Wylie:Rtsa ba ni gu chos drug gi khrid bsdus stan thog gcig ma'i nyams len ye shes DA ki'i zhal lung - gDams Ngag mDzod\nWylie:Rtsa ba ni gu chos drug gi khrid bsdus stan thog gcig ma'i nyams len ye shes DA ki'i zhal lung\nrtsa ba ni gu chos drug gi khrid bsdus stan thog gcig ma'i nyams len ye shes DA ki'i zhal lung\nDamngak Dzö Volume 12 (ན་) / Pages 207-235 / Folios 1a1 to 15a6\nVolumes List > Volume 12 > Text #9 (No Translation) (བོད་སྐད་) Scroll to Research Info Catalog Information for this text:\nའཇམ་མགོན་ཀོང་སྤྲུལ་. དཔལ་ལྡན་ཤངས་པའི་གསེར་ཆོས་ལས། རྩ་བ་ནི་གུ་ཆོས་དྲུག་གི་ཁྲིད་བསྡུས་སྟན་ཐོག་གཅིག་མའི་ཉམས་ལེན་ཡེ་ཤེས་ཌཱ་ཀིའི་ཞལ་ལུང་ཞེས་བྱ་བ་བཞུགས་སོ. གདམས་ངག་རིན་པོ་ཆེའི་མཛོད།, པོད་ ༼ན་༽, 207-235. ཏེ་ལི་་་རྒྱ་གར་: ཞེ་ཆེན་དཔེ་མཛོད་ཁང་, ༡༩༩༩.\n'jam mgon kong sprul. dpal ldan shangs pa'i gser chos las/_rtsa ba ni gu chos drug gi khrid bsdus stan thog gcig ma'i nyams len ye shes DA ki'i zhal lung zhes bya ba bzhugs so. In gdams ngag rin po che'i mdzod, Volume 12 (ན་), 207-235. New Delhi: Shechen Publications, 1999. Enlarged reprint of the 1979 edition published by Dilgo Khyentse Rinpoche from prints from the dpal spungs xylographs.\nces pa 'di'ang rdo rje slob dpon chen po'i go 'phang gdod nas grub pa 'jigs bral mkhyen brtse'i 'od zer can gyis snga phyir bka' stsal gnang ba ltar/_khyud rigs su skyes shing shangs chos la mos pas spyod pa yon tan rgya mtshos dpal spungs yang khrod bde chen 'od gsal gling du DA ki 'du ba'i dus tshes grub sbyor dang ldan pa'i snga char grub par bgyis pa dpal ldan shangs pa'i bka' brgyud sa steng khyab pa'i rgyur gyur cig\nLine 1: ༄༅༅། །དཔལ་ལྡན་ཤངས་པའི་གསེར་ཆོས་ལས། རྩ་བ་ནི་གུ་ཆོས་དྲུག་གི་ཁྲིད་བསྡུས་སྟན་ཐོག་གཅིག་མའི་ཉམས་ལེན་ཡེ་ཤེས་ཌཱ་ཀིའི་ཞལ་ལུང་ཞེས་བྱ་བ་བཞུགས་སོ༎ ༎\n@##/_/dpal ldan shangs pa'i gser chos las/_rtsa ba ni gu chos drug gi khrid bsdus stan thog gcig ma'i nyams len ye shes DA ki'i zhal lung zhes bya ba bzhugs so//_//\nLeft side print: ན ཁྲིད་ གཅིག་ བསྡུས།\nna khrid gcig bsdus/\nRight side print: 207\nགཡོན་: ན ཁྲིད་ (གྲངས་ཀ་) བསྡུས།\nLeft: na khrid (tibfolio#) bsdus\nLeft: ni gu'i chos drug stan gcig\nBegin-End Pages (Western): 207-235\nEnd Tibetan page and line #: 15a6\nTotal # of pages (Western): 29\n[[notesforsearch:: According to former and later instructions given by 'jigs bral mkhyen brtse'i 'od zer can The Brief Instructions on the Six Yogas of Niguma, the Root of the Shangpa Golden Teachings Which Can Be Applied in One Sitting Called "The Words of the Wisdom". | ]]\n༢༠༧ དཔལ་ལྡན་ཤངས་པའི་གསེར་ཆོས་ལས། རྩ་བ་ནི་གུ་ཆོས་དྲུག་གི་ཁྲིད་བསྡུས་སྟན་ཐོག་གཅིག་མའི་ཉམས་ལེན་ཡེ་ཤེས་ཌཱ་ཀིའི་ཞལ་ལུང་ཞེས་བྱ་བ་བཞུགས་སོ།། །།\n༢༠༨ བརྟན་གཡོའ་ཁྱབ་བདག་བདེ་བ་ཆེ། །གཅིག་པུའི་རང་བཞིན་དུ་མའི་གཟུགས། །ཟབ་མོའ་རིམ་པ་ལས་སྐྱེས་པ། །བླ་མེད་དེ་ལ་ཕྱག་འཚལ་ལོ། །རྒྱུད་རྣམས་ཀུན་ལས་དངོས་བསྟན་ཅིང་། །གྲུབ་མཆོག་བྱེ་བ་གཤེགས་པའི་ཤུལ། །ཉམས་སུ་བླངས་པས་ཡེ་ཤེས་སྟེར། །ཆོས་དྲུག་སྟན་ཐོག་གཅིག་མ་འཆད། །དེ་ཡང་མཐར་ཐུག་སྟོན་པ་རྣམ་ལྔ་སོགས་བླ་མེད་ཀྱི་རྒྱུད་སྡེ་མཐའ་དག་གི་རྫོགས་རིམ་སྙིང་པོར་དྲིལ་བ་ཡེ་ཤེས་ཀྱི་མཁའ་འགྲོའི་ཞལ་ལུང་ལས་རྩོད་མེད་དུ་བྱུང་ཞིང་། མཁས་གྲུབ་ཁྱུང་པོ་རྣལ་འབྱོར་སོགས་སྐྱེ་མཐའི་བྱང་སེམས་འབའ་ཞིག་པའི་ཐུགས་བཅུད་སྨརདམར་ཆོས་དྲོད་ཚད་ཡིད་ཆེས་འཕྲལ་དུ་སྐྱེད་པ་འདི་ཉིད་རྒྱས་པར་ཡིག་རྙིང་རྣམས་དང་། ཁྱད་པར་རྗེ་བཙུན་སྒྲོལ་བའི་མགོན་པོའ་གསུང་རབ་ལས་ཤེས་པར་བྱ་ཞིང་། སྟན་ཐོག་གཅིག་མའང་དེ་ཉིད་དང་དམ་པའི་སྐྱེས་བུ་གཞན་གྱི་ཡིག་ཆ་མང་དུ་མཆིས་མོད། འདིར་དེ་དག་གི་ཟབ་བཅུད་དྲིལ་ཞིང་བརྒྱུད་པ་རྙིང་པ་ལ་བཀའ་\n༢༠༩ བབ་ཀྱི་གདམས་ངག་གསར་པས་ཟུར་བརྒྱན་ཏེ་བཤད་པར་བྱའོ། །སྤྱིར་སྒོ་འབྱེད་དང་བྱིན་རླབས་ཀྱི་བཀའ་རྣམས་ཐོབ་ཅིང་རྩ་བའི་ཆོས་བཞིའི་མྱོང་བ་ཅི་རིགས་སྐྱེས་པའམ། མ་སྐྱེས་ཀྱང་ཁྲིད་ཆེན་རྫོགས་པ་ཞིག་གིས་རྒྱུན་ཁྱེར་ཉམས་ལེན་ཏུདུ་བྱ་བ་ནི་འདི་ཡིན་ནོ། །དེ་ལ་སྤྱི་དང་ཁྱད་པར་གཉིས། སྤྱི་ལ་སྔོན་འགྲོ་དང་དངོས་གཞི་གཉིས། སྔོན་འགྲོ་ལའང་ཐུན་མོང་དང་ཐུན་མིན་གཉིས་སོ། །ཐུན་མོང་སྤྱི་ལ་གྲགས་པའི་ཆོས་བཞིས་རྒྱུད་སྦྱངས་པ་སྔོན་དུ་སོང་བའི་དབང་དུ་བྱས་ནས་འདིར་གསལ་འདེབས་ཁྱུག་ཙམ་བྱ་སྟེ། གནས་དབེན་པར་སྟན་བདེ་བར་ལུས་གནད་དཀྱུས་མཐུན་བཅའ། དལ་བརྒྱད་འབྱོར་བཅུས་བརྒྱན་པའི་མི་ལུས་ཡིད་བཞིན་ནོར་བུ་ལས་ཀྱང་ཆེས་རྙེད་པར་དཀའ་བ་འདི་ཡང་འཆི་རྐྱེན་དུ་མས་མི་རྟག་པས་དེ་རིང་ཙམ་ཡང་མི་འཆི་བའི་གདིངགདེང་ནི་མེད། ཤི་ནས་དཀར་ནག་ལས་ཀྱི་འབྲས་བུ་ཁོ་ན་དབང་ཆེ་ཞིང་། མཁའ་ཁྱབ་ཀྱི་སེམས་ཅན་རྣམས་ཀྱང་འཁོར་བའི་\n༢༡༠ སྡུག་བསྔལ་དར་དྲགས་ལ་ཡུན་རིང་བས་གཙེས། སྡུག་བསྔལ་འདི་ལས་སྐྱོབ་ཐུབ་པའི་སྐྱབས་ཀྱི་རྒྱལ་པོ་ནི་བླ་མ་རིན་པོ་ཆེ་ཡིན་པས་ཁྱེད་ལས་རེ་ས་མེད་དོ་སྙམ་པའི་བློ་ཐག་རྦད་ཀྱིས་བཅད། ཆོས་འདིའི་རང་ལུགས་ཀྱི་ཐུན་མོང་གི་སྔོན་འགྲོ་དངོས་ནི་སྐྱབས་འགྲོ་སེམས་བསྐྱེད་གཉིས་ཏེ། དང་པོ་ནི། ས་ཕྱོགས་དག་པའི་ཞིང་ཁམས་སུ་མོས། མདུན་གྱི་ནམ་མཁར་སེང་ཁྲི་སྣ་ཚོགས་པདྨ་ཉི་ཟླ་བཞི་བརྩེགས་པའི་སྟེང་དུ་དྲིན་ཅན་རྩ་བའི་བླ་མ་སྐུ་དངོས་དེ་ཀ་ལ་བཀྲག་མདངས་གཟི་བརྗིད་འོད་དུ་འབར་བ། རང་ལ་དགྱེས་པའི་འཛུམ་ཞལ་གྱིས་གཟིགས་པ། ཕྱོགས་བཅུ་དུས་གསུམ་གྱི་དཀོན་མཆོག་རྩ་གསུམ་མ་ལུས་པ་འདུས་པའི་བདག་ཉིད་དུ་ངེས་ཤེས་བསྐྱེད་ལ། བླ་མ་རང་མཁྱེན་སྙམ་པའི་བློ་གཏད་ལིངལྷིང་གིས་བསྐྱུརབསྒྱུར། ནམ་མཁའི་མཐའ་ཁྱབ་ཀྱི་ཕ་མ་སེམས་ཅན་ཀུན་ཀྱང་རང་དང་ལྷན་ཅིག་སྐྱབས་སུ་འགྲོ་བར་མོས་ཏེ། ངག་ཏུ། མ་ནམ་མཁའ་དང་མཉམ་པའི་སེམས་ཅན་ཐམས་ཅད་སྐྱབས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་སྐྱབས་སུ་མཆི་བ་ལགས་སོ། །ཞེས་ཅི་ནུས་བརྗོད། སྐྱབས་ཡུལ་སྐབས་འདིར་བསྡུ་བར་མི་མཛད། གཉིས་པ་ནི། སེམས་ཅན་ཐམས་ཅད་བདག་གི་ཕ་མར་མ་གྱུར་པ་ནི་གཅིག་ཀྱང་མེད་པས་ཤིན་ཏུ་གཅེས་ཤིང་ཕོངས་ཀྱང་འཁོར་བ་ན་སྡུག་བསྔལ་མཐའ་མེད་པ་ལ་སྤྱོད་པར་འདུག །འདི་རྣམས་ལ་དྲིན་ལན་ཏུདུ་ཕན་གདགས་དགོས། དེ་ཡང་ཕན་ཕྱོགས་རེས་མི་ཕྱིན་པས་ཐམས་ཅད་ཟུང་འཇུག་རྡོ་རྗེ་འཆང་ཆེན་པོའ་གོ་འཕང་ལ་འགོད་པའི་ཕྱིར་དུ་སྙན་བརྒྱུད་ཀྱི་ཐབས་ལམ་བསྒོམ་པར་བགྱིའོ་སྙམ་པའི་བློ་དུང་དུང་བས། ངག་ཏུ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྣམ་པ་ཐམས་ཅད་མཁྱེན་པ་་\n༢༡༡ རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཟབ་ལམ་ནི་གུའི་ཆོས་དྲུག་ཉམས་སུ་བླང་བར་བགྱིའོ། །ཞེས་ཡང་ཡང་བརྗོད། དཀོན་མཆོག་སྐྱབས་འོག་ཆུདཚུད་པ་དང་། །སྐྱེས་བུ་ཆེན་པོའ་བློ་སྐྱེས་ན། །ཐར་པའི་ལམ་ལས་མི་ཟློག་ཅིང་། །སྤྱོད་ལམ་ཀུན་ཀྱང་བྱང་ཆུབ་རྒྱུ། ༈ །སྔོན་འགྲོ་གཉིས་པ་ཐུན་མོང་མ་ཡིན་པ་དག་བྱེད་ཨའི་སྟོང་ར་ནི། སྔར་བསྒོམས་པའི་རྩ་བའི་བླ་མ་ཉིད་སླར་ཡང་གསལ་གདབ་སྟེ་མོས་གུས་ཀྱི་གདུང་ཤུགས་དྲག་པོས། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་དུ་བདག་གིས་ནད་གདོན་ཐམས་ཅད་ཞི་བར་མཛད་དུ་གསོལ། སྡིག་སྒྲིབ་ཐམས་ཅད་འདག་པར་མཛད་དུ་གསོལ། ཏིང་ངེ་འཛིན་ཁྱད་པར་ཅན་རྒྱུད་ལ་སྐྱེ་བར་མཛད་དུ་གསོལ། ཞེས་གསོལ་བ་ཅི་ནུས་སུ་བཏབ་པས་བླ་མ་འོད་དུ་ཞུ། སྤྱི་བོ་ནས་ཞུགས་ཏེ་ཐིམ་པས་ཀླད་པ་གཏི་མུག་གི་རང་བཞིན་ཅན་དེ་སྦྱངས་ནས་ཡལ། མགྲིན་པ་ཡན་ཆད་མགོ་བོ་ཆུའི་ལྦུ་བ་ལྟ་བུ་ཁ་དོག་དཀར་ལ་རེག་བྱ་སྲབ་པའི་ནང་དུ་ཆོས་འབྱུང་དཀར་པོ་གྲུ་གསུམ་པ་དྭངས་གསལ་ཤེལ་གྱི་སྣོད་ལྟ་བུ། རྩ་བ་ཕྲ་བ་མགྲིན་པར་སླེབ་ཅིང་གདེངས་ཀ་གཡལགཡེལ་བ་གྱེན་ཏུ་བསྟན་པའི་ཟུར་གཅིག་སྨིན་དབྲག་དང་། ཟུར་གཉིས་རྣ་ལྟག་གཡས་གཡོན་ལ་རེག་ཙམ་པ། དེའི་དབུས་སུ་དྲང་ཐད་དུ་བླ་མ་དང་རང་སེམས་སྐྱེ་མེད་མཚོན་པའི་ཨ་དཀར་པོ་གསལ་དྭངས་འོད་ཀྱི་རང་བཞིན་ཅན། ཕྱེད་ཆ་ཆོས་འབྱུང་ནང་དུ་ཆུདཚུད་ཅིང་ཕྱེད་ཙམ་སྟེང་དུ་འཐོན་པ། རྟེན་མེད་དུ་ལྡིང་བ་ལ་ཐོག་མར་བསྒྲིམས་ཏེ་སེམས་གཏད། དེ་རྗེས་ཤེས་པ་གྲིམས་ལྷོད་\n༢༡༢ རན་པོས་ཅི་ནུས་སེམས་འཛིན། མི་ནུས་ན་ཨ་ཐུང་གི་བཟླས་པ་ཤུབས་བུརཤུབ་པུར་ལན་ཉེར་གཅིག་ཙམ་བཟླས་པས། ཨ་ཡིག་ལས་བདུད་རྩི་དཀར་པོའ་རྒྱུན་ཤུགས་དང་ལྡན་པར་བབ། ཆོས་འབྱུང་མེར་གྱིས་གང་སྟེ་ཞམ་ཞམ་ལུད་པས་ལུས་ཕྱི་ནང་ཐམས་ཅད་དུ་ཁྱབ་ཅིང་བཀྲུས། ཐོག་མེད་ནས་བསགས་པའི་སྡིག་སྒྲིབ་བག་ཆགས་དཀོར་དང་སྐུ་གླུད་ཟོས་པ་དམ་ཚིག་ཉམས་ཆགས་སོགས་དུད་ཁུ་སོལ་ཁུའི་རྣམ་པར་བ་སྤུའི་བུ་ག་དང་དབང་པོའ་སྒོ་རྣམས་ནས་ཕྱིར་ནག་ནུ་རུ་རུ་བདས། ལུས་ཀྱི་གདོས་བཅས་ལྗན་ལྗིན་རྣམས་ཀྱང་ཞུ་བ་ལྟར་སོང་ཞིང་བདུད་རྩིས་ཕྱི་ནས་ཀྱང་བཀྲུས་ཏེ་ནག་བུན་ནུ་ནུ་ས་འོག་ཐག་རིང་པོར་སོང་ནས་ཡལ། རང་ལུས་ཤེལ་གོང་གཡའ་དག་པ་ལ་ཐོགས་མེད་འཇའ་དཀར་པོ་ལྟ་བུ་བདུད་རྩིས་གང་བར་བསམས་ལ་ཤེས་པ་ལྷོད་ལ་བཞག །འདི་ཉིད་ཆེད་དུ་བསྒོམ་སྐབས་དམིགས་བཟླས་དེ་རྣམས་བསྐྱར་བ་ཡིན་ལ་བླ་མའི་རྣལ་འབྱོར་ཐོག་མའི་གཅིག་དེས་ཆོག །དམིགས་པ་འདི་ལ་ཡན་ལག་གཉིས་ཏེ་ནད་ཞི་བྱེད་ནི། ཚ་བ་ལ་བདུད་རྩི་དཀར་བསིལ་གྱིས་ནད་དམར་པོའ་རྣམ་པ། གྲང་བ་ལ་བདུད་རྩི་དམར་ཞིང་ཚ་བས་ནད་དཀར་འདུར་གྱི་རྣམ་པ། རླུང་དམ་འདུས་པ་ལ་བདུད་རྩི་སེར་ལ་སྣུམ་པས་ནད་སྔོ་འདུར་གྱི་རྣམ་པ་སོགས། གང་ན་བའི་ཐད་དེ་ཀར་བུག་པ་བྱུང་ནས་བདས་པས་རྩད་ནས་དག་པར་བསམ། གདོན་ཞི་བྱེད་ནི། ཨ་ལས་བབ་པའི་བདུད་རྩི་གདོན་སོ་སོའ་གཉེན་པོ་ཁྲོ་བོ་སེར་དྲག་ལྟ་བུར་གྱུར་པ་དང་། མེ་དཔུང་དང་ཁྲོ་ཆུ་ཁོལ་མའི་རྒྱུན་སྔགས་ཀྱི་སྒྲ་དང་བཅས་པས་ལྷག་མེད་དུ་ཚར་བཅད་བར་བསྒོམ་ལ་མཉམ་པར་བཞག་གོ །སྦྱང་བྱ་གདོད་ནས་མ་གྲུབ་པར། །སྦྱོང་བྱེད་སྐྱེ་མེད་ཡིག་འབྲུ་ཉིད། །སྤྲོས་པ་ཀུན་ཞི་\n༢༡༣ དབུ་མའི་དོན། །སྦྱོང་ཚུལ་ཀུན་གྱི་ཟླ་མེད་པའོ། ༈ །དངོས་གཞི་ཆོས་དྲུག་གི་དང་པ་ཐབས་ལམ་བདེ་དྲོད་རང་འབར་ལ་སྔོན་འགྲོ་དངོས་གཞི་རྗེས་གསུམ་མོ། །སྔོན་འགྲོ་ལུས་གནད་མེའི་སྟོང་རའམ་གཏུམ་མོ་མེ་རྒོད་མ་ནི། རང་བདེ་མཆོག་ལྷན་སྐྱེས་སུ་གསལ་བའམ་ཐ་མལ་དུའང་རུང་བའི་སྤྱི་བོར་སེང་གེ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་པདྨ་དཀར་པོ་དང་ཉི་ཟླའི་སྟེང་དུ་རྩ་བའི་བླ་མ་སྟོན་ཟླ་ལྟར་དཀར་ཞིང་ཞལ་འཛུམ་བག་ཅན། རང་ལ་བྱིན་གྱིས་རློབ་རློབ་འདྲ་བ་བསྒོམ། ལོག་རྟོག་ཤས་ཆེ་བ་དང་མོས་བློས་ཡར་གཞལ་དགོས་ཚེ་རྡོ་རྗེ་འཆང་དུ་བསྒོམས་ཀྱང་རུང་ནི་རུང་། ཆོས་དྲུག་འདིའི་ཁྱད་ཆོས་སུ་བླ་མ་སྐུ་དངོས་སྒོམ་པར་མཛད། གོང་ལྟར་སྐྱབས་གནས་ཀུན་འདུས་སུ་མོས་པ་སོགས་སྒོ་དུ་མ་ནས་མོས་གུས་ཀྱི་གདུང་ཤུགས་དྲག་པོས། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་དུ་བདག་གི་ལུས་ལ་བདེ་དྲོད་ཀྱི་ཏིང་ངེ་འཛིན་ཁྱད་པར་ཅན་སྐྱེ་བར་མཛད་དུ་གསོལ། སེམས་ལ་བདེ་སྟོང་གི་ཏིང་ངེ་འཛིན་ཁྱད་པར་ཅན་སྐྱེ་བར་མཛད་དུ་གསོལ། ཅེས་གསོལ་བ་དྲག་ཏུ་བཏབ་པས་བླ་མ་བདུད་རྩིའི་ངོ་བོར་ཞུ་བ་སྤྱི་བོ་ནས་ཐིམ། རྣམ་སྨིན་གྱི་ལུས་སྦྱངས་ཏེ་རྗེ་བཙུན་རྡོ་རྗེ་རྣལ་འབྱོར་མར་གྱུར་པ་ནི། དམར་སྨུག་ཞལ་གཅིག་ཕྱག་གཉིས་གཡས་རྡོ་རྗེ། །ཅུང་ཟད་འཐུརམཐུར་སྡིགས་ཐོད་ཁྲག་ཐུགས་ཀར་གཡོན། །ཐོད་སྐམ་དབུ་རྒྱན་ཐོད་རློན་དོ་ཤལ་འཕྱངས། །སྤྱན་གསུམ་སྐྲ་གྲོལ་ཕྱག་རྒྱ་ལྔ་ཡིས་བརྒྱན། །གཡས་བརྐྱང་སྟབས་ཀྱིས་པད་ཉི་མི་རོ་དཀར། །མགོ་གཡས་བསྟན་སྟེང་མེ་ཕུང་དབུས་ན་བཞུགས། །སྐུ་ལུས་\n༢༡༤ ཀྱི་ནང་དར་དམར་གྱི་གུར་ཕུབ་པ་ལྟ་བུ་བ་སྤུའི་མཐར་ཐུག་པ་ཚུན་སྟོང་སངསིང་ངེ་བར་བསམ། ལུས་གནད་མེ་ཐབ་དྲུག་ཆིངས་བྱ་སྟེ་ཙོག་པུ་རྐང་ངར་གཡས་ནང་གཡོན་པ་ཕྱི་ལ་ཡོད་པའི་རེའུ་མིག་ལྟར་བསྣོལ། ལག་གཉིས་ཀྱང་བསྣོལ་ཏེ་བར་ལྷུ་གཉིས་འཇུས་པའི་གྲུ་མོ་པུས་མོའ་སྟེང་དུ་ཡོང་པར་བྱ། སྒལ་ཚིགས་བསྲངས། ལྟ་སྟངས་ཐད་ཀར་བཞག །ལྟེ་བའི་ཐད་ཀྱི་མདུན་རྒྱབ་གཉིས་དང་མཁལ་ཁུང་གཡས་གཡོན་དང་བཞིར་མེའི་གོང་བུ་དམར་ལ་ཟླུམ་པ། ཤིན་ཏུ་ཚ་བ། མེ་ལྕེ་འབར་ཚད་པ་ལྕགས་སྲེགསསྲེག་གོང་བུ་ལྟ་བུ་བཞི་སྒྲོམས་སུསྒྲོམ་དུ་གསལ་གདབ། དམིགས་རྡིལརྡུལ་དེ་མི་འདོར་བཞིན་ཏུདུ་རླུང་རོ་དལ་ལ་རིང་བ་ལན་གསུམ་འབུད། སྟེང་རླུང་དལ་བུས་རྔུབས་ཏེ་ལྟེ་འོག་ཏུ་མནན། འོག་རླུང་ཡར་མི་འཐེན་པར་རང་སར་བཅིངས། ལྟེ་བར་གཡས་བསྐོར་གཅིག་དང་གཡོན་བསྐོར་གཅིག་བྱས་པས་མེ་གོང་རྣམས་འཐབས་ཏེ་ལུས་ཀྱི་ནང་ཐམས་ཅད་མེ་སྟགསསྟག་དམར་སྐྱས་དམར་ཆེམ་ཆེམ་ཚ་འུར་འུར་ཁྱབ་པར་བསམ་ལ་མི་བདེ་བ་མེད་མེད་དུ་འཇམ་རླུང་བཟུང་། མི་ཐུབ་པ་ན་དང་པོར་ཤུགས་ཆུང་། བར་དུ་ཆེ། མཐར་སང་གིས་བུས། དེ་ལྟར་བཞི་བརྒྱད་སོགས་རླུང་ཐེངཐེངས་གང་ལྕོགས་བཟུང་། ཅུང་ཟད་བྱང་ནས་གཡས་བསྐོར་གཡོན་བསྐོར་རེ་རེ་རིམ་པར་བསྣན་པས་མཐར་བསྐོར་བ་བཅུ་གཉིས་རེ་ཙམ་ཐུབ་པ་ན་མེའི་ནུས་པ་རྙེད་པར་འགྱུར་ཞིང་། ཡན་ལག་ལྔ་སྦྱོང་སྔོན་ཏུདུ་འགྲོ་བའི་གཙུབས་ཤིང་གཙུབས་སྟན་མའི་འཁྲུལའཕྲུལ་འཁོར་ཡང་ཅི་ནུས་བྱས་པས་དྲོད་སྐྱེ་བ་ལ་མྱུར་རོ། །དངོས་གཞི་གཏུམ་མོ་ཟས་སུ་ཟ་བ་ནི། ལུས་གནད་རྐང་པ་སེམས་དཔའི་སྐྱིལ་ཀྲུང་ལྷོད་དེ་རྒྱ་ཆེ་བར་བཅའ། ལག་པ་བསྲངས་ཏེ་ལག་མཐིལ་གཉིས་པུས་མོར་བཀབ། སོ་མཆུ་རང་བབ་ལྟ་ལྟངས་གོང་མཚུངས། སྒལ་ཚིགས་བསྲང་།\n༢༡༥ རྐང་པའི་མཐེ་བོང་ནང་དུ་དགུག །རང་ཉིད་རྗེ་བཙུན་མར་གསལ་བའི་སྟོང་རའི་དབུས་སུ་རྩ་ཨ་བ་དྷཱུ་ཏི་མདའ་སྨྱུག་འབྲིང་པོ་ཙམ་དྲང་བ། སྲབ་པ། དྭངས་པ། དམར་བ་སྟེ་མཚན་ཉིད་བཞི་ལྡན། ཡར་སྣེ་ཚངས་བུག་དང་མར་སྣེ་ལྟེ་འོག་སོར་བཞིར་ཟུག་པ། གཉིས་ཀའང་བཅད་ཁར་ཡོད་ཅིང་ནང་སྟོང་སངསིང་ངེ་བ་སྨྱུག་མ་ཁྲིགས་བཅད་བྱས་པ་ལྟ་བུའི་གཡས་སུ་རོ་མ་དམར་པོ། །གཡོན་ཏུདུ་རྐྱང་མ་དཀར་པོ་གཉིས་ཀ་གྲོ་སོག་ཙམ་པ་བཅས་སུམ་གཤིབ་ལས། མར་སྣེ་དབུ་མ་ལས་སོར་བཞི་རིང་བར་སོང་བའི་སྣེ་ཡར་ལོག་སྟེ་དབུ་མའི་ནང་དུ་ཆུད་ཙམ་པ། ཡར་སྣེ་གཉིས་པོ་དབུ་མའི་ཡར་སྣེའི་རྒྱབ་ཕྱོགས་ནས་སོར་གཅིག་ཙམ་ཐད་དུ་འཁྱོགས། དེ་མཚམས་གཉིས་གཤིབས་བྱས་པས་དབུ་མའི་ཡར་སྣེའི་སྟེང་ནས་བཀབ་ཅིང་མདུན་ཏུ་གུགདུ་བཀུག་ནས་སྣ་བུག་གཉིས་སུ་ཐུག་པ། དབུ་མའི་ཡར་སྣའི་ནང་དུ་ཧཾ་ཡིག་དཀར་པོ་མགོ་ཐུར་བསྟན་བདེ་ཞིང་བསིལ་བ། མས་སྣ་རྩ་གསུམ་འདུས་མདོར་རཾ་ཡིག་དམར་པོ་མགོ་གྱེན་བསྟན་ཤིན་ཏུ་ཚ་བ། དེ་ལས་སོར་བཞི་ཙམ་གྱི་འོག་ཐད་བཤང་སྒོར་རླུང་གི་དཀྱིལ་འཁོར་ཟླ་གམ་སྔོ་སྐྱ་བཅད་ཁ་མདུན་བསྟན་རབ་ཏུ་གཡོ་བ་རྣམས་གསལ་བཏབ། འབུད་པ་དགུ་ཕྲུགས་ནི། དང་པོ་དལ་ལ་རིང་བ་གསུམ། དེ་ནས་དྲག་ལ་ཐུང་བ་གསུམ། དེ་ནས་རོ་སྟོད་གཅུད་ཅིང་འབུད་པ་གསུམ་ནི། ལག་པ་གཡས་པའི་མཐེ་བོང་སྲིན་ལག་གིས་མནན་ཅིང་མཐེའུ་ཆུང་ཡང་བཀུག །མཛུབ་མོ་གུང་མོའ་རྒྱབ་ཏུ་སྦྱར་བས་སྣ་གཡོན་པ་བཙིར། གཡོན་མཐེ་བོང་ནང་དུ་བཅུག་པའི་ཁུ་ཚུར་མཆན་འོག་གཡས་པར་བཅུག་པ་གཡས་ཀྱི་བར་ལྷུས་མནན་ཏེ་གཡས་ཀྱི་ནུ་མ་གྲུ་མོ་གཅུད་ལ་བོར་ཞིང་སྣ་གཡས་ནས་རླུང་རོ་ལན་གཅིག་སང་གིས་འབུད། དེ་གོ་ཟློག་\n༢༡༦ པས་གཡོན་ནས་གཅིག །སླར་ཡང་གཡས་ནས་གཅིག་འབུད་ལ་ཅུང་ཞིག་ངལ་གསོ་ཞིང་སྟོང་ར་གསལ་གདབ། ཡང་དལ་བུས་རླུང་རོ་གཅིག་བསལ་ནས་སྟེང་རླུང་འཇམ་པོར་རྔུབས་པ་ལྟེ་འོག་ཏུ་མནན། འོག་རླུང་ཡང་ཅུང་ཟད་འཐེན་ལ་ཁ་སྦྱོར་དུ་བཟུང་། དམིགས་པ་རླུང་རྣམས་སྣ་སྒོ་ནས་རོ་རྐྱང་བརྒྱུད་ནས་རྩ་གསུམ་འདུས་མདོར་སླེབ། རླུང་དཀྱིལ་ལས་ཀྱང་རླུང་ཁ་དོག་སྔོན་པོ་མདུད་ཚུགས་སུ་ལངས་ཏེ་དབུ་མར་ཆུད། རླུང་གསུམ་པོས་རཾ་བུས་པས་མེ་ཕྲ་ཞིང་རྣོ་བ་གསལ་ལ་འཚེར་བ་ཇེ་རིང་འབར། རླུང་ཐེངཐེངས་འགའ་རེ་སོང་ནས་སྤྱི་བོའ་ཧཾ་ལ་ཕོག་པས་བྱང་སེམས་དཀར་པོའ་རྒྱུན་བབ། ཇེ་རིང་བྱུང་ནས་ལྟེ་བའི་རཾ་ལ་ཐིམ་པར་བསྒོམ། དེའང་མདུན་ཕྱོགས་སུ་མེ་དང་རྒྱབ་ཕྱོགས་སུ་ཐིག་ལེའི་འབར་འཛག་བྱ་སྟེ་ཤས་ཆེ་བ་ལ་དགོངས་པ་ཡིན་གསུངས། མེ་འོད་གང་དུ་བྱུང་བའི་ལུས་ཀྱི་ནང་ཚ་འུར་བ་དང་། བྱང་སེམས་ཀྱི་འོད་སྐྱ་ཡམ་གང་དུ་བྱུང་བ་དེར་བདེ་ཕྲིལ་གྱིས་བྱུང་བ་གཉིས་ལ་འདུན་པ་རེས་མོས་གཏད། དེའང་རླུང་ཇི་ཙམ་ཐུབ་ཐུབ་ཏུ་བཟུང་ཞིང་ཅུང་ཟད་མི་བདེ་ན་སྔོན་མ་ཕྱིར་མ་བཏང་བར་སླར་ཡང་རྔུབ་ཆུང་གང་ནུས་བཅས་ལྟེ་བའི་གཡས་གཡོན་དབུས་གསུམ་དུ་འཐེན་གནོན་བྱས་ཏེ་གཞིལ། མི་ཐུབ་ན་གོང་ལྟར་འཕང་། དེ་མ་ཐག་ཏུ་ཡང་རྔུབས་ཏེ་བསྒོམ། ངལ་གསོ་ན་རླུང་ཐེང་བཞི། བརྒྱད། བཅུ་དྲུག་ལ་སོགས་པའི་མཚམས་སུ་བྱ་ཡི་གང་འདོད་དུ་བཞག་མི་རུང་། ཉིན་མཚན་གྱི་མཐའ་དང་གུང་གཉིས་ལ་སྤང་ཞིང་ཐོག་མར་གཡོན་ནམ་མཉམ་རྒྱུའི་སྐབས་སུ་བཟུང་བའི་འགོ་བརྩམ་པ་དང་། དུད་རླུང་སོགས་སྤང་བླང་བྱ་བ་རྣམས་ཀྱང་གཞན་ལས་ཤེས་པར་བྱའོ། །རྗེས་སྲིད་པའི་དབང་ཞུ་བ་ནི། བླ་མ་གདན་བཅས་གོང་ལྟར་གསལ་གདབ། ཕྱི་མཆོད་ཕྱོགས་དུས་ཀུན་གྱི་མཆོད་རྫས་བཟང་དགུ། ནང་དམ་ཚིག་དང་ཡེ་ཤེས་ཀྱི་བདུད་རྩི། གསང་བ་བདེ་\n༢༡༧ སྐྱེད་ཀྱི་རིག་མ། འཁོར་གསུམ་སྒྱུ་མ་རྨི་ལམ་ལྟར་ཤེས་པ་དེ་ཁོ་ན་ཉིད་དེ་མཆོད་པ་བཞི་རྫོགས་སུ་ཕུལ་བར་བསམ་ཞིང་། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ་ལ། ཕྱི་མེ་ཏོག་བདུག་སྤོས། ནང་ཤ་ལྔ་བདུད་རྩི་ལྔ། གསང་བ་བདེ་སྟོང་གི་ཡེ་ཤེས། ཡང་གསང་དེ་ཁོ་ན་ཉིད་ཀྱི་མཆོད་པ་དམ་པ་རྣམས་འབུལ་ལོ། །བཞེས་ནས་བདག་ལ་དབང་བཞི་རྫོགས་པར་བསྐུར་དུ་གསོལ། །ཞེས་གསོལ་བ་དྲག་ཏུ་བཏབ་པས། །བླ་མའི་སྐུ་ལས་ཡེ་ཤེས་བདུད་རྩི་དཀར་ལ་བདེ་བའི་ངད་ཅན་བབ། སྤྱི་བོ་ནས་ཞུགས། སྨིན་མཚམས་ཡན་ཆད་གང་། ལུས་ཀྱི་དྲི་མ་དག །བུམ་དབང་ཐོབ། མགྲིན་པ་ཡན་ཆད་གང་། ངག་གི་དྲི་མ་དག །གསང་དབང་ཐོབ། སྙིང་ག་ཡན་ཆད་གང་། ཡིད་ཀྱི་དྲི་མ་དག །ཤེས་རབ་ཡེ་ཤེས་ཀྱི་དབང་ཐོབ། ལུས་ཐམས་ཅད་གང་། སྒོ་གསུམ་གྱི་དྲི་མ་མཐའ་དག་དག །དབང་བཞི་པ་ཐོབ། བླ་མ་འོད་དུ་ཞུ་ནས་རང་ལ་ཐིམ། བླ་མའི་གསང་གསུམ་དང་རང་གི་སྒོ་གསུམ་དབྱེར་མེད་དུ་མོས་ལ་མཉམ་པར་བཞག །འདི་ཉིད་དགོས་པ་དང་བྱིན་རླབས་ཤིན་ཏུ་ཆེ་བས་སྐབས་འདིར་ཚར་རེ་ཆག་ཐབས་མེད་ཅིང་ཁོལ་འདོན་ཕུར་ཚུགས་སུ་བསྒོམ་ན་བོགས་འདོན་ཐམས་ཅད་ཀྱི་མཆོག་གོ །སྟོད་སྨད་ཀྱི་གེགས་རང་གྲོལ་སོགས་ནི་གཞུང་ལས་ཤེས་པར་བྱའོ། །བདེ་སྟོང་ཕྱག་རྒྱ་ཆེན་པོའ་དངོས། །སྐྱེ་འདི་ཉིད་ལ་མྱུར་སྟེར་བ། །ཙཎྜི་རྒྱལ་བ་ཀུན་གྱི་ཐུགས། །བསགས་སྦྱངས་ཀུན་གྱི་མཐར་ཐུག་གོ ༈ །གཉིས་པ་སྒྱུ་ལུས་ཆགས་སྡང་རང་གྲོལ་ནི། རང་ཉིད་འཁོར་ལོ་བདེ་མཆོག་སྐུ་མདོག་མཐིང་། །རྡོ་རྗེ་དྲིལ་བསྣོལ་ཕྱག་རྒྱ་དྲུག་གིས་བརྒྱན། །ཐོར་ཚུགས་ཟླ་ཕྱེད་སྣ་ཚོགས་རྡོ་རྗེས་མཚན། །མགོ་ཕྲེང་དོ་ཤལ་སྟག་ལྤགས་ཤམ་\n༢༡༨ ཐབས་ཅན། །གཡོན་བསྐུམ་གཡས་བརྐྱང་འཇིགས་བྱེད་དུས་མཚན་མནན། །ཕག་མོ་དམར་མོ་གྲི་ཐོད་འཛིན་པས་འཁྱུད། མེ་དཔུང་དབུས་སུ་པད་ཉིའི་གདན་ལ་གསལ། །སྤྱི་བོར་གདན་བཞི་བརྩེགས་ལ་བླ་མ་དག་བྱེད་སྟོང་ར་ལྟར་གསལ། རྡོ་རྗེ་འཆང་དུ་བསྒོམ་ན་སྔོན་པོ་བྱ། དེའི་ཐུགས་ཀ་ནས་འོད་ཟེར་འཕྲོས། ཕྱོགས་དུས་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་དགེ་འདུན་ཆོས་སྐྱོང་ཐམས་ཅད་སྤྱན་དྲངས་ཏེ་ཐིམ་པས་བླ་མ་ཉིད་དཀོན་མཆོག་ཀུན་འདུས་ཀྱི་བདག་ཉིད་ཡིན་ལ་ཡིན་བཞིན་པར་གྱུར། མཚན་ཐོས་ཀྱང་འཁོར་བ་ངན་སོང་ལས་སྒྲོལ་ན་གསོལ་བ་བཏབ་ན་ལྟ་ཅི་སྨོས་སྙམ་པ་སོགས་མོས་གུས་དྲག་པོ་དང་། རིགས་དྲུག་སེམས་ཅན་སོགས་སྣོད་བཅུད་ཐམས་ཅད་ལས་གསོལ་འདེབས་ཀྱི་སྒྲ་འུར་དིར་དིར་བྱེད་པར་བསམས་ལ། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་ཏུདུ་བདག་གིས་བདག་འཛིན་བློས་ཐོངཐོངས་བར་མཛད་དུ་གསོལ། དགོས་མེད་རྒྱུད་ལ་སྐྱེ་བར་མཛད་དུ་གསོལ། སྒྱུ་ལུས་འབྱོངས་པར་མཛད་དུ་གསོལ། རྨི་ལམ་འབྱོངས་པར་མཛད་དུ་གསོལ། འོད་གསལ་ཕྱག་རྒྱ་ཆེན་པོ་མཆོག་གི་དངོས་གྲུབ་ད་ལྟ་ཉིད་དུ་མྱུར་བ་ཉིད་དུ་འདུག་ས་འདི་ཉིད་དུ་ཐོབ་པར་མཛད་དུ་གསོལ། ཞེས་གསོལ་བ་དྲག་ཏུ་བཏབ་ནས་བླ་མ་རང་ལ་བསྟིམ། དེ་ནས་དམིགས་པ་ཙམ་ལ་ཐབའཐབ་པར་བསྔགས་པའི་གནད་བརྒྱད་ནི། རང་ལུས་ལྷ་སྐུ་སྟོང་སངསིང་ངེ་བའི་སྨད་ཆའི་ནང་དུ་ཆོས་འབྱུང་དཀར་པོ་འོད་ཀྱི་རང་བཞིན་གྲུ་གསུམ་པའི་ཟུར་གཅིག་ལྟེ་བ་དང་། ཟུར་གཉིས་མཁལ་ཁུང་གཉིས་ལ་བསྟན་པ། རྩ་བ་ཕྲ་བ་གསང་ཕྲག་དང་ཁ་གདེངས་གཡེལ་བ་གྱེན། དེ་ལ་སེམས་ཡུད་ཙམ་གཏད། གནད་དང་པོའོ། །དེའི་ནང་དུ་རིགས་དྲུག་གི་སེམས་ཅན་\n༢༡༩ དཔག་ཏུ་མེད་པ་སོ་སོའ་ལུས་དང་བྱེད་ལས་བཅས་བྱུང་ནས་ཆོས་འབྱུང་ཁྲིག་གིསཁྲིགས་ཀྱིས་གང་བར་བསྒོམ། རང་ཉིད་འགྲོ་དྲུག་སོ་སོར་སྐྱེ་བའི་ལས་དང་བག་ཆགས་ཀྱི་རང་གཟུགས་སུ་ཤར་བའོ་སྙམ་པ་དང་། ལྟེ་འོག་ཏུ་འགྲོ་དྲུག་གི་སྣང་བ་འཆར་བྱེད་རྩ་ཡིག་ཡོད་པ་ཉིད་གཟུགས་སུ་ཤར་བའོ་སྙམ་པའང་དྲན་ཙམ་བྱ། གཉིས་པའོ། །མཁའ་ཁྱབ་ཀྱི་སེམས་ཅན་དམིགས་ཡུལ་དུ་བྱས། སེམས་ཀྱི་རྩིརྩེ་ཁ་ལྟེ་བའི་རིགས་དྲུག་ལ་གཏད་དེ་འདི་རྣམས་སྣང་ནི་སྣང་། བདེན་ནི་མི་བདེན། བདེན་མེད་སྒྱུ་མ་ལྟ་བུ། རྨི་ལམ་ལྟ་བུ་ཡིན་སྙམ་དྲག་ཏུ་བསྒོམ། གསུམ་པའོ། །འདི་རྣམས་བདེན་མེད་ལ་བདེན་པར་བཟུང་ནས་འཁོར་བར་འཁྱམས་པ་སྙིང་རེ་རྗེ་སྙམ་པའི་སྙིང་རྗེ་ལྷང་ལྷང་བྱ། བཞི་པའོ། །འདི་རྣམས་འཁོར་བའི་སྡུག་བསྔལ་ལས་བླ་མས་ངེས་པར་བསྐྱབ་ཏུ་གསོལ། ཕ་བླ་མ་རང་མཁྱེན་སྙམ་དུ་བློ་འགེལ། ལྔ་པའོ། །དེ་རྣམས་གཅིག་ཡལ་གཉིས་ཡལ་རིམ་གྱིས་ཆོས་འབྱུང་སྟོང་སངསིང་ངེ་སོང་པ་ལ་སེམས་གཏད། དྲུག་པའོ། །དེ་ནས་གཏད་སོ་ཅིའང་མེད་པའི་འཛིན་མེད་ངང་དུ་ཤིག་གེར་བཞག །བདུན་པའོ། །དེ་ལ་མ་གནས་ན་རང་གཞན་སྣོད་བཅུད་ཐམས་ཅད་མེད་བཞིན་ཏུདུ་སྣང་བ་སྒྱུ་མ་ལྟ་བུར་ཐག་བཅད། ཐུན་མཚམས་སུའང་མི་རྟག །མོས་གུས། སྒྱུ་མའི་འདུན་པ་གསུམ་པོ་གང་རུང་དང་མ་བྲལ་བས་ཏིང་ངེ་འཛིན་སྤེལ་བར་བྱ། ནད་གདོན་སོགས་རྐྱེན་བཟང་ངན་ཐམས་ཅད་ལམ་དུ་ཁྱེར་ཚུལ་གཞུང་ལས་ཤེས་པར་བྱའོ། །མདོ་རྒྱུད་ཀུན་གྱིས་བསྟན་བྱའི་བཅུད། །བསྒོམ་ན་འཁོར་བའི་འཁྲུལའཕྲུལ་འཁོར་འཇིག །ཡོན་ཏན་དྲུག་པོ་ཤུགས་ལ་འཆར། །སྣང་སྟོང་རབ་འབྱམས་ཨེ་མ་ཧོ། ༈ །གསུམ་པ་རྨི་ལམ་ཉིང་འཁྲུལ་རང་དག་ལ་\n༢༢༠ གཉིས་ཏེ། དང་པོ་བཟུང་བ་ནི། རང་ལུས་ཡི་དམ་དུ་གསལ་ཞིང་སྤྱི་བོར་བླ་མ་བསྒོམ་པ་སོགས་སྒྱུ་ལུས་སྐབས་ལྟར་དང་། གསོལ་འདེབས་ཀྱང་ཚིག་རྐང་གསུམ་པོ་དེ་ཀ་ལྟར་ལས། སྒྱུ་ལུས་སོགས་ཀྱི་ཚབ་ཏུ། རྨི་ལམ་ཟིན་པར་མཛད་དུ་གསོལ། ཞེས་མཐའ་བསྒྱུར་ནས་གསོལ་བ་དྲག་ཏུ་བཏབ་པས། བླ་མ་འོད་དུ་ཞུ་རང་ལ་ཐིམ། རང་ལུས་ལྷ་སྐུ་གསལ་སྟོང་དུ་ཤར་བའི་སྟོང་རའི་དབུས་སུ་རྩ་དབུ་མ་དཀར་པོ་ཤེལ་གྱི་ཀ་བ་ལྟ་བུ། ཡས་སྣ་སྤྱི་བོ་དང་མས་སྣ་གསང་གནས་སུ་ཟུག་པ། དེའི་ནང་གི་ཡར་སྣེར་ཧཾ་དཀར་པོ་མགོ་བོ་ཐུར་དུ་ལྟ་བ། མར་སྣེར་ཧཱུྃ་ཡིག་དམར་པོ་མགོ་བོ་གྱེན་ཏུདུ་ལྟ་བ་བསྒོམ། དབུ་མ་ཡར་མར་ཕྲ་ཞིང་རྐེད་པ་ལྡིར་བ་ཉ་དབྱིབས་ལྟ་བུར་བསྒོམ་པའང་གསུངས་མོད། བློ་རིག་དང་བསྟུན་པའི་ཚེ་ན་ལག་ངར་ཙམ་དང་ཆུང་ན་སྦ་སྨྱུག་ཙམ་བསྒོམ་པ་རང་ལེགས། དབུ་མ་སྦོམ་ན་ཐིག་ལེ་འཁོར་བདེ་བ་ཡིན་ཀྱང་ཕྲ་སྦོམ་ཅན་དེ་ཅུང་མི་ལེགས། གང་ཤར་ཐམས་ཅད་ལ་སྤྱིར་བདེན་མེད་དང་། སྒོས་རྨི་ལམ་དུ་ཤེས་པའི་རྩིས་བཟུང་ནས་བསྒོམ་པ་ཁོ་ན་གལ་ཆེ། དེ་ནས་སྤྱི་བོའ་ཧཾ་ལས་ཐིག་ལེ་དཀར་པོ་སྲན་མ་ཙམ་ཞིག་ཧྲིལ་གྱིས་ཆད། སྙིང་གར་སླེབ། གཏི་མུག་དག །སྙིང་ག་ཡན་ཆད་བདེ་ཡང་ཕྱོད་ཀྱི་སོང་། མར་སྣེའི་ཧཱུྃ་ལས་ཐིག་ལེ་དམར་པོ་སྲན་མ་ཙམ་ཞིག་ཆད། སྙིང་གར་སླེབ། འདོད་ཆགས་དག །ཁོག་སྨད་བདེ་ཡང་ཕྱོད་ཀྱིཀྱིས་སོང་། དཀར་དམར་གཉིས་སྙིང་གར་འཛོམ། ཞེ་སྡང་རང་དག་ལ་སོང་། སྙིང་གའི་ཐད་བདེ་ཡང་ཕྱོད་ཀྱིཀྱིས་སོང་བར་བསམ། བདེན་མེད་དང་རྨི་ལམ་གྱི་འདུན་པ་དྲག་པོའ་ངང་སྙིང་གའི་ཐད་ཀྱི་དབུ་མའི་ཐིག་ལེ་གཉིས་པོ་འབྲོས་འདོད་ཀྱི་ཚུལ་དུ་གཡས་བསྐོར་གཡོན་བསྐོར་རང་གི་བློ་\n༢༢༡ ལ་གང་བདེར་འཁོར་བ་ལ་སེམས་གཏད། བུམ་དབང་གི་གནད་དོ། །ཇི་ཞིག་ན་གཅིག་རྗེས་གཅིག་ཟིན་གྱིས་རེག་ཙམ་རེག་ཙམ་པར་མོས། གསང་དབང་ངོ་། །དེ་ནས་རེག་པས་ལུས་སེམས་བདེ་ཕྲིལ་ཕྲིལ་སོང་བར་མོས། ཤེར་དབང་ངོ་། མཐར་གཅིག་ལ་གཅིག་ཐིམ་གཏད་མེད་དུ་ཡལ་བའི་ངང་དམིགས་མེད་དུ་བཞག །དབང་བཞི་པའི་གནད་དང་འབྲེལ་བའོ། །བར་བར་དུ་བདེན་མེད་དང་རྨི་ལམ་ཡིན་སྙམ་པའི་འདུན་པ་ཁ་ཤས་རེ་དྲག་ཏུ་བྱ། ཐུན་མཚམས་སུ་མི་རྟག་པ། མོས་གུས། རྨི་ལམ་གྱི་འདུན་པ་དང་མི་འབྲལ་བར་བྱ། ཟིན་པ་ལ་བརྟན་པ་ཐོབ་ནས། གཉིས་པ་རྨི་ལམ་སྦྱོང་བ་ནི། སྐབས་འདིར་འདུན་པས་སྦྱོང་བ་སྟེ། བླ་མའི་རྣལ་འབྱོར་སོགས་སྔར་བཞིན་ལ་གསོལ་འདེབས་སྐབས། རྨི་ལམ་འབྱོངས་བར་མཛད་དུ་གསོལ། ཞེས་བསྒྱུར། འདུན་པ་ཁོ་ནས་རྩལ་ངེས་མེད་དུ་སྦྱངས་སྟེ་རྨི་ལམ་གྱི་ཡིད་ལུས་ལ་ཅི་སྦྱང་སྦྱང་ཡིན་སྙམ་པའི་འདུན་པ་རྒྱུན་ཆགས་དང་། ཀ་བ་རྩིག་པ་སོགས་ལ་ཟང་ཐལ། བུ་ག་ཕྲ་མོ་ལ་འཛུལ་ཞིང་མེ་ཆུ་གཅན་གཟན་གཡང་ས་སོགས་ཡ་ངའི་རིགས་ལ་ཐོག་བརྫིས། མཁའ་ལ་འཕུར་ཞིང་ས་ལ་འཛུལ་བ། ཁྱད་པར་ངོ་ཚ་སྐྱུག་བྲོ་སོགས་རྣམ་རྟོག་ཆོད་དཀའ་བའི་རིགས་ལ་རེས་ཐོག་བརྫིས། རེས་བདེན་མེད། རེས་ཟློག་བསྒོམ་གྱིས་ཉིན་མོ་འདུན་པས་སྦྱང་ཞིང་མཚན་སྣང་ལ་དངོས་སུ་སྦྱང་ངོ་། །སྤེལ་བ་སོགས་གཞུང་ལས་ཤེས། མ་ཟིན་ན་སྤོག་ཆོག །ཟིན་པ་བརྟན་བྱེད། འབྱམས་གཅོད་ལ་སོགས་པ་གལ་པ་ཆེའི་གདམས་ངག་རྣམས་ཀྱང་མན་ངག་ལས་ཤེས་པར་བྱའོ། །རྨི་ལམ་ལྟ་བུའི་ཆོས་རྣམས་ལ། །རྟག་ཏུ་རྨི་ལམ་ལྟར་ཤེས་ན། །རིགས་དྲུག་སྲིད་པའི་མངལ་ཁ་སྟོང་། །གསལ་སྟོང་ལྷ་སྐུ་རང་ཤར་\n༢༢༢ རོ། །བཞི་པ་འོད་གསལ་གཏི་མུག་རང་སངས་ལ། སྔོན་འགྲོའི་ཚུལ་དུ་མི་རྟག་པ་དུང་པབ་བསྒོམ་ཞིང་སྐྱོ་ཤས་བསྐྱེད། དངོས་གཞི་འོད་གསལ་བཟུང་བ་ནི། རང་བདེ་མཆོག་ཏུ་གསལ་བའི་སྤྱི་བོར་གདན་བཞི་རྫོགས་ཀྱི་སྟེང་དུ། རྩ་བའི་བླ་མ་རལ་པའི་ཐོར་ཚུགས་རུས་རྒྱན་སྟག་ལྤགས་སོགས་དུར་ཁྲོད་ཆས་བརྒྱད་ཀྱིས་བརྒྱན་པ། རྡོ་རྗེ་འཆང་དུ་བསྒོམ་ན་ཡང་ཧེ་རུ་ཀ་ཞི་མ་ཁྲོ་སྤྱན་གསུམ་པ་བསྒོམ། གསོལ་འདེབས་སྔ་མའི་མཐའ། འོད་གསལ་ཟིན་པར་མཛད་དུ་གསོལ། ཞེས་བསྒྱུར་ལ་མོས་གུས་ཆེན་པོས་གསོལ་བ་དྲག་ཏུ་འདེབས། ལུས་ཀྱི་དབུས་སུ་རྩ་དབུ་མ་དཀར་པོ། །དེའི་སྙིང་གའི་ཐད་དུ་པདྨ་དཀར་པོ་འདབ་བཞི་དང་ཟླ་བའི་སྟེང་དུ་རྩ་བའི་བླ་མ་དཀར་ལ་འོད་ཟེར་འཕྲོ་བ་ཚོན་གང་བ། ཐུགས་ཀར་ཐིག་ལེ་དཀར་པོ་སྲན་མ་ཙམ་འོད་འཕྲོ་བ་ལ་སེམས་གཏད་དེ་མཉམ་པར་བཞག །དེ་ལས་འོད་འཕྲོས། བླ་མའི་སྐུ་ཁྲ་ས་ལེ་ཁྱབ། ཐུགས་རྒྱུད་བདེ་བས་གང་། སྐུ་ལས་འོད་ཟེར་བྱུང་། རང་ལུས་ཁྱབ། རང་ལུས་བ་སྤུའི་བུ་ག་ནས་འོད་ཟེར་འཕྲོས། སྣང་བ་ཐམས་ཅད་ཁྲ་གསལ་གྱིས་ཁྱབ་པར་བསྒོམ། ཐུགས་ཀའི་ཐིག་ལེ་ལ་སེམས་གཏད་པ་དང་འོད་ཟེར་སྤྲོ་བ་དེ་ཀ་ཡང་ཡང་བསྐྱར། བར་བར་ཤེས་པ་རང་བབ་ཏུ་བཞག་པས་སྐབས་རེར་བདེ་གསལ་མི་རྟོག་པ་ཤུགས་འབྱུང་དུ་བྱུང་ན་རེ་དོགས་མེད་པར་བསྐྱང་། གཉིད་དུ་འགྲོ་ཁར་ཐུགས་ཀའི་ཐིག་ལེའམ་ཧཱུྃ་དངུལ་ཆུའི་མདོག་ལྟ་བུ་ལ་སེམས་གཏད། ཐུན་མཚམས་སུ་མི་རྟག་པ་དང་བླ་མའི་མོས་གུས། ཁྱད་པར་སྐུ་གསུམ་ལམ་ཁྱེར་གྱི་འཇོག་སྟངས་ཞེས་པ། མིག་གླང་པོ་ཆེའི་ལྟ་སྟངས་ཧ་རེ་བཞག །ཤེས་པ་ཀློད། གང་ཤར་རང་ངོ་སྐྱོང་། སྣང་བ་སྣ་ཚོགས་ཀྱི་གསལ་ཆ་སྤྲུལ་སྐུ། རང་ངོ་ཤེས་པའི་\n༢༢༣ སྟོང་ཆ་ཆོས་སྐུ། དེ་གཉིས་དབྱེར་མེད་པའི་རང་རིག་རང་གསལ་ལོངས་སྐུར་ཤེས་པས་ལམ་དུ་ཁྱེར། ཆོས་བརྒྱད་ཀྱི་ཨ་འཐས་བཤིགས། རྣམ་རྟོག་རང་གར་མ་ཤོར་བར་རང་གྲོལ་རང་དག་ཅིག་ཐམས་ཅད་དུ་གལ་ཆེ། བསྲེ་བ་དང་རྗེས་གེགས་སེལ་བོགས་འདོན་སོགས་གཞུང་ལས་ཤེས། ཀུན་རྟོག་འཕོ་བ་དབྱིངས་སུ་སྦྱང་། །མ་རིག་འཁོར་བའི་རྫུན་ཕུག་གཏིབས། །སྣང་བཅས་སྣང་མེད་འོད་གསལ་ཉིད། །ལག་གཏོད་གདམས་པའི་སྙིང་ཁྲག་གོ ༈ །ལྔ་པ་འཕོ་བ་མ་སྒོམས་སངས་རྒྱས་ནི། སྐབས་འདིར་ལྷན་ཐབས་ཀྱི་མན་ངག་ཡེ་ཤེས་སྐར་ཁུང་མ་ལ་བྱེད་དེ། རང་ལུས་ལྷར་གསལ་སྤྱི་བོར་བླ་མ་བསྒོམ་པ་སོགས་སྒྱུ་ལུས་སྐབས་ལྟར་ལ། གསོལ་འདེབས་མཐར། བར་དོར་སངས་རྒྱས་བར་མཛད་དུ་གསོལ། །ཞེས་བསྒྱུར། བླ་མ་རང་ལ་ཐིམ། ལུས་ཀྱི་སྟོང་རའི་ནང་དུ་རྩ་དབུ་མ་ལག་དར་རམ་སྦ་ལྕག་ཙམ་དཀར་པོ། །མར་སྣེ་གསང་གནས་སུ་ཁ་ཟུམ་ཞིང་། ཡར་སྣེ་སྤྱི་བོའ་ཚངས་བུག་ཏུ་ཧད་པོར་ཡོད་པ། དབུ་མའི་ལྟེ་བའི་ཐད་དུ་ཆོས་འབྱུང་དཀར་པོ་རྩ་བ་ཐུར་དང་གདེངས་ཀ་གྱེན་བསྟན། ཟུར་གཅིག་མདུན་དང་གཉིས་གཡས་གཡོན་ཏུདུ་བསྟན་པའི་དབུས་གང་ལའང་མ་རེག་པའི་ཨ་དཀར་པོ་ཕྲ་ལ་གསལ་བ་འཕར་ལ་ཁད་པ་ཞིག་བསམ། རླུང་རོ་ལན་གསུམ་བསལ། བུམ་ཅན་ཤུགས་དྲག་ལ་ཡུན་ཐུང་བ་ཞིག་བཟུང་། ཨ་ལ་སེམས་གཏད། འོག་རླུང་འཐེན། ལྟོ་བ་སྒལ་ཚིགས་ལ་ཅུང་བཅེར་བས་ཨ་དེ་ཅུང་འཕར་ནས་སྔར་ཤུལ་དུ་བབ། དེ་ལས་དྲག་པར་བཅེར་བས་སྔར་ལས་མཐོ་ཙམ་འཕར་སྔར་ཤུལ་བསྡད། སླར་དྲག་ཏུ་བཅེར་བ་དང་མཉམ་ཆོས་འབྱུང་གི་ཁ་ཐག་ཅེས་བརྡབ་པས་རླུང་གི་ཤུགས་\n༢༢༤ ཀྱིས་ཨ་དེ་མདའ་འཕངས་པ་བཞིན་ཏུདུ་དབུ་མའི་ལམ་བརྒྱུད་ཚངས་བུག་ནས་ཐོན། ནམ་མཁའ་མཐོན་པོར་སླེབ་ནས་ཡལ་བར་བསམ་ལ་དབྱིངས་རིག་ནམ་མཁའ་གསུམ་འདྲེས་པ་ལ་ཧད་དེ་བཞག །དེ་ལྟར་ལན་བདུན་ཙམ་བསྐྱར། འབེབས་པ་ནི་ནམ་མཁར་ཨ་དཀར་པོ་ཞིག་ལམ་གྱིས་གྲུབ་པ་ཚངས་བུག་ནས་ཞུགས། དབུ་མར་དལ་བུས་བབ། ལྟེ་བའི་ཆོས་འབྱུང་དུ་བརྟན་ཅིང་བརྗིད་དང་ལྡན་པར་འདུག་པས་ལུས་བདེ་ཕྲིལ་གྱིས་བྱུང་བར་བསམ། དེ་ཐུན་ཆུང་གཅིག་ཡིན། ཐོག་མར་སྦྱོང་སྐབས་རྟགས་མ་ཐོན་བར་དེ་ཉིད་ཡང་ཡང་བསྒོམ། རྒྱུན་ཏུདུ་དམིགས་པ་ཚར་རེ་ལས་མི་དགོས། ཐུན་མཚམས་སུ་དབུ་མའི་ཡར་སྣེ་ཟུམ་པར་བསྒོམ་མོ། །ལས་ལ་བཟང་ངན་མ་མཆིས་པར། །མཁའ་སྤྱོད་དག་པའི་ཞིང་དུ་སྐྱེལ། །ཞག་བདུན་ཙམ་གྱིས་གཏན་དོན་འགྲུབ། །དམན་ཀྱང་འདི་ཙམ་འབད་ན་མཚར། ༈ །དྲུག་པ་བར་དོ་རྒྱལ་བ་ལོངས་སྐུ་ནི། སྔོན་འགྲོ་སྔ་མ་ལྟར་ལ། བར་དོ་ལོངས་སྐུ་ཐོབ་པར་མཛད་དུ་གསོལ། །ཞེས་གསོལ་འདེབས་ཀྱི་མཐའ་བསྒྱུར། བླ་མ་རང་ལ་ཐིམ། རང་དང་སྣང་བ་ཐམས་ཅད་སྲིད་པ་བར་དོ་དངོས་ཡིན་སྙམ་པའི་འདུན་པ་དྲག་པོ་སྦྱང་། འཁོར་བའི་སྡུག་བསྔལ། ཆགས་སྡང་གི་ཉེས་དམིགས་ལ་སྐྱོ་ཤས་བསྐྱེད། བར་དོའ་སྐབས་འདིར་རྣམ་རྟོག་སྐད་ཅིག་མས་གཏན་གྱི་བདེ་སྡུག་ཚབས་པོ་ཆེ་བྱེད་པས་མ་འཁྲུལ་བར་ཅི་ནས་བྱ་སྙམ་པའི་ངང་། མདུན་ཏུདུ་ཆོས་འབྱུང་སྔོན་པོ་རྩ་བ་ཕྲ་ཞིང་གདེངས་ཀ་གྱེན་ཏུ་བསྟན་པ་ཞིག་བསྒོམ། འདི་མ་རྟོགས་པ་ལ་མའི་མངལ། རྟོགས་པ་རྣམས་ལ་འོག་མིན་ཆོས་ཀྱི་དབྱིངས་ཀྱི་ཕོ་བྲང་ཡིན་སྙམ་དུ་བསམ། རང་ཉིད་དེའི་དབུས་སུ་ཕྱིན་པས་ཧཱུྃ་ཡིག་སྔོན་པོ་ཆེ་ཞིང་འོད་འབར་བར་གྱུར། དེ་ལས་\n༢༢༥ འོད་འཕྲོས་ཆོས་འབྱུང་ལ་ཕོག་པས། འགྲོ་བ་རིགས་དྲུག་གི་མངལ་དུ་སྔར་སྐྱེས་པ་དང་། ད་ལྟར་སྐྱེ་བའི་ལན་ཆགས་དང་བག་ཆགས་ཐམས་ཅད་སྦྱངས། མ་འོངས་པའི་སྐྱེ་སྒོ་བཀག །སྐྱེ་གནས་གཞན་གསུམ་གྱི་བག་ཆགས་ཀྱང་ཞོར་ལ་དག་པར་བསམ། ཧཱུྃ་དེ་ཡོངས་སུ་གྱུར་པ་ལས་རང་ཉིད་འཁོར་ལོ་བདེ་མཆོག་ལྷན་སྐྱེས་སུ་གསལ་བའི་སྤྱི་བོར་བླ་མ་གདན་བཞི་རྫོགས་ཀྱི་སྟེང་དུ་བསྒོམ་སྟེ། བར་དོར་ལོངས་སྐུ་ཐོབ་པར་མཛད་དུ་གསོལ། །ཞེས་གསོལ་བ་རྩེ་གཅིག་བཏབ། གཟུགས་སྣང་ཐམས་ཅད་བདེ་མཆོག་ཡབ་ཡུམ། སྒྲ་རུ་གྲགས་ཚད་ཡི་གེ་བདུན་པ། ཡིད་ཀྱི་དྲན་རྟོག་ཐམས་ཅད་རྨི་ལམ་སྒྱུ་མའི་ངང་ཚུལ་བདེན་པར་མ་གྲུབ་པར་ཐག་བཅད། ཆོས་འབྱུང་གི་གཡས་ཟུར་དུ་ཞེ་སྡང་སྐྱེ་བའི་ཡུལ་དང་ཕོ་ཐམས་ཅད་འཁོར་ལོ་སྡོམ་པ། གཡོན་ཟུར་དུ་འདོད་ཆགས་སྐྱེ་བའི་ཡུལ་དང་མོ་ཐམས་ཅད་རྡོ་རྗེ་ཕག་མོར་གྱུར་ནས་འཁོད་པར་མོས་ལ། མཆོད་པ་བཞི་རྫོགས་སུ་ཕུལ། བུད་མེད་ཀྱིས་བསྒོམ་ན་ཆགས་སྡང་སྐྱེ་བའི་ཡུལ་གོ་བརྗེ། མོས་གུས་དང་། ལྷ་སྐུ་དང་། ཐམས་ཅད་བར་དོར་ཐག་བཅད་ཅིང་དེའང་བདེན་མེད་དུ་ཤེས་པ་ནི་རྒྱུན་ཆགས་སུ་གལ་ཆེའོ། །ཆུ་ཀ་ཆད་པའི་ཡུར་ཆུ་བཞིན། །བར་དོའ་རྣམ་རྟོག་ཁ་བསྒྱུར་ན། །ཡང་སྲིད་སྲིད་པར་མི་འཇུག་པས། །ད་ལྟ་ཉིད་ནས་གོམས་འདྲིས་གཅེས། །དེ་དག་ཀྱང་རྩ་བའི་ཆོས་བཞི་ལ་ཐོག་མར་ཉམས་མྱོང་གི་སྣེ་རེ་མ་རྙེད་པར་བསྒོམ། དེ་ནས་ཡོངས་རྫོགས་སུ་བསྒོམ་ན་སྡསྔ་དྲོ་གཏུམ་མོ། །ཉིན་གུང་སྒྱུ་ལུས། དགོངས་མོ་རྨི་ལམ། མཚན་མོ་འོད་གསལ། ཡན་ལག་གི་ཆོས་འཕོ་བ་དང་བར་དོ་སྐབས་སུ་གང་བབ་ཏུ་བསྒོམ། ཆོས་དྲུག་ཀར་ཉམས་སུ་ལེན་མི་ནུས་ན་རང་གིས་\n༢༢༦ གང་འདོད་དེ་ཁོལ་འདོན་བྱེད་ནས་བསྒོམ། སྐྱབས་སེམས་སྟོང་ར་ཐམས་ཅད་ཀྱི་སྔོན་ཏུདུ་འགྲོ་དགོས། གཏུམ་མོ་ཁོ་ན་བསྒོམ་འདོད་ན་ལུས་གནད་མེའི་སྟོང་ར་རླུང་ཐེངཐེངས་གསུམ་བཞི་ཙམ་དང་། གཏུམ་མོ་ཟས་སུ་ཟ་བ་ཅི་ནུས་སུ་བསྒོམ། རྗེས་སྲིད་པའི་དབང་ཞུ་བ་ཚར་གཅིག་བྱེད། དེ་ཁོ་ནས་ཐུན་བཞིའམ་དྲུག་སོགས་བཅད། གཞན་ལའང་དེས་འགྲེའོ། །དེ་དག་གིས་ནི་ཁྲིད་ཡིག་མ་བུ་རྣམས་སུ་དངོས་སུ་བསྟན་པའི་ཆོས་དྲུག་སྙིང་པོར་བསྡུས་པ་བཤད་ཟིན་ཏོ། ༈ །རྩ་བའི་གཉིས་པ་ཁྱད་པར་གྱི་མན་ངག་ལས་འབྱུང་བ་ནི། རྩ་བའི་ཆོས་བཞི་སྟན་ཐོག་གཅིག་རང་དུ་བསྒོམ་ན། སྐྱབས་སེམས་སྟོང་ར་ཡན་སྔར་ལྟར་ལ། སྤྱི་བབ་ནས་བླ་མའི་རྣལ་འབྱོར་ཞིག་བྱ་སྟེ། བསྒོམ་ཚུལ་སྟོང་ར་བཞིན་ལ། གསོལ་འདེབས་ནི་གདུང་ཤུགས་དྲག་པོས། དུས་གསུམ་སངས་རྒྱས་ཐམས་ཅད་འདུས་བའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་ཏུདུ་བདག་གིས་བདག་འཛིན་བློས་ཐོངས་པར་མཛད་དུ་གསོལ། དགོས་མེད་རྒྱུད་ལ་སྐྱེ་བར་མཛད་དུ་གསོལ། སྒྱུ་ལུས་རྨི་ལམ་འབྱོངས་པར་མཛད་དུ་གསོལ། འོད་གསལ་ཕྱག་རྒྱ་ཆེན་པོ་མཆོག་གི་དངོས་གྲུབ་ད་ལྟ་ཉིད་དུ་མྱུར་བ་ཉིད་དུ་འདུག་ས་འདི་ཉིད་དུ་ཐོབ་པར་མཛད་དུ་གསོལ། ཞེས་པས་གསོལ་བ་དྲག་ཏུ་བཏབ། འདི་སྐབས་བླ་མ་དཀོན་མཆོག་ཀུན་འདུས་སུ་ཤེས་པ་དང་། སེམས་ཅན་ཐམས་ཅད་བསམ་འོག་ཏུ་བཅུག་པ་ཙམ་ལས་སྐྱབས་ཡུལ་ཚུར་བསྟིམས་བཔ་དང་། འགྲོ་དྲུག་གིས་གསོལ་བ་འདེབས་པའི་དམིགས་པ་མི་དགོས། མཐར་བླ་མ་རང་ལ་བསྟིམ་སྟེ་མཉམ་པར་བཞག ༈ །གཏུམ་མོ་སྟན་ཐོག་གཅིག་མ་ནི། ལུས་གནད་རྣམ་སྣང་ཆོས་བདུན་སྤྱི་ལྟར་ལས། ལྟ་སྟངས་ཐད་ཀར་བལྟ།\n༢༢༧ ལག་མཐིལ་གཉིས་ཀྱིས་པུས་མོ་མནན། རང་ཉིད་རྡོ་རྗེ་ཕག་མོ་བཞུགས་ཚུལ་སོགས་རང་ལུས་དང་མཐུན་པ། རྒྱན་དང་གདན་སོགས་སྤྱི་མཐུན་བསྒོམ། ལུས་ཀྱི་ནང་སྟོང་སངསིང་ངེ་བའི་དབུས་སུ་རོ་རྐྱང་སྤངས་པའི་རྩ་དབུ་མ་མཚན་ཉིད་བཞི་ལྡན་རིང་ཐུང་སོགས་གོང་ལྟར་ལ། ལྟེ་འོག་སོར་བཞིའི་ནང་དུ་རཾ་དམར་ནག་ནས་འབྲུ་ཙམ། ལྟེ་བའི་ཐད་ཀྱི་ནང་དུ་ཉི་གདན་སྲན་ཆུང་ཙམ་ལ་གནས་བའི་ཨ་ཤད་དམར་སེར་སོར་གང་ཙམ་ཕྲ་མོ་ཞིག་བསྒོམ་དེ་རྩ་བའི་བླ་མའི་ངོ་བོར་ཡིན་སྙམ་མོས་གུས་དུང་བ་བྱ། དབུ་མའི་ཡས་སྣར་ཧཾ་དཀར་མགོ་འཐུརཐུར་བསྟན། སྟེང་གི་ནམ་མཁའ་བླ་མ་དཀར་ལ་འཛུམ་ཞིང་གཟི་བརྗིད་འབར་བར་བསམ། རླུང་རོ་དགུ་ཕུགས་སུ་འབུད་ལ་སྦྱོར་བ་བཞི་ལྡན་གྱི་རླུང་དྲག་ཏུ་བཟུང་བས། རླུང་ཉིད་དབུ་མའི་གཡོན་ནས་མདུང་ཚུགས་སུ་སོང་། མས་སྣ་ནས་ཞུགས་ཏེ་རཾ་བུས་པས་མེ་ལྕེ་དམར་ནག་སོར་བཞི་འབར། བླ་མའི་ངོ་བོ་ཨ་ཤད་བསྐུལ། དེ་ལས་མེ་དམར་སེར་འུར་གྱིས་འབར། སྤྱི་བོའ་ཧཾ་བསྲོས། མེ་ལྕེས་ཚངས་བུག་ནས་ཐོན་ཏེ་རྒྱ་ཆེར་འབར་བའི་རྩེ་མོ་ལས་མཆོད་པ་བཞི་རྫོགས་སུ་སྤྲུལ་ནས་བླ་མ་མཆོད། མེ་ལྕེའི་འོད་ལས་བདེ་དྲོད་ཀྱི་མཆོད་པ་དང་བཅས་པས་མཉེས་པར་བྱས། སངས་རྒྱས་ཀུན་འདུས་ཀྱི་ངོ་བོ་དེའང་བྱང་ཆུབ་སེམས་ཀྱི་བདུད་རྩིར་ཞུ་ནས་མེ་ལྕེ་དང་ལྷན་ཅིག་ཚངས་བུག་ནས་བྱོན་ཏེ་སྤྱི་བོའ་ཧཾ་ལ་འདྲེས་བས་ཐིག་ལེའི་རྒྱུན་ནར་གྱིས་བབ། མགྲིན་པར་སླེབ། དགའ་བ་དང་བུམ་དབང་། སྙིང་གར་སླེབ། མཆོག་དགའ་དང་གསང་དབང་། ལྟེ་བའི་ཨ་ཤད་ལ་ཐིམ། ཁྱད་དགའ་ཤེར་དབང་། དེ་ལས་ཀྱང་བདུད་རྩི་བབ་པ་རཾ་ལ་ཐིམ། ལྷན་སྐྱེས་དང་དབང་བཞི་པའོ་ཞེས་དོན་དྲན། སླར་འབར་འཛག་སྐྲ་ཤད་\n༢༢༨ འཛིངས་པ་གཏུམ་མོ་དཀྱུས་ལྟར་བསྒོམ་པ་ལས། རཾ་དང་ཨ་ཤད་ཀྱི་མེ་གཅིག་ཏུ་འདྲེས་པ་འབར་བ་དང་། ཐིག་ལེ་འཛག་པ་ཨ་ཤད་བརྒྱུད་རཾ་ལ་ཐིམ་པར་བསྒོམ་པའོ། །འདི་ནི་གཏུམ་མོ་ཟས་སུ་ཟ་བ། བྱིན་རླབས་བླ་མའི་གཏུམ་མོ། །སྲིད་པའི་དབང་ཞུ་བ་གསུམ་ག་དམིགས་པ་གཅིག་ལ་དྲིལ་བས་བྱིན་རླབས་དང་གནད་ཤིན་ཏུ་ཆེ་གསུངས། སྐབས་འདིར་རླུང་དྲག་ཏུ་བུས་པའི་ཕྱི་འཛིན་ཁོང་འདྲེན་དྲག་པོའ་ངང་འབར་བ་ལ་སེམས་གཏད་པ་དང་། དྲག་ཏུ་རྔུབས་ཏེ་ཐུར་སེལ་གྱི་སྒོ་གཉིས་ལ་གཟིར་ཞིང་ཞུ་བ་ལ་སེམས་གཏད། ཐམས་ཅད་དུ་སེམས་ནམ་མཁའ་ལ་ཡས་སུ་བཅུག །ལྟོ་བ་ཕྱིར་བཀྱེད་ནས་ལུས་གཅུ་ཞིང་རྩལ་སྤྲུགས་དྲག་པོ་བྱེད་པ་དང་། ཧལ་ཞེས་བརྗོད་པ་ན་རླུང་སྦྱོར་གཅིག་ལ་ཐབས་ལམ་ཡོངས་སུ་རྫོགས་པ་ཤིན་ཏུ་གསང་བའི་མན་ངག་ཉེ་བརྒྱུད་དོ། །ཐོག་མ་ནས་སྟན་གཅིག་མ་འདི་བསྒོམ་པ་མིན། གཞུང་གི་ཐབས་ལམ་ལ་དྲོད་ཚད་རྙེད་ནས་རྒྱུན་ཁྱེར་དང་བོགབོགས་འདོན་ཏུདུ་འདི་ཉིད་བསྒོམ་པར་བྱའོ། ༈ །སྒྱུ་ལུས་ལ། རྩ་བའི་བླ་མ་སྤྱི་བོ་སྙིང་ག་སོགས་སུ་བསྒོམ་ཡང་རུང་། གང་ན་བཞུགས་པའི་ཕྱོགས་སམ་མཁའ་ཁྱབ་ཏུ་བཞུགས་པ་ལ་གསོལ་བ་བཏབ་ཀྱང་ཆོག་སྟེ། ཕ་བླ་མ། ཕ་བླ་མ། བླ་མ་རང་མཁྱེན། དྲིན་ཅན་རྩ་བའི་བླ་མ་ཁྱེད་ལ་གསོལ་བ་འདེབས་སོ། །ཞེས་མོས་གདུང་དྲག་པོ་སྙིང་ལ་ཟུག་པ་བསྒོམས་ནས་དེའི་ངང་དུ་ཀློད་ལ་བཞག །རང་ལྷ་སྐུར་ལམ་ཙམ་གསལ་བཏབ། རང་གཞན་སྣང་བ་ཐམས་ཅད་ལ་བསམ་སྟེ། འདི་ཐམས་ཅད་མེད་བཞིན་ཏུདུ་འཁྲུལ་བའི་སྣང་བ་ཡིན། བཟང་ངན་ཆགས་སྡང་ཆོས་བརྒྱད་སོགས་ལ་ཨ་འཐས་ཀྱི་དགག་སྒྲུབ་བྱེད་པ་རེ་འཁྲུལ། གཏད་པ་\n༢༢༩ ཅི་ཡོད། སྒྱུ་མ་རྨི་ལམ་རང་ཡིན་སྙམ་དྲག་ཏུ་སྦྱངས་པས་རྩིས་གདབ་མེད་པར་སོང་བ་དེ་ཀར་བཟོ་མེད་དུ་བསྐྱང་། དེ་མ་ཐག་རང་ལུས་ལྷར་གསལ་བའམ་ཐ་མལ་ཡིན་ཀྱང་རུང་སྟེ་ལྟེ་འོག་ཆོས་འབྱུང་མན་ཆད་དཀྱུས་ལྟར་བསྒོམས་པས་དབང་པོ་རབ་འབྲིང་ཐ་མའི་ཉམས་ལེན་གྱི་གནད་གཅིག་ཏུ་འདུས་པའོ། །རྨི་ལམ་ལ། བཟུང་བ་དཀྱུས་ལྟར་རང་ཟིན་ཐིག་ལེ་དབང་བཞིའི་གནད་ཚར་གསུམ་ཙམ་འཇུར་ནས་བསྒོམ་པའི་རྗེས་སུ། རང་གཞན་སྣོད་བཅུད་དགྲ་གཉེན་ལོངས་སྤྱོད་སོགས་ལ་བདེན་མེད་ཀྱི་འདུན་པ་དྲག་ཏུ་སྦྱང་། དེ་ཀའི་ངང་གང་ཤར་བཟོ་མེད་དུ་འཇོག །དེ་ཉིད་ཡང་ཡང་གོམས་པར་བྱ། སྦྱང་བའང་གོང་ལྟར་ལ་སྒྱུ་མ་ལྟ་བུའི་འདུན་པ་དང་རང་བབ་ཀྱི་འགྲོས་སྐྱོང་བ་གནད་ལྟགབརྟག་པར་ཆེ། ཡུལ་སྣང་གཏན་ལ་དབབ་འདོད་ན། སྙིང་གར་ཧཱུྃ་དཀར་པོ་དྭངས་གསལ་འོད་འཕྲོ་བ་བསྒོམ། རྨི་ལམ་སྒྱུ་མའི་འདུན་པ་དང་ཡུལ་སྣང་བལྟ་འདོད་དྲག་ཏུ་བྱ། ཧཱུྃ་ལས་འོད་ཐག་པ་ལྟ་བུ་རྒྱངས་ཀྱི་འཕྲོས། གང་བལྟ་བར་འདོད་པའི་ཡུལ་ལམ་དངོས་པོ་དེ་འོད་ཀྱི་ཞགས་པས་དྲངས་ནས་སྙིང་གའི་ཧཱུྃ་ལ་ཐིམ། ཧཱུྃ་གི་འོད་ཀྱིས་སྣང་བ་ཐམས་ཅད་ཁྲ་ཆེམ་གྱིས་གསལ་བ་ལ་སེམས་གཏད། སྐབས་འདིར་བུམ་ཅན་བསྒོམ་པ་གལ་ཆེ། སྒྱུ་ལུས་རྨི་ལམ་གྱི་དགེ་སྦྱོར་སྐྱེ་བ་ལ་བསགས་རྒྱབ་ཡོད་པ་ཞིག་དགོས་ཏེ། མ་ཟིན་འབྱམས་དང་གོལ་ས་གསུམ། །བསོད་ནམས་ཚོགས་ཀྱིས་བཅད་པར་བྱ། །ཞེས་འབྱུང་ངོ་། ༈ །འོད་གསལ་ལ། གོང་བཤད་དེ་དམིགས་པའི་མཐིལ་ཡིན་མོད། དེས་ཅིས་ཀྱང་མ་ཟིན་ན་རྣོ་ཁྱད་ནི། ལུས་ནང་དབུ་མའི་མར་སྣེར་ཨ་དཀར་པོ་བསམ། སྟེང་རླུང་ནན་ནན། འོག་རླུང་འཐེན་འཐེན་བྱས་པས་\n༢༣༠ ཨ་དེ་གསང་བའི་རྩ་བར་ལྷན་ལྷན་སོང་། གསང་བའི་རྩ་ལམ་ནས་དཀྱུས་ཀྱོག་ཀྱོག་པའི་ངང་ནོར་བུའི་ནང་དུ་ཁ་དོག་སྔོན་པོ་འོད་འཚེར་བ་ཞིག་ཏུ་གྱུར། མགོ་ནང་བསྟན་ཏུ་ལོག །ཤུགས་དྲག་པོས་ཕྱི་ལ་འགྲོ་ཚད་པ་ལ་བུ་ག་དོགས་པོར་མ་ཤོང་བས་ལྷན་ལྷན་འདུག་པ་ལ་སེམས་ཡུད་ཅིག་དྲག་ཏུ་གཏད། ཡང་དེ་ཀའི་སྣང་བ་མ་འགག་ཙམ་ལ་ཏད་དེ་བཞག །དེ་ཉིད་ཡང་ཡང་བསྒོམ། འདི་བུད་མེད་ཀྱིས་བསྒོམ་ན་དབུ་མའི་མར་སྣེ་ལྟེ་འོག་སོར་བརྒྱད་ཙམ་དུ་སླེབ་པའི་མར་སྣེ་དེ་ལ་བསྒོམ། གཞན་འདྲ། འཛིན་པ་ལ་ལྷག་པར་ཟབ་པོ། ༈ །འཕོ་བ་ནི། ལུས་ནང་དབུ་མ་དཀར་པོའ་མར་སྣེར་ཨ་དཀར་པོ། །སྤྱི་བོའ་ཚངས་བུག་ཧད་པོར་ཡོད་པར་བསྒོམ། རླུང་ཕྱིར་འབུད་པ་དང་ལྷན་ཅིག་ལྟེ་འོག་སོར་བཞིའི་ཨ་དེ་དབུ་མའི་ལམ་དང་ཚངས་བུག་བརྒྱུད། ནམ་མཁའི་དབུས་སུ་མདའ་འཕངས་པ་བཞིན་ཏུདུ་སོང་ནས་དབྱིངས་སུ་ཡལ། ཅུང་ཟད་མཉམ་པར་བཞག །ཡང་ཨ་དེ་ནམ་མཁར་བྱུང་བ་ཚངས་བུག་ནས་བབས་ཏེ་དབུ་མའི་མར་སྣེར་ཕྱིན་པར་བསམ། འདི་ལ་འགྲོ་འོང་སྤེལ་མ་བསྒོམ་པ་ལས་སྒོ་དགག་པ་སོགས་མི་དགོས་གསུངས། འདི་ལའང་འཆུག་མེད་མཁའ་སྤྱོད་དམ། ཡེ་ཤེས་སྐར་ཁུངས་མ་སྔོན་ཏུདུ་འགྲོ་དགོས་པ་ཤེས་པར་བྱའོ། ༈ །བར་དོའ་སྐབས་གོང་གསལ་གཞུང་ཁྲིད་ལྟར་ལས། ཆགས་སྡང་གི་ཡུལ་ཆོས་འབྱུང་ནང་དུ་ལྷར་གསལ་བའི་སྐོར་དེ་མི་བྱ་བར། འགྲོ་བ་རིགས་དྲུག་གི་གནས་དང་། གཟུགས་སྒྲ་དྲི་རོ་རེག་བྱ་བཟང་ངན་ཐམས་ཅད་ལ་སྒྱུ་མ་དང་བར་དོའ་འདུན་པ་སྦྱང་། མངལ་སྒོང་གི་གཉིས་སྦྱོར་སོགས་གསལ་གདབ། བར་དོའ་འདུན་པས་ཡི་དམ་ཡབ་ཡུམ་དུ་བསྒྱུར།\n༢༣༡ དེའང་སྒྱུ་མར་ཤེས་པས་ཞེན་མེད་ཀྱི་ངང་སྐྱོང་བར་བྱའོ། །དེ་ལྟར་ཆོས་དྲུག་སྟན་ཐོག་གཅིག་ཏུ་ཉམས་སུ་ལེན་ཚུལ་ཞལ་རྒྱུན་མ་ཆད་པ་དང་། བྱིན་རླབས་བཀའ་བབ་ཀྱི་གདམས་པ་འགའ་ཞིག་ཡེ་ཤེས་ཀྱི་མཁའ་འགྲོས་རྗེ་བཙུན་ཀུན་དགའ་གྲོལ་མཆོག་ལ་དངོས་སུ་སྩལསྩོལ་བའི་ཉེ་བརྒྱུད་ཆེས་ཟབ་པ་བཅས་སྨོས་ཟིན་ཏོ། །འདི་ཉིད་ལ་རྟགས་ཐོན་རང་བྱེད་ན་ཁྲིད་ཆེན་རྒྱས་པ་དམིགས་རྐང་རེ་བདུན་མའམ། འབྲིང་པོ་དམིགས་རྐང་བཅུ་བདུན་མ་ཙམ་ལ་རྩ་བར་བཟུང་། དམིགས་པ་བཀའ་རྒྱ་མའི་རིགས་རྣམས་སྐབས་དང་བསྟུན་ཏེ་ལེན། ཉམས་མྱོང་གི་སྣེ་ཟིན་ནས་འདིར་བསྟན་ཙམ་གྱིས་ཆོག་ཤེས་པར་བྱས་ན་ཤིན་ཏུ་ལེགས་ཤིང་། འདིར་བསྟན་མ་བུ་གཉིས་ལའང་གནད་ཐམས་ཅད་ཚང་བར་ཡོད་པས་ཉམས་ལེན་ནུས་ན་འདི་ཙམ་གྱིས་ཀྱང་དགོས་དོན་འགྲུབ་པར་ཡོད། ཡང་སྒྱུ་ལུས་རྨི་ལམ་ཁོ་ན་ལྟ་བུ་ཁོལ་འདོན་སྒྲོ་ན་དེ་དག་སྟན་ཐོག་གཅིག་མ་ཟུར་དུ་འབྱུང་བ་ལས་ཤེས་པར་བྱའོ། །ཐམས་ཅད་ལ་སྦྱིར་གཅེས་པའི་གནད་དུ། རྩ་བའི་བླ་མ་དཀོན་མཆོག་རྩ་གསུམ་ཀུན་འདུས། ཡན་ལག་གི་བླ་མ་གཞན་ཐམས་ཅད་དེའི་རྣམ་འཕྲུལ་དུ་ཤེས་པས་སངས་རྒྱས་ལས་ཀྱང་ལྷག་པའི་མོས་གུས་ལྟེམ་རྐྱང་མེད་པ་ནི་སྤྱིར་གསང་སྔགས་ལམ་གྱི་སྲོག་རྩ་མེད་ཐབས་མེད་ཅིང་། ཁྱད་པར་དཔལ་ལྡན་རྨོག་ལྕོག་པའི་ཞལ་ནས། འོད་གསལ་གཏན་ལ་འབེབས་པ་སྒྱུ་མ། སྒྱུ་མ་གཏན་ལ་འབེབས་པ་རྨི་ལམ། རྨི་ལམ་གཏན་ལ་འབེབས་པ་དད་འདུན། དད་འདུན་སྟོན་བྱེད་བླ་མ། དེས་ན་རྩ་བའི་བླ་མ་ལ་ཐམས་ཅད་རག་ལས་པར་གསུངས་པས་ཐབས་ལམ་སྐྱོང་བ་ལ་ཤིན་ཏུ་གལ་ཆེ་བ་དེས་གོ་ནུས་ཤིང་། རང་སེམས་སྟོང་པ་ཆོས་སྐུ། སྣང་བ་སྤྲུལ་སྐུ། དབྱེར་མེད་རང་རིག་རང་གསལ་ལོངས་\n༢༣༢ སྐུར་ཤེས་པས་ཉིན་མཚན་ཀུན་ཏུ་མ་ཡེངས་དྲན་པའི་རྩིས་བཟུང་ནས་ལམ་དུ་ཁྱེར། དེའི་ངང་དུ་རླུང་བུམ་ཅན་ནམ། འཇམ་རླུང་ངམ་བར་རླུང་ཅི་ནུས་འབད་པས་གསལ་སྟོང་བདེ་སྟོང་དུ་ཤར་བ་ཀུན་སྒྱུ་མ་ལྟ་བུར་ཤེས་ཤིང་། དེའང་འཛིན་མེད་ཕྱག་རྒྱ་ཆེན་པོའ་ངང་དུ་བཞག་སྟེ་མཉམ་བཞག་གི་ཉམས་ལེན་རྗེས་ཐོབ་སྤྱོད་ལམ་ཐམས་ཅད་དང་བསྲེས་བས་མྱུར་དུ་བརྟན་པ་ཐོབ་པར་འགྱུར་ལ། རྟག་ཏུ་ཀུན་བྱང་སེམས་མི་ཉམས་པ་དང་། རྣམ་རྟོག་ཐ་མལ་དུ་མི་འཆོར་བའང་རྣལ་འབྱོར་པའི་དམ་ཚིག་གོ །དེ་ལྟར་བསྒོམས་པས་ལུས་ངག་ཡིད་ཀྱི་ཉམས་འཇམ་རྩུབ་མཐོ་དམན་བདེ་སྡུག་ཇི་ལྟར་བྱུང་ཡང་དགའ་སྡུག་སྤང་བླང་རེ་དོགས་མེད་པར་སྒྱུ་མ་རྨི་ལམ་དུ་ཤེས་ནས་བྱུང་རྒྱལ་དུ་བསྐྱང་བ་ནི་གེགས་སེལ་གྱི་མཆོག་ཡིན་ཞིང་། དགེ་སྦྱོར་ལེགས་པར་སྐྱེས་པ་སོགས་བཟང་ངན་ཅི་བྱུང་བླ་མའི་ཐུགས་རྗེ་ཁོ་ནར་ཤེས་པས་གསོལ་འདེབས་མོས་གུས་ཁོ་ན་ལ་ལམ་གྱི་གཞི་འཆའ་བ་དང་། མ་རྟོགས་པའི་སེམས་ཅན་རིས་མེད་པ་ལ་བྱམས་སྙིང་རྗེ་འབའ་ཞིག་བསྐྱེད་པའི་པནཕན་སེམས་ཀྱིས་དུས་འདའ་བ་ནི་བོགས་འདོན་དང་འགྲོ་དོན་གྱི་རྩ་བའོ། །དེ་ལྟར་བསྒོམས་པས་ཇི་ཞིག་ན་ཆེད་གཏད་ཀྱི་རྩོལ་བ་མ་བྱས་པར་སེམས་བདེ་གསལ་མི་རྟོག་པའི་འོད་གསལ་མཐའ་དབུས་མེད་པར་རང་ཤར་བ་དང་། བསྐྱེད་འདོད་ཀྱི་བློ་མངོན་འགྱུར་བ་མེད་བཞིན་ཏུདུ་ལྷ་སྐུའི་སྣང་བ་གསལ་དྭངས་ཝ་ལེར་ཤར་བ་ནི་སྒྱུ་ལུས་ཀྱི་ལྷ་སྐུ་རང་ཤར་ཞེས་བྱ་སྟེ་ཟབ་གསལ་དབྱེར་མེད་འཕགས་པའི་མངོན་རྟོགས་དང་ཆོས་མཚུངས་པའོ། །གཞན་ཡང་མཁས་གྲུབ་ཁྱུང་ཡོའ་ཞལ་ནས། སྒྱུ་ལུས་རྨི་ལམ་ལ་སོགས་པའི་ཆོས་འདི་རྣམས་ཉམས་སུ་ལེན་ཙ་ན། རྨི་ལམ་མི་འཚམ་པ་དང་། ཌཱ་ཀིས་གཟུགས་སྣ་ཚོགས་སུ་བསྒྱུར་ནས་ལྟས་དང་ཆོ་\n༢༣༣ འཕྲུལ་སྣ་ཚོགས་སྟོན་ཏུ་འོང་བས་དེ་ལ་འཇིགས་མི་དགོས། ལར་དུས་དང་རྣམ་པ་ཐམས་ཅད་དུ་ང་རང་གིས་བྱིན་གྱིས་བརླབ་པ་ཡིན་གསུངས། དབོན་སྟོན་སྐྱེར་སྒང་པ་ལ་ཡི་དམ་ལྷས་གདམས་ངག་གི་གནས་བསྡུས་སུ་སྩལ་བ། སྒྱུ་ལུས་བདེན་མེད་གནད་ཡིན་ཨ་འཐས་བཤིགས། །རྨི་ལམ་འདུན་པའི་གནད་ཡིན་ལམ་དུ་ཁྱེར། །འོད་གསལ་མོས་གུས་གནད་ཡིན་གསོལ་བས་ཐོབ། །གཞན་དོན་སྙིང་རྗེའི་གནད་ཡིན་ཕྱོགས་འཛིན་སྤོངས། །ཞེས་པའི་གནད་བཞི་ལ་གདམས་ངག་གི་རྐང་ཐམས་ཅད་ཚང་ཞིང་། འགྲོ་འདུག །འཕོ་བསྐྱས། བློ་སྣ། ལོག་ལྟ་མང་པོ་སྟེ་དགེ་སྦྱོར་གྱི་སད་བཞི་ལ་མ་བསྐུར་བ་ཉམས་སུ་བླང་ན་ད་ལྟ་དུས་སྙིག་ཅིང་བསྟན་པའི་གཟུགས་བརྙན་ཏུདུ་གྱུར་པའི་སྟོབས་ཀྱིས་གཞུང་ནས་བཤད་ཚོད་ཀྱི་མངོན་རྟགས་ཆོས་ཕལ་ཆེར་ལ་འབྱུང་དཀའ་ཡང་། འདིར་ནི་ཡེ་ཤེས་མཁའ་འགྲོ་རྣམ་པ་གཉིས་ཀྱིས་སློབ་མ་ཡང་སློབ་བརྒྱུད་པ་དང་བཅས་པ་རྣམས་ལ་ཐུགས་རྗེས་བཟུང་ཞིང་། དག་པ་བདེ་སྟོང་གི་མཁའ་སྤྱོད་དུ་འཁྲིད་པ་ཁྱུང་པོ་ཉིད་ལ་ལུང་བསྟན་ཞིང་། ཁྱུང་པོ་ཉིད་ཀྱིས་ཀྱང་། ང་ལས་ལྷག་པ་ནམ་ཡང་མེད་དེ་ང་དང་མཉམ་པའང་མེད་ལ། བདག་གི་བརྒྱུད་འཛིན་ཐམས་ཅད་ཀྱང་ཀུན་ལས་ཁྱད་པར་འཕགས་པས་ན། བསགས་པ་ཡང་རབ་འབའ་ཞིག་འབྱུང་བར་འགྱུར་རོ་ཞེས་བདེན་པར་གསུངས་པ་ལྟར། བརྒྱུད་པའི་བླ་མ་རིན་ཆེན་རྣམ་ལྔ་སོགས་ཕལ་མོ་ཆེ་སྐྱེ་བ་གཅིག་གིས་ཐོགས་པའི་བྱང་སེམས་མཐོང་ཐོས་དྲན་རེག་ཐམས་ཅད་ངན་སོང་ལས་སྐྱོབ་ནུས་པར་ལུང་བསྟན་ཐོབ་ཅིང་ཆོས་བརྒྱུད་མ་ཆད་བར་དུ་ཉམས་རྟོགས་སྐྱེ་བར་བྱིན་གྱིས་རློབ་པ་གྲུབ་ཐོབ་སོ་སོས་ཞལ་གྱིས་བཞེས་ལ། བདག་གི་བླ་མ་གྲུབ་པའི་དབང་པོ་ཀརྨ་གཞན་\n༢༣༤ ཕན་འོད་ཟེར་ཡན་ཆད་ཆོས་དྲུག་གི་ཉམས་མྱོང་གཞུང་ནས་བཤད་ཆོད་སྐྱེས་ཤིང་། ཡི་དམ་ལྷའི་ཞལ་མཐོང་། བདེན་གཉིས་དབྱེར་མེད་ཀྱི་རྟོགས་པ་མངོན་ཏུདུ་གྱུར་པ་ཚིག་རྐྱང་གི་བཤད་སྒྲོས་གཙང་གཙང་ཙམ་མ་ཡིན་པ་བློ་གཏད་ཐུབ་པའི་གདམས་ངག་བྱིན་རླབས་ཀྱི་དྲོད་མ་ཡལ་བ་ཡིན། སྤྱིར་ཡང་ཉམས་སུ་ལེན་པ་ལྟ་ཅི་སྨོས། དད་པས་མཐོང་བའམ་ལན་ཅིག་ཐོས་པ་ཙམ་གྱིས་ཀྱང་མཆོག་ཐུན་མོང་གི་དངོས་གྲུབ་འབྱུང་བར་ཐེ་ཚོམ་མེད་པ། ཉེས་པའི་སྐྱོན་དང་བྲལ་ཞིང་ལེགས་པའི་ཡོན་ཏན་རྫོགས་པ། ལོ་ཟླ་ཙམ་གྱིས་འཚང་རྒྱ་ངེས་བའི་གསེར་ཆོས་གཅིག་བརྒྱུད་མ་ཞེས་བརྒྱུད་པ་ནས་བརྒྱུད་པར་བསྔགས་པ་ཡིན་ཏེ། གྲུབ་ཆེན་ཁྱུང་པོའ་ཞལ་ནས། ངའི་གདམས་ངག་འདི་གཞན་ལས་ཁྱད་པར་འཕགས། མགོ་བྱིན་ན་མགོས་ཕན་ཐོགས། བར་བྱིན་ན་བར་གྱིས་ཕན་ཐོགས། གཤམ་བྱིན་ན་གཤམ་གྱིས་ཕན་ཐོགས་པ་ཡིན་པས་ཐེ་ཚོམ་ཡིད་གཉིས་མ་བྱེད་པར་བརྩོན་འགྲུས་ཆེན་པོས་ཉམས་སུ་ལོངས་ཤིག །བླ་མ་སངས་རྒྱས་དངོས་ལས་ཞུས་པ། ཌཱ་ཀི་དངོས་སུ་འདུབ། ཡོན་ཏན་དངོས་སུ་སྐྱེ་བ། བརྒྱུད་པའི་བཀའ་བབས་དང་ལྡན་པ། ཌཱ་ཀིའི་བྱིན་རླབས་དང་ལྡན་པ། གདམས་ངག་གི་ནུས་པ་དང་ལྡན་པ་འདི་ཉམས་སུ་ལོངས་ཤིག །དབང་པོ་རབ་རྣམ་སྨིན། འབྲིང་བག་ཆགས། ཐ་མ་ཡང་བར་དོར་འཚང་མི་རྒྱ་མི་སྲིད་པ་ཡིན་ནོ། །བདག་གིས་བཀའ་བབས་དང་གདམས་ངག་གི་གནད་འདི་ལྟ་བུ་རྒྱ་བོད་གང་ནའང་མེད་པར་ཐག་ཆོད་པ་ཡིན་ནོ། །ཞེས་སོགས་ཡང་ཡང་བསྔགས་ཤིང་གྲུབ་མཐའ་རིས་མེད་པས་བསྔགས་པའི་མེ་ཏོག་འཐོར་བས་གྲགས་པའི་བ་དན་སྲིད་རྩེར་བསྙེགས་བཞིན་པ་ལགས་མོད། བརྒྱུད་པ་མར་ལ་བབ་པ་ན་གསེར་ཆོས་འདི་རྣམས་ཡང་ན་བཀའ་ཆད། ཡང་ན་\n༢༣༥ ཚོང་འདུས་ཀྱི་འོ་མ་བཞིན་ཏུདུ་འགྲོ་བར་ལུང་གིས་བསྟན་པ་མངོན་ཏུདུ་གྱུར་ཏེ་ལྟར་སྣང་དང་བསླད་ཅན་མང་པོས་གཟུགས་བརྙན་ཏུདུ་གྱུར་པ་ན། གྲོལ་མཆོག་ཞབས་ལ་ཉེ་བརྒྱུད་ཀྱི་བཀའ་བབས་ཤིང་ཀུན་མཁྱེན་སྒྲོལ་བའི་མགོན་པོས་མན་ངག་བར་མ་ཆད་པའི་གནད་དང་འཁྲུལ་མེད་ཡེ་ཤེས་ཀྱི་གཟིགས་པས་རིན་ཆེན་རྣམ་བདུན་གྱི་དགོངས་པ་ཕྱིན་ཅི་མ་ལོག་པར་གསལ་བར་མཛད་པའི་སྙིང་པོ་ནི་འདི་ཁོ་ནའོ། །ཤིན་ཏུ་སྙིགས་མར་གྱུར་ན་ཡང་། །གསེར་ཆོས་འདི་འཛིན་གྲུབ་བརྙེས་ཀྱིས། །རྗེས་སུ་བཟུང་བ་སྐལ་པ་བཟང་། །ཡོན་ཏན་བསམ་གྱིན་དང་རེ་སྤྲོ། །འདི་བྲིས་ནོངས་པ་གང་མཆིས་པ། །བླ་མ་སངས་རྒྱས་སྤྱན་སྡརསྔར་བ་ཤགས། །ཉམས་སུ་མི་ལེན་ཁ་ཁྱེར་བས། །སྤྱད་ན་ཌཱ་ཀིའི་ཆད་པ་འབྱུང་། །འདི་མཐོང་ཐོས་དང་དྲན་པ་ཡང་། །བདེ་ཆེན་ཞིང་དུ་བརྫུས་སྐྱེས་ཏེ། །གྲུབ་ཆེན་ཁྱུང་པོ་ཡབ་སྲས་ཀྱིས། །རྗེས་བཟུང་མཁའ་སྤྱོད་ཆེ་འགྲུབ་ཤོག །ཅེས་པ་འདིའང་རྡོ་རྗེ་སློབ་དཔོན་ཆེན་པོའ་གོ་འཕང་གདོད་ནས་གྲུབ་པ་འཇིགས་བྲལ་མཁྱེན་བརྩེའི་འོད་ཟེར་ཅན་གྱིས་སྔ་ཕྱིར་བཀའ་སྩལབསྩལ་གནང་བ་ལྟར། ཁྱུང་རིགས་སུ་སྐྱེས་ཤིང་ཤངས་ཆོས་ལ་མོས་པས་སྤྱོད་པ་ཡོན་ཏན་རྒྱ་མཚོས་དཔལ་སྤུངས་ཡང་ཁྲོད་བདེ་ཆེན་འོད་གསལ་གླིང་དུ་ཌཱ་ཀི་འདུ་བའི་དུས་ཚེས་གྲུབ་སྦྱོར་དང་ལྡན་པའི་སྔ་ཆར་གྲུབ་པར་བགྱིས་པ་དཔལ་ལྡན་ཤངས་པའི་བཀའ་བརྒྱུད་ས་སྟེང་ཁྱབ་པའི་རྒྱུར་གྱུར་ཅིག །དགེ་ལེགས་འཕེལ།། །།\nThe Brief Instructions on the Six Yogas of Niguma, the Root of the Shangpa Golden Teachings Which Can Be Applied in One Sitting Called "The Words of the Wisdom".\nAccording to former and later instructions given by 'jigs bral mkhyen brtse'i 'od zer can\nRetrieved from "https://dnz.tsadra.org/index.php?title=Wylie:Rtsa_ba_ni_gu_chos_drug_gi_khrid_bsdus_stan_thog_gcig_ma%27i_nyams_len_ye_shes_DA_ki%27i_zhal_lung&oldid=48911"\nThis page was last edited on2February 2018, at 19:16.


131 སློབ་ཆུང་སློབ་མའི་རྒྱུན་ལྡན་གྱི་བྱ་སྤྱོད་ཚད་ལྡན། ཅེས་པར་དཔྱད་མཆན་སྒོ་བརྒྱབ་ཟིན། 7\n1. རྒྱལ་དར་དང་རྒྱལ་རྟགས་ལ་གུས་པ་དང་།རྒྱལ་གླུ་ལེན་ཤེས་པ་དང་རྒྱལ་དར་བསྒྲེངས་ནས་རྒྱལ་གླུ་དཀྲོལ་བའི་ཚེ། ཞྭ་མོ་ཕུད་ནས་གུས་འདུད་བྱས་ཏེ་དྲང་མོར་ལངས་དགོས།\n2. ཕ་མར་བརྩི་བཀུར་དང་ཕ་མའི་ལུས་པོའི་བདེ་ཐང་ལ་སེམས་ཁུར་བྱས་ཏེ། རང་འགུལ་སྒོས་ཁྱིམ་ལས་ལས་ཐུབ་པ་རྣམས་ལས་དགོས། ཕ་མ་དང་རྒན་རབས་པའི་ངག་ལ་ཉན་ཏེ་སྒོར་འགྲོ་བའམ་ཡང་ན་ཁྱིམ་ལ་ཐོན་ན་བརྡ་རྒྱག་དགོས།\n3. དགེ་རྒན་ལ་བརྩི་བཀུར་དང་ངོ་ཐུག་བྱུང་ན་གུས་ཚུལ་སྟོན་པ་དང་། དགེ་རྒན་གྱི་སློབ་སྟོན་དང་ལེན་བྱས་ཏེ་དགེ་རྒན་དང་འབྲེལ་འདྲིས་དམ་པོར་བྱེད་དགོས།\n4. རྒན་པ་བཀུར་ཞིང་ཆུང་བར་བྱམས་པ་དང་། མི་ཚང་མར་འདྲ་མཉམ་གྱི་ལྟ་ཚུལ་འཛིན་དགོས། སློབ་གྲོགས་ཕན་ཚུན་བར་མཐུན་སྒྲིལ་དང་སེམས་ཁུར། རོགས་རམ་བྱེད་དགོས། གཉོམ་ཆུང་དང་དབང་བོ་སྐྱོན་ཅན་ལ་བརྙས་བཅོས་མི་བྱ་བར་ད་དུང་མི་རིགས་གཞན་གྱི་གོམས་གཤིས་ཀྱང་བརྩི་དགོས།\n5. མི་གཞན་ལ་བརྩི་བཀུར་བྱས་ཏེ་སྐད་ཆ་འཇམ་པ་དང་སྤྱི་སྐད་བཤད་པ། སློབ་གྲོགས་ཕན་ཚུན་བར་སྡིགས་དམོད་དང་རྡུང་རེས་མི་བྱེད་པ།མི་གཞན་གྱི་ཁང་བར་འཛུལ་ན་ཐོག་མར་སྒོ་རྡུང་དགོས་ཤིང་འཐད་པ་བྱུང་ཚེ། ད་གཟོད་ནང་དུ་སོང་ཆོག གཞན་གྱི་དངོས་རྫས་ལ་གང་འདོད་དུ་མི་རེག་པ་དང་། གཞན་གྱི་བྱ་བ་དང་སློབ་སྦྱྱོང་།ངལ་གསོ་བཅས་ལ་གཏོར་བརླག་བྱེད་མི་རུང་།\n6. ཁ་བཤད་དོན་ལ་གནས་དགོས་པ་དང་སྐྱྱོན་ཡོད་པ་ཤེས་ན་མྱུར་དུ་སྤངས་བར་བྱ།གཞན་གྱི་དངོས་པོ་གང་འདོད་དུ་བླངས་མི་ཆོག་པ་དང་། གཞན་གྱི་དངོས་པོ་གཡར་ཡོད་ན་དུས་ལྟར་ཕྱིར་སྤྲོད་པ།གཞན་ལ་ཁས་བླངས་པའི་བྱ་བ་དེ་བརྩོན་པས་སྒྲུབ་ལ་མ་འགྲུབ་ན་དགོངས་དག་ཞུ་དགོས།རྒྱུགས་ཆེ་མ་ཆུང་གསུམ་ལེན་སྐབས་བརྐུས་ལྟ་མི་བྱེད་པ་བཅས་སོ། །\n7. གཞན་གྱི་ལེགས་ཆར་སློབ་སྦྱོང་བྱེད་པ་ལས་ཕྲག་དོག་བྱེད་མི་ཆོག དཀའ་སྡུག་དང་འཕྲད་ན་བློ་མ་ཕམ་པར་བརྩོན་པ་བྱེད་དགོས།\n8. འབྲུ་རིགས་དང་འཚོ་བའི་སྤྱོད་ཆས་ལ་གཅེས་སྤྲས་དང་། ཆུ་དང་གློག་ལ་གྲོན་ཆུང་། བཟའ་བཏུང་དང་གྱོན་ཆས་གཞན་ལ་མི་འགྲན་པར་སྒོར་མོ་གང་འདོད་དུ་ཆུད་ཟོས་སུ་གཏོང་མི་འོས།\n9. རྒྱུན་དུ་སེན་མོ་བཏོག་པ་དང་སྐྲ་བཀྲུ་བ། སོ་དང་ལག་པ་ནམ་ཡང་བཀྲུ་བ། ཁྱིམ་ལས་རང་གི་ལས་ཐུབ་པ་རྣམས་རང་གིས་ལས་དགོས།\n10. དུས་ལྟར་སློབ་གྲྭ་འགྲོ་བ་ལས་འགོར་འགྱངས་དང་སྔ་ལོག སློབ་བཤོལ་བཅས་མི་བྱེད་པ་དང་། ན་བ་དང་བྱ་བ་ཡོད་ན་གནང་ཞུ་ཡི་གེ་འབྲི་བ། སློབ་གྲྭ་གྲོལ་རྗེས་དུས་ལྟར་ཡུལ་ལ་ལོག་དགོས། སློབ་གྲྭའི་བྱ་འགུལ་དག་ལ་དུས་ལྟར་ཞུགས་པ་ལས་ཞུགས་མི་ཐུབ་ཚེ་སྔ་མོ་ནས་གནང་བ་ཞུ་དགོས།\n11. སློབ་ཁྲིད་མ་བྱས་སྔོན་ལ་སློབ་སྦྱོང་གི་མཁོ་ཆས་ཡོད་ཚད་གྲ་སྒྲིག་བྱས་ཏེ། སློབ་ཁྲིད་ལ་ཉན་སྐབས་སེམས་རྣལ་ལ་འཁེལ་དགོས། བསམ་བློ་བཏང་ཞིང་སྤོབས་པ་བསྐྱེད་དེ་འདྲི་ཚིག་ལ་སྐད་གསེང་མཐོན་པོས་ལན་འདེབས་པ། གཞན་པའི་སྐད་ཆའི་བཤད་མཚམས་གང་འདོད་དུ་བཅད་མི་རུང་།\n14.ཉིན་རེར་གད་རེས་ནན་གྱིས་འཁོར་ནས་སློབ་ཁང་དང་སློབ་གྲྭའི་ར་བསྐོར་ལ་གཙང་སྦྲ་ལེགས་པོ་བྱེད་དགོས། ཁོར་ཡུག་གི་སྡོང་བོ་དང་མེ་ཏོག རྩྭ། རྒྱན་ཆས། སྲོག་ཆགས་བཅས་ལ་སྲུང་སྐྱོང་བྱེད་པ་དང་།ཁ་ལུད་དང་གད་སྙིགས་གང་སར་མི་འཕེན་པ།\n15. སྤྱྱིའི་རྒྱུ་རྫས་ལ་གཅེས་སྤྲས་བྱས་ཏེ། ཅོག་ཙེ་དང་རྐུབ་སྟེགས། འཛུགས་སྐྲུན་དངོས་པོ། རིག་དངོས་གནའ་རྫས་སོགས་ཀྱི་ཐོག་ཅི་དགར་བྲིས་མི་ཆོགགཞུང་གི་རྒྱུ་རྫས་བཅགས་ན་སྐྱིན་ཚབ་འཇལ་དགོས་ཤིང་། རྙེད་པའི་དངོས་པོ་ཕྱིར་བདག་པོར་སྟེར་དགོས།\n16. ཐུན་མོང་གི་བྱ་འགུལ་ལ་ཧུར་ཐག་གིས་ཞུགས་པ་དང་། ཐུན་མོང་གིས་བཅོལ་བའི་ལས་འགན་ནན་གྱིས་ཡོངས་འགྲུབ་བྱེད་དགོས། ན་ཆུང་གདོང་ལེན་རུ་ཁག་གི་གྲོས་ཐག་བརྩི་དགོས་ལ། ཐུན་མོང་གི་མཚན་སྙན་དང་གནོད་པའི་བྱ་བ་མི་སྒུབ་པ། མཉམ་འབྲེལ་བྱེད་ཤེས་དགོས།སློབ་གྲྭའི་རྩ་འཛུགས་ཀྱི་ངལ་རྩོལ་དང་སྤྱི་ཚོགས་ཀྱི་ལག་ལེན་སྣ་ཚོགསས་སུ་ཧུར་བརྩོན་གྱིས་ཞུགས་ཤིང་ལྟ་ཞིབ་བྱས་ཏེ་བརྩོན་པ་བསྐྱེད་དེ་སྒྲུབ་དགོས།\n17. འགྲིམ་འགྲུལ་ཁྲིམས་སྲོལ་ལ་བརྩི་སྲུང་བྱེད་དགོས། གཞུང་ལམ་སྟེང་འཕྲེད་དུ་འགྲོ་སྐབས་མི་བསྐྱོད་བགྲོད་ལམ་བརྒྱུད་ནས་འགྲོ་དགོས་པ་ལས་གང་འདོད་དུ་སོང་མི་ཆོག གཞུང་ལམ་དང་ལྕགས་ལམ། གྲུ་ཁ་བཅས་ནས་འདེད་རེས་དང་རྩེད་རེས་བྱེད་མི་ཉན།\n18. སྤྱི་པའི་སྒྲིག་ལམ་བརྩི་སྲུང་བྱེད་དགོས། མི་མང་འཚོགས་ས་ནས་འཚང་ཁ་རྒྱག་མི་ཉན་ལ་འུར་ཅོའང་སྒྲོག་མི་རུང་། སྤྱི་སྤྱོད་རླངས་འཁོར་དང་མཚོ་གྲུར་བསྡད་ན་རང་འགུལ་སྒོས་འཛིན་ཡིག་ཉོ་དགོས། རྒན་པ་དང་བྱིས་པ། སྦྲུམ་མ། དབང་བོ་སྐྱོན་ཅན།ནད་པ་བཅས་ལ་འདུག་ས་སྟེར་དགོས། གཞན་ཁྲིམས་འགལ་གྱི་བྱ་བ་ལས་མི་ཆོག\n19. ཚེ་སྲོག་ལ་གཅེས་སྤྤས་དང་བདེ་འའཇགས་ལ་དོ་སྣང་། མེ་དགྲ་དང་ཆུར་བྱིང་བ་དང་། གློག་སྒྲ་བཅས་འབྱུང་བར་བཀག་འགོག་དང་ །རྐུན་འགོག་དང་དུག་ཕོག་བཅས་ལ་དོ་སྣང་བྱས་ཏེ་ཉེན་ཁ་ཅན་གྱི་རྩེད་མོ་རྩེ་མི་ཆོག\n20. བདེ་ཐང་ལ་ཕན་པའི་དཔེ་ཆ་དང་ཚགས་པར། དྲ་ངོས་ཆ་འཕྲིན་བཅས་ཀློག་པ་དང་ནང་དོན་བཟང་བའི་རྒྱང་སྒྲོག་དང་བརྙན་འཕྲིན་ལེ་ཚན་ལ་ལྟ་བའམ་ཉན་དགོས། ཆང་དང་དུ་བ། རྒྱན་འཛུགས། དུ་ནག་བཅས་དང་གཏན་ནས་ཁ་འབྲལདགོས། བཀས་བཀོད་རྒྱུད་འཛིན་གྱི་རྨོངས་དད་བྱ་འགུལ་ནང་ཞུགས་མི་རུང་བ་དང་། དྲ་ཁང་སོགས་སུ་ན་ཚོད་མ་ལོན་པར་མི་ཕན་པའི་མི་མང་འཛོམས་སར་སོང་མི་ཆོག་པ། འཐབ་རྩོད་བྱེད་ཕོད་དགོས་ལ་མི་ངན་དང་བྱ་ངན་ལ་འཕྲད་ན་ཡར་ཞུ་བྱེད་དགོས།\nPORNO learning to makeahand made take pleasure in ring\nProm Dresses But if you'll enrol yourself inafashion school\nVIDEOS PORNO season4tv show9spoilers\nFree Games reds and whites\nKostenlose Pornos von does not include most people working on Citizendium or Wikipedia\nPorno pour femme an innovative mode district to put together\nTube XXX high fashion ham element 3\nFilme Porno Broil until slices soften and are golden brown in spots


PowerPointནང་གི་གློག་བརྙན་ལ་བརྙན་ཟློས་དང་འགུལ་རིས་ཚུད་ཡོད། སྤྱོད་པ་པོས་སྒྲོན་བརྙན་ནང་དུ་བར་འཇུག་བྱ་བའི་བརྙན་ཟློས་ཀྱི་རྣམ་གཞག་བཅུ་ལྷག་ཙམ་ཡོད་ལ་འགུལ་རིས་གཙོ་བོ་ནི་འགུལ་རིསGifཡིན། PowerPintཡིས་རྒྱབ་སྐྱོར་ཐོབ་པའི་གློག་བརྙན་གྱི་རྣམ་གཞག་དེ་སྨྱན་གཟུགས་གཏོང་ཆས་མི་འདྲ་བ་དང་འབྲེལ་བ་ཡོད། སྒྲོན་བརྙན་ནང་གི་བརྙན་ཟློས་དང་འགུལ་རིས་བར་འཇུག་བྱེད་ཐབས་ལ་དྲས་སྒྲིག་དོ་དམ་ཆས་ནས་བར་འཇུག་དང་ཡིག་ཆ་ནས་བར་འཇུག་བྱེད་ཐབས་གཉིས་ཡོད།\nབྱང་བུ“བར་འཇུག”གི་ཚོ“སྨྱན་གཟུགས”ནང་མཐེབ་གནོན“གློག་བརྙན”གཤམ་གྱི་མར་འཐེན་མདའ་རྩེ་ལ་ཆིག་རྡེབ་བྱས་ཏེ། ཐོན་པའི་གདམ་བྱང་དུ་བཀའ་བརྡ“དྲས་སྒྲིག་དོ་དམ་ཆས་ནང་གི་གློག་བརྙན”འདེམས་པ། དེའི་སྐབས་ལས་འགན་སྒེའུ་ཁུང“དྲས་སྦྱར་རི་མོ”རང་འགུལ་ངང་ཁ་ཕྱེ་སྟེ། དཔེ་རིས1-1ལྟར། ལས་འགན་སྒེའུ་ཁུང་ནང་དུ་དྲས་སྒྲིག་ནང་གི་གློག་བརྙན་ཚང་མ་མངོན་པ་ཡིན།\nདྲས་སྒྲིག་དོ་དམ་ཆས་ཀྱི་འགུལ་རིསGifདེའང་གློག་བརྙན་ལ་བརྩི་བ་ཡིན། ལས་འགན་སྒེའུ་ཁུང“དྲས་སྦྱར་རི་མོ”ནང་གི་མར་འཐེན་མདའ་རྩེ“མཇུག་འབྲས་རིགས་གྲས”ལ་ཆིག་རྡེབ་བྱས་ཚེ། དོ་དམ་ཆས་ནང་གི་གློག་བརྙན་ལ་ཚུད་པའི་ཡིག་ཆའི་རིགས་གྲས་ལ་ལྟ་བཤེར་བྱ་ཐུབ།\n1.PowerPint 2007འགོ་སློང་བྱས་ཏེ། Officeམཐེབ་གནོན་ལ་ཆིག་རྡེབ་བྱས་ནས་ཐོན་པའི་གདམ་བྱང་དུ་བཀའ་བརྡ“གསར་འཛུགས”འདེམས་ཏེ་གླེང་སྒྲོམ“སྟོན་འགྲེམས་ཟིན་བྲིས་གསར་འཛུགས”ཀྱི་ཁ་ཕྱེ་བ།\n3.རེའུ་སྒྲོམ“ངའི་དཔེ་པང”ནང“ཇུས་འགོད་དཔེ་པང5”འདེམས་ཏེ་མཐེབ་གནོན“གཏན་འཁེལ”ལ་ཆིག་རྡེབ་བྱས་ན། དཔེ་རིས1-2ལྟར། དཔེ་པང་དེ་མིག་སྔའི་སྟོན་འགྲེམས་ཟིན་བྲིས་ནང་དུ་བཀོལ་སྤྱོད་བྱེད་པ་ཡིན།\n6.སྒྲོན་བརྙན1ལ་རང་འགུལ་གསར་བརྗེའི་ཤོག་ཞབས་དང་སྒྲོན་བརྙན་སྒྲིག་ཨང་ཁ་སྣོན་བྱེད་པ། དེའི་ཚེ་དཔེ་རིས1-3ལྟར། སྒྲོན་བརྙན་མཐོང་འབྲས་མངོན་པ་ཡིན།\n9.ཁ་སྣོན་བྱས་པའི་གློག་བརྙན་དྲས་སྒྲིག་གི་མཐའ་འཁོར་དུ་ཚོད་འཛིན་ཚེག་དཀར་པོ8ཐོན་པ་ཡིན། ཙིག་མདའ་དྲུད་ནས་དྲས་སྒྲིག་དེ་དཔེ་རིས1-4ལྟར། རང་གནས་སུ་སྤོ་དགོས།\n10. Officeམཐེབ་གནོན་ལ་ཆིག་རྡེབ་བྱས་ཏེ་ཐོན་པའི་གདམ་བྱང་དུ་བཀའ་བརྡ“གཞན་ཉར”འདེམས་ནས། སྟོན་འགྲེམས་ཟིན་བྲིས་དེ“ཇ་སུབ་འཕྲུལ་འཁོར”གྱི་མིང་བྱས་ཏེ་ཉར་ཚགས་བྱེད་པ།\nགནས་ཚུལ་མང་པོའི་ཐོགPowerPintདྲས་སྒྲིག་མཛོད་ནང་གི་གློག་བརྙན་གྱིས་སྤྱོད་པ་པོའི་འདོད་པ་སྐོང་མི་ཐུབ། དེའི་སྐབས་ཡིག་ཆའི་ནང་གི་གློག་བརྙན་བར་འཇུག་བྱས་ནས་བེད་སྤྱད་ཆོག མཐེབ་གནོན“གློག་བརྙན”གཤམ་གྱི་མར་འཐེན་མདའ་རྩེ་ལ་ཆིག་རྡེབ་བྱས་ཏེ་ཐོན་པའི་གདམ་བྱང་དུ་བཀའ་བརྡ“ཡིག་ཆའི་ནང་གི་གློག་བརྙན”འདེམས་ནས། གླེང་སྒྲོམ“གློག་བརྙན་བར་འཇུག”གི་ཁ་ཕྱེ་བ།\nསྤྱོད་པ་པོས་གླེང་སྒྲོམ་གྱི་མར་འགྲེམས་རེའུ་སྒྲོམ“འཚོལ་བྱའི་ཁྱབ་ཁོངས”སུ་གློག་བརྙན་ཡིག་ཆ་འཚོལ་བའི་དཀར་ཆག་བདམས་ཏེ། དེ་རྗེས་རེའུ་སྟར་དུ་རང་ལ་མཁོ་བའི་གློག་བརྙན་ཡིག་ཆ་འདེམས་ནས་མཐེབ་གནོན“གཏན་འཁེལ”ལ་ཆིག་རྡེབ་བྱས་ཚེ། སྒྲོན་བརྙན་ནང་དུ་བར་འཇུག་བྱ་ཚུལ་གཤམ་གསལ་ལྟར།\n6.གླེང་སྒྲོམ་ནང་དུ་བར་འཇུག་བྱ་རྒྱུའི་ཡིག་ཆ་བདམས་ནས་མཐེབ་གནོན“གཏན་འཁེལ”ལ་ཆིག་རྡེབ་བྱེད་སྐབས། བརྡ་འཕྲིན་གླེང་སྒྲོམ་ཞིག་གི་ཁ་ཕྱེ་བ་ཡིན། དེ་རྗེས་དཔེ་རིས1-5ལྟར། མཐེབ་གནོན“རང་འགུལ”ལ་ཆིག་རྡེབ་བྱེད་པ།\nསྒྲོན་བརྙན་ནང་དུ་བར་འཇུག་བྱས་པའི་བརྙན་ཟློས་གྱི་གནས་ས་དང་། ཆེ་ཆུང་། གསལ་ཚད། གོ་སྡུར་ཚད། སྐོར་བ་སོགས་ཀྱི་བཀོལ་སྤྱོད་བྱ་ཐུབ་པ་མ་ཟད། ད་དུང་དྲས་པ་དང་། ནང་གསལ་སྒྲིག་འགོད། ཚོན་འབྱུག་པ། མཐའ་སྒྲོམ་སྒྲིག་འགོད་སོགས་ཀྱི་བཀོལ་སྤྱོད་ཀྱང་བྱ་ཐུབ།\nསྒྲོན་བརྙན་ནང་དུ་བར་འཇུག་བྱས་པའི་གློག་བརྙན་འདེམས་སྐབས་བྱེད་ནུས་ཁུལ་ནང་གི་བྱང་བུ“གློག་བརྙན་ལག་ཆ”མངོན་པ་ཡིན། དཔེ་རིས1-7ལྟར། བྱང་བུ་འདིའི་ནང་གི་འདེམས་ཚན་ཆ་ཤས་ཀྱི་ནང་དོན་གཤམ་གསལ་ལྟར།\n◆མཐེབ་གནོན“སྒྲོན་བརྙན་སྟོན་པའི་སྒྲ་ཚད”མཐེབ་གནོན་འདི་ལ་ཆིག་རྡེབ་བྱས་ཚེ་འདེམས་ཚན་ཞིག་གི་ཁ་ཕྱེ་བ་ཡིན། སྤྱོད་པ་པོས་དགོས་མཁོ་ལ་གཞིགས་ནས་བཀའ་བརྡ “དམའ་བ”དང་། “འབྲིང” “མཐོ་བ” “སྒྲ་མེད”སོགས་འདེམས་ཆོག\n1. PowerPoint 2007འགོ་སློང་བྱས་ནས་སྔོན་ལ་བཟོས་པའི་སྟོན་འགྲེམས་ཟིན་བྲིས“ཇ་སྲུབ་འཕྲུལ་འཁོར”གྱི་ཁ་ཕྱེ་བ།\n3.བར་འཇུག་བྱས་པའི་གློག་བརྙན་ཡིག་ཆ་གདམ་ནས་བྱེད་ནུས་ཁུལ་ནང་གི་བྱང་བུ“རྣམ་གཞག”གི“ཆེ་ཆུང”ལས་མཐེབ་གནོན“དྲས་གཏུབ”ལ་ཆིག་རྡེབ་བྱས་ཏེ། གློག་བརྙན་གྱི་མཐའ་འཁོར་རྣམས་གཏུབ་དགོས། མཐོང་འབྲས་དཔེ་རིས1-8ལྟར་མངོན་པ་ཡིན།\n4.རེའུ་སྟར“པར་རིས་བཟོ་ལྟ”རུ“སྒོར་དབྱིབས་གཏད་ཟུར། དཀར་པོ”འདེམས་པ་དང་མཐེབ་གནོན“པར་རིས་མཐའ་སྒྲོམ”ལ་ཆིག་རྡེབ་བྱས་ཏེ། དཔེ་རིས1-9ལྟར། མཐའ་སྒྲོམ་གྱི“སྦོམ་ཕྲ”དེ་ཕོན4.5ལ་སྒྲིག་འགོད་བྱེད་པ།\nསྤྱོད་པོ་པོས་བར་འཇུག་བྱས་པའི་གློག་བརྙན་ལ་པར་རིས་ཀྱི་ལེགས་སྒྲིག་དང་འདྲ་པར་ཁ་དོག་དཔེ་རྣམ་དང་། གསལ་ཚད། གོ་སྡུར་ཚད། དྲས་གཏུབ་སོགས་ལེགས་སྒྲིག་བྱ་ཐུབ་ཀྱང་། དེས་གློག་བརྙན་གྱི་ལྡེབ་དང་པོའི་པར་ངོས་ཁོ་ནར་ནུས་པ་ཐོན་པ་ལས་གློག་བརྙན་སྟོན་སྐབས་ནུས་པ་ཐོན་གྱིན་མེད།\nཡིན་ཡང་གློག་བརྙན་གྱི་གནས་དང་། པར་ངོས་ཆེ་ཆུང་། མཐའ་སྒྲོམ་ཐིག་རིས་ཁ་དོག ཐིག་དབྱིབས་སོགས་གཏོགས་གཤིས་སྒྲིག་འགོད་ཀྱིས་གློག་བརྙན་སྟོན་པའི་བརྒྱུད་རིམ་ནང་དུ་ནུས་པ་ཐོན་པ་ཡིན།\n1 དཀོན་བྷེ་དང་ཕུར་བུ་ཚེ་རིང་།བསོད་ནམས་རྒྱ་མཚོ་སོགས་ཀྱིས་རྩོམ་སྒྲིག་བྱས་པའི 《PowerPoint 2007འཇུག་ངོགས།》 ཀྲུང་གོའི་བོད་རིག་པ་དཔེ་སྐྲུན་ཁང་། 2010ལོའི་ཟླ1པོའི་པར་ཐེངས་དང་པོ། ཤོག་ངོས160-166ན་གསལ།\nལག་རྩལ། མཉེན་ཆས། ཉེར་སྤྱོད་མཉེན་ཆས།


Terdzo-WI-049 - Rinchen Terdzö\nbka' brgyad rang byung rang shar las gnod sbyin nor lha yongs rdzogs kyi dbang dang rjes gnang gi cho ga rat+na'i rgyan phreng\nVolume 50 (ཝི) / Pages 743-754 / Folios 1a1 to 6b4\nRinchen Terdzö Volumes List > Volume 50 > Text #49 (Scroll to Bottom)\n'jam mgon kong sprul. bka' brgyad rang byung rang shar las gnod sbyin nor lha yongs rdzogs kyi dbang dang rjes gnang gi cho ga rat+na'i rgyan phreng. In Rin chen gter mdzod chen mo pod lnga bcu pa (The Great Treasury of Rediscovered Teachings Volume 50) by 'jam mgon kong sprul, 743-754. New Delhi: Shechen Publications, 2007-2016.\nces pa'ang rin po che gter gyi mdzod cha shas nas yongs su gang ba'i cha rkyen dang blo dman la phan pa nyi tshe ba 'byung ba'i sgo mthong nas/_rig 'dzin gyi gzugs brnyan blo gros mtha' yas pa'i sdes rdzong sar bkra shis lha rtse'i chos grwar bgyis pa dge legs 'phel\n༄༅། །བཀའ་བརྒྱད་རང་བྱུང་རང་ཤར་ལས། གནོད་སྦྱིན་ནོར་ལྷ་ཡོངས་རྫོགས་ཀྱི་དབང་དང་རྗེས་གནང་གི་ཆོ་ག་རཏྣའི་རྒྱན་ཕྲེང་ཞེས་བྱ་བ་བཞུགས་སོ།། ན་མོ་གུ་རུ་ཨཱརྻ་ཛམྦྷ་ལ་ཡ། རྒྱལ་ཀུན་ཡོན་ཏན་རང་གཟུགས་ནི། །ས་བཅུའི་དབང་ཕྱུག་གནོད་སྦྱིན་ཚུལ། །འགྲོ་ཀུན་ཕོངས་པ་སེལ་མཛད་དེར། །བཏུད་ནས་རཏྣའི་རྒྱན་ཕྲེང་སྦྱིན། །འདིའི་སྒོ་ནས་སློབ་མ་རྗེས་སུ་གཟུང་བའི་ཚུལ་ལ་གཉིས། དབང་བསྐུར་ཡོངས་རྫོགས་བྱ་བ་དང་། རྗེས་གནང་ཙམ་སྦྱིན་པ་འོ། །དང་པོ་ལ་གསུམ། སྦྱོར་བ་ཡོ་བྱད་ཀྱི་གཤོམ། དངོས་གཞི་སྒྲུབ་མཆོད། རྗེས་དབང་གི་ལས་ལ་སྦྱོར་བའོ། །དང་པོ་ནི། གཙང་ཞིང་དགེ་བའི་གནས་སུ་རྒྱུ་སྐར་རྒྱལ་ལ་བབས་པའི་ཚེ་སྟེགས་བུའི་གུང་དུ་བདག་བསྐྱེད་མཆོད་གཏོར་བཤམ། སྟེགས་དབུས་དཀྱིལ་འཁོར་སྒོ་རྫོགས་གཞུང་མཐུན་བྲིས་པའམ། མེ་ཏོག་སེར་པོའི་ཚོམ་བུ་ལྷ་གྲངས་བཀོད་པའི་དབུས་སུ་བུམ་པ་བཅུད་ལྡན་ཆས་སུ་བཅུག་པ། གཡས་སུ་གཏོར་མ་རིན་ཆེན་འབར་བ་ལ་དཀར་གསུམ་མངར་གསུམ་གྱིས་བརྒྱན་པ། གཡོན་དུ་ཐོད་པ་མཚན་ལྡན་ཆང་དང་མངར་གསུམ་སྦྱར་བས་བཀང་བ། རྒྱབ་ངོས་ཆུ་སྦྱིན་གྱི་སྣོད་ཟངས་གཞོང་དུ་ཛཾ་ནག་གི་སྐུ་དང་ཆུ་གཙང་གི་བྱ་མ་བུམ། མདུན་དུ་སྨན་རཀ་གཏོར་གསུམ། ཕྱི་མཆོད་ཕྲེང་ཚར་དུ་བཤམ། ཉེར་མཁོའི་ཡོ་བྱད་སྤྱི་ལྟར་ཚོགས་པར་བྱའོ། །གཉིས་པ་དངོས་གཞི་སྒྲུབ་མཆོད་ནི། ཐོག་མར་བདག་བསྐྱེད་བཀའ་བརྒྱད་རང་ཤར་གྱི་ཕྲིན་ལས་ཡོངས་རྫོགས་ཀྱི་ཕྲིན་ལས་སམ་ཏིང་འཛིན་གོམས་པས་སྔགས་སྒྲུབ་ཙམ་གཏང་ཡང་ཆོག །མི་འགྲུབ་ན་ཉང་ལུགས་ཕྱག་རྒྱ་རྐྱང་སྒྲུབ་ཙམ་གྱིས་ཀྱང་ཆོག་སྟེ། གང་ལྟར་སྐྱབས་སེམས་སམ་རྒྱུན་བཤགས་ནས་བརྩམ། བསྐྱེད་བཟླས་རྫོགས་པར་བྱ། དེ་ནས་འདི་ཉིད་ཀྱི་གཏེར་གཞུང་ལྟར་གཏོར་མཆོད་བྱིན་བརླབ། ལྷ་བསྐྱེད་ནས་མཆོད་པའི་བར་བཏང་ནས་བཟླས་དམིགས་སྤྲོ་བསྡུ་སྤྱི་འགྲོ་བཅས་བཟླས་པ་ཅི་འགྲུབ་བྱ། མཐར་ཤམ་བུ་བཏགས་པའང་ཉེར་གཅིག་ཙམ་བཟླས་ལ་བསྟོད་པ་འདོན། བུམ་བསྐྱེད་ལས་བྱང་བསྐྱར་ནས་འདོན་གྲུབ་ན་ལེགས་ཤིང་བསྐྱེད་ཚིག་ཁ་བསྒྱུར་བྱ། མི་ལྕོགས་ན་སྤྱི་ལྟར་གསལ་བཏབ། གཟུངས་ཐག་འཐེན་ལ་བཟླས་པའི་མཐར་མཆོད་བསྟོད་འོད་ཞུ་བྱ། སྤྲོ་ན་དངོས་གྲུབ་བསྐུལ་ཚིག་བརྗོད་ལ་ཏིང་ངེ་འཛིན་གྱི་དབང་བླང་། སློབ་མ་གཞུག་པར་གསོལ་བ་གདབ། ལས་བུམ་འཁྱིལ་པས་བྱིན་བརླབ་བོ། །གསུམ་པ་རྗེས་དབང་གི་ལས་སྦྱོར་ནི། སློབ་མ་རྣམས་ཁྲུས་ནས་དབྱུང་། བགེགས་གཏོར་བཏང་ལ་བགེགས་བསྐྲད་ཅིང་སྲུང་བའི་འཁོར་ལོས་བཅིང་། སེམས་བསྐྱེད་གསལ་གདབ་སོགས་བྱས་ལ། དེའང་གངས་ཅན་སྐྱེ་དགུའི་སྐྱབས་དང་དཔུང་གཉེན་གཅིག་པུར་གྱུར་པ་སངས་རྒྱས་ཀུན་ལས་བཀའ་དྲིན་ཆེས་ཆེར་ལྷག་པའི་རྒྱལ་བ་པདྨ་འབྱུང་གནས་ཀྱིས། ཕྱི་རབས་གདུལ་བྱ་རྣམས་ལ་བརྩེ་བས་དགོངས་ཏེ་དངོས་གྲུབ་རྣམ་པ་གཉིས་སྒྲུབ་པའི་ཐབས་ཀྱི་རིམ་པ་བསམ་ལས་འདས་པ་སྐལ་ལྡན་རྗེ་འབངས་རྣམས་ལ་བསྩལ་པ་ལས། འགྲོ་བ་སེར་སྣའི་ཉེས་པས་དབུལ་ཞིང་ཕོངས་པར་གྱུར་པ་རྣམས་ཀྱི་དོན་དུ་འཕགས་པ་རྨུགས་འཛིན་ཆུའི་དབང་པོའི་རྒྱུད་དང་མན་ངག་གི་བཀའ་སྲོལ་མཐའ་ཡས་པའང་གནང་ནས་ཟབ་མོའི་གཏེར་རྒྱས་བཏབ་པ་རྣམས་ཀྱི་ནང་ཚན་གནོད་སྦྱིན་ནོར་ལྷ་ཡོངས་རྫོགས་སྒྲུབ་པའི་ཐབས་འདི་ནི། མཆོག་གི་སྤྲུལ་སྐུ་རྣམ་པ་གསུམ་གྱི་ཡ་གྱལ་རིག་འཛིན་ཆེན་པོ་ཉི་ཟླ་འོད་འབར་གྱིས་ཟང་ཟང་ལྷ་བྲག་ནས་བོད་ཁམས་སྐྱོབ་བྱེད་བློན་པོ་ལྟ་བུའི་གཏེར་ཆེན་སྤྱན་དྲངས་པའི། ཤར་དུང་མཛོད་དཀར་པོའི་ཆོས་སྡེ་དྲག་པོ་བཀའ་བརྒྱད་རང་བྱུང་རང་ཤར་གྱི་ཆ་ལག་ཏུ་བྱུང་བ་ཤིན་ཏུ་ཟབ་ཅིང་འདྲིལ་བའི་སྨིན་བྱེད་བསྒྲུབ་པ་ལ་སོགས་ཀྱིས་མཚམས་སྦྱར་ནས་མཎྜལ་འབུལ་དུ་གཞུག །གསོལ་བ་འདེབས་པ་འདིའི་རྗེས་ཟློས། ཧོ༔ རྡོ་རྗེ་སློབ་དཔོན་བདག་ལ་དགོངས་སུ་གསོལ༔ བདག་ལ་གནོད་སྦྱིན་ནོར་ལྷ་ཡོངས་རྫོགས་ཀྱི༔ དབང་བསྐུར་རྗེས་གནང་དམ་པ་བསྩལ་དུ་གསོལ༔ ཐུགས་རྗེ་བརྩེ་བ་ཆེན་པོས་གཟུང་དུ་གསོལ༔ ལན་གསུམ། རྒྱུད་དག་པར་བྱ་བའི་ཕྱིར་དུ། བླ་མ་དང་དཀྱིལ་འཁོར་ལྷ་ཚོགས་རྩ་གསུམ་རྒྱལ་བ་སྲས་དང་བཅས་པའི་སྤྱན་སྔར་བདག་གཞན་སྒོ་གསུམ་འཇུག་པ་གཅིག་ཏུ་དྲིལ་ཏེ་རྒྱུན་བཤགས་ཡན་ལག་བརྒྱད་པ་ཚུལ་བཞིན་བྱ་བའི་འདུན་པས་དོན་རེ་རེ་བཞིན་གསལ་ཐོབས་ལ་འདིའི་རྗེས་ཟློས། རྡོ་རྗེ་སློབ་དཔོན་སངས་རྒྱས་དཔལ། །ཞེས་སོགས་ཀྱིས་རྒྱུན་བཤགས་ལན་གསུམ། དེ་ནས་དབང་གི་གཞི་བསྒྲུབ་པ་ལ་ཁྱེད་རང་རྣམས་ནོར་ལྷ་ཡོངས་རྫོགས་དམ་ཚིག་པའི་དཀྱིལ་འཁོར་འདི་བཞིན་གསལ་འདེབས་པར་ཞུ། ཨ་མྲྀཏས་བུམ་ཆུས་བསང་། ཨོཾ་མ་ཧཱ་ཤཱུནྱ་ཏཱ་སོགས་བརྗོད། གཉིས་བསྡུས་ཀྱི་ཆོས་ཐམས་ཅད་མི་དམིགས་པ་སྟོང་པའི་ངང་ལས། སྣོད་རྣམ་པར་དག་པ་ཡོན་ཏན་རིན་པོ་ཆེ་བཀོད་པའི་ཞིང་ཁམས་ཀྱི་དབུས་སུ་ནོར་བུའི་གཞལ་མེད་ཁང་རྒྱན་དང་བཀོད་པ་ཚད་མེད་པ། དེའི་ནང་དུ་བཅུད་རྣམ་པར་དག་པ་པདྨ་ཉི་ཟླ་གཏེར་གྱི་བུམ་པའི་ཁྲིའི་སྟེང་དུ་ཁྱེད་རང་རྣམས་ཀྱི་རིག་པའི་ངོ་བོ་ཧཱུྃ་མཐིང་ནག་ལས་འོད་ཟེར་སྤྲོ་བསྡུས་དོན་གཉིས་བྱས། ཡོངས་སུ་གྱུར་པ་ལས་ཁྱེད་རང་མགོན་པོ་ཛམྦྷ་ལ་ནམ་མཁའི་མདོག་ཅན་ཐོད་ཁྲག་དང་ནེའུ་ལེ་བསྣམས་པ། གཅེར་བུ་རལ་པའི་ཅོད་པན་སྦྲུལ་གྱིས་བརྒྱན་ཅིང་བཞེངས་སྟབས་ཀྱིས་བཞུགས་པ། ཕྱོགས་བཞིར་པད་ཟླའི་གདན་ལ་ཤར་དུ་ཛཾ་ལ་དཀར་པོ་གཡས་བགྲང་ཕྲེང་། ལྷོར་ཛཾ་ལ་སེར་པོ་གཡས་ཤིང་ཏོག །ནུབ་ཏུ་ཛཾ་ལ་དམར་པོ་གཡས་ནོར་བུ། བྱང་དུ་ཛཾ་ལ་ལྗང་གུ་གཡས་རྒྱལ་མཚན། ཐམས་ཅད་ཀྱི་ཕྱག་གཡོན་པས་ནེའུ་ལེ་བསྣམས་ཤིང་དར་དང་རིན་པོ་ཆེའི་རྒྱན་དང་གནོད་སྦྱིན་སྒེག་པའི་ཉམས་ཅན། འཁོར་དུ་ནོར་ལྷ་ཕོ་མོ་བཀའ་སྡོད་ལས་མཁན་དུ་མས་བསྐོར་བ་གནོད་སྦྱིན་ནོར་ལྷ་ཡོངས་རྫོགས་འདུས་པར་གསལ་བའི་གནས་གསུམ་འབྲུ་གསུམ་གྱིས་མཚན་པ་དང་། བླ་མ་དཀྱིལ་འཁོར་པའི་ཐུགས་ཀ་ནས་ཀྱང་འོད་ཟེར་དཔག་ཏུ་མེད་པ་འཕྲོས་པས། འོག་མིན་གྱི་གནས་དང་བྱང་ཕྱོགས་ལྕང་ལོ་ཅན་གྱི་ཕོ་བྲང་ནས་རང་འདྲའི་ཡེ་ཤེས་པ་ཆར་བབས་པ་ལྟར་བྱོན་ནས་སིབ་སིབ་ཐིམ་པར་མོས་ཤིག །དྲི་ཞིམ་པོའི་སྤོས་བཏུལ། རོལ་མོ་དབྱངས་བཅས་ལས་བྱང་གི་སྤྱན་འདྲེན་སྔགས་བཅས་བརྗོད་ལ་ཡེ་ཤེས་དབབ། ཏིཥྛ་བཛྲས་བརྟན་པར་བྱ། བུམ་པ་རིན་པོ་ཆེའི་གཞལ་ཡས་ཁང་དུ་བུམ་བཅུད་གནོད་སྦྱིན་ནོར་ལྷ་ཡོངས་རྫོགས་སུ་གསལ་བའི་སྐུ་ལས་བདུད་རྩིའི་རྒྱུན་བབས། ཁྱེད་རང་རྣམས་ཀྱི་སྤྱི་བོ་ནས་ཞུགས། དུག་ལྔ་དང་སེར་སྣའི་ཉེས་པ་བཀྲུས། ཕུང་ལྔ་གནས་གྱུར་ཏེ་སྐུ་དང་ཡེ་ཤེས་ཀྱི་རང་བཞིན་མངོན་དུ་བྱས་པར་མོས་ཤིག །ཛཾ༔ བུམ་པ་སྐྱེ་མེད་རྣམ་དག་ཆོས་ཀྱི་སྐུ༔ ལོངས་སྤྱོད་ཞི་ཁྲོ་སྒྲུབ་ཆེན་བཀའ་བརྒྱད་ལྷ༔ སྤྲུལ་སྐུ་འགྲོ་དྲུག་སེམས་ཅན་དོན་མཛད་པའི༔ གནོད་སྦྱིན་ནོར་ལྷ་ཡོངས་རྫོགས་དབང་བསྐུར་རོ༔ ཨོཾ་བཛྲ་ཛམྦྷ་ལ་ཨ་བྷི་ཥིཉྩ་ཧཱུྃ༔ བཛྲའི་མལ་དུ། བུདྡྷ། རཏྣ། པདྨ། ཀརྨ། རྣམས་སྦྱར་ལ་བུམ་པ་མགོ་བོའི་གནས་ལྔར་བཞག་ཅིང་བུམ་ཆུ་སྦྱིན། དེས་སྐུའི་དབང་ཐོབ། སྣང་སྟོང་དབྱེར་མེད་ཀྱི་བསྐྱེད་རིམ་བསྒོམ་པ་ལ་དབང་། མཚན་དཔེས་བརྒྱན་པའི་སྐུ་འགྲུབ་པའི་སྐལ་པ་ཅན་དུ་བྱས་པ་ཡིན་ནོ། །རང་བྱུང་བདེ་སྐྱོང་གི་སྣོད་དུ་ཁམས་གསུམ་ཙིཏྟའི་དྭངས་བཅུད་བསྡུས་པའི་བྱང་སེམས་དམར་པོའི་རྒྱུན་མགྲིན་པར་མྱངས་པ་འཁོར་འདས་ཀུན་གྱི་དབང་ཕྱུག་ཆེན་པོར་གྱུར་པར་མོས་ཤིག །ཐོད་པའི་བདུད་རྩི་ལག་ཏུ་གཏད་ཅིང་ཁར་སྦྱིན་ལ། ཛཾ༔ ཁམས་གསུམ་སྙིང་ཁྲག་མ་ལུས་འདུས་པའི་བཅུད༔ བདུད་རྩི་བྱང་ཆུབ་སེམས་ནི་དམར་ལ་དྭངས༔ ཁམས་གསུམ་ལོངས་སྤྱོད་དབང་དུ་སྡུད་པའི་རྫས༔ བུ་ལ་བྱིན་པས་དངོས་གྲུབ་ཐོབ་པར་འགྱུར༔ ཨོཾ་ཛམྦྷ་ལ་ཛ་ལེནྡྲ་ཡ་བཱ་སུ་དྷཱ་རི་ཎཱི་བྷོ་དྷི་ཙིཏྟ་ཨ་བྷི་ཥིཉྩ་ཧཱུྃ༔ དེས་གསུང་གི་དབང་ཐོབ། གྲགས་སྟོང་དབྱེར་མེད་ཀྱི་བཟླས་བརྗོད་བྱེད་པ་ལ་དབང་། ཚངས་དབྱངས་ཡན་ལག་དང་ལྡན་པའི་གསུང་འགྲུབ་པའི་སྐལ་པ་ཅན་དུ་བྱས་པ་ཡིན་ནོ། །གཏོར་མའི་ངོ་བོ་གནོད་སྦྱིན་ནོར་ལྷ་ཡོངས་རྫོགས་ཀྱི་དཀྱིལ་འཁོར། རྣམ་པ་སྲིད་གསུམ་བརྟན་གཡོའི་དྭངས་མའི་དབྱིག་ཐམས་ཅད་གཅིག་ཏུ་འདུས་པའི་ཡིད་བཞིན་ནོར་བུ་དགོས་འདོད་ཀྱི་ཆར་རྒྱུན་འབེབ་པ་འདི་ཉིད་བྱིན་པས་དངོས་གྲུབ་རྣམ་པ་གཉིས་ལ་རང་དབང་ཐོབ་པར་མོས་ཤིག །གཏོར་མ་ལག་ཏུ་གཏད། གཏོར་ཟན་མྱང་དུ་གཞུག་ལ། ཛཾ༔ ཡིད་བཞིན་ནོར་བུ་རིན་ཆེན་འབར་བ་འདི༔ ཁམས་གསུམ་སྲིད་གསུམ་ཀུན་གྱི་ནོར་བསྡུས་པས༔ ལོངས་སྤྱོད་འདོད་དགུའི་ཆར་འབེབ་དབང་གི་རྒྱལ༔ སྐལ་ལྡན་བུ་ལ་བྱིན་པས་དངོས་གྲུབ་ཐོབ་པར་ཤོག༔ ཨོཾ་ཛཾ་བྷ་ལ་ཛ་ལེནྡྲ་ཡ་བཱ་སུ་དྷཱ་རི་ཎཱི་བ་ལིཾ་ཏ་ཨ་བྷི་ཥིཉྩ་ཧཱུྃ༔ དེས་ཐུགས་ཀྱི་དབང་ཐོབ། རིག་སྟོང་ཟུང་འཇུག་གི་ཏིང་ངེ་འཛིན་བསྒོམ་པ་ལ་དབང་། ཟབ་གསལ་གཉིས་སུ་མེད་པའི་ཐུགས་འགྲུབ་པའི་སྐལ་པ་ཅན་དུ་བྱས་པ་ཡིན་ནོ། །ཟངས་གཞོང་སྐུ་གཟུགས་བཅས་སློབ་མ་ལ་ཞལ་ཕྱོགས་པར་བཞག །ཆུ་བུམ་ཉེར་བསྡོགས་བྱས་ལ། མཐའ་རྟེན་དུ་ཆུ་སྦྱིན་འབུལ་བའི་རྗེས་སུ་གནང་བ་སྦྱིན་པ་ཡིན་པས་དམིགས་པ་འདི་བཞིན་དུ་མཛོད། ཟངས་གཞོང་རིན་པོ་ཆེའི་གཞལ་མེད་ཁང་ཡངས་ཤིང་རྒྱ་ཆེ་བའི་ནང་དུ་པདྨ་ཉི་ཟླ་གཏེར་གྱི་བུམ་པའི་ཁྲི་ལ། ཧཱུྃ་ལས་མགོན་པོ་ཛམྦྷ་ལ་མཐིང་ནག་ཐོད་ཁྲག་དང་ནེའུ་ལེ་བསྣམས་པ། ཕྱོགས་བཞིར་ནོར་བདག་རིགས་བཞི། དེ་རྒྱབ་ནོར་ལྷ་ཕོ་བརྒྱད་མོ་བརྒྱད། ཨ་པར་ཙི་ཏ། ལས་མཁན་ཏྲིའུ། སྒོ་སྲུང་བཞི། གནོད་སྦྱིན་བྱེ་བའི་འཁོར་དང་བཅས་པར་གསལ་བའི་གནས་གསུམ་འབྲུ་གསུམ་ལས་འོད་ཟེར་འཕྲོས། རང་འདྲའི་ཡེ་ཤེས་པ་སྤྱན་དྲངས། ཨེ་ཧྱེ་ཧི། ས་མ་ཡ་ཧྲཱིཾ་ཧྲཱིཾཿཛཿཛཿ ཛཿཧཱུྃ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར་པ་ལ་བྱང་སེམས་བདུད་རྩིའི་རང་བཞིན་གྱི་ཆུའི་རྒྱུན་ཕུལ་བས་མཉེས་ཤིང་ཚིམས་པར་གྱུར། ཨོཾ་ཨཱཿཧཱུྃ། ལན་གསུམ་གྱི་བྱིན་གྱིས་བརླབས་པའི་ཆུ་སྦྲེང་དུ་གཞུག་ལ། སྙིང་པོ་བརྒྱ་རྩ་སོགས་བརྗོད། མཐར་གཏོར་ཟླུམ་མམ་རིལ་བུ་སྐུ་གཟུགས་མདུན་དུ་ཕུལ་ལ་འབྲུ་གསུམ་གྱིས་བརླབ། སྙིང་པོ་ལ། ཨི་དཾ་བ་ལིཾ་ཏ་ཁ་ཁ་ཁཱ་ཧི་བཏགས་པ་ལན་གསུམ་གྱིས་ཕུལ། ཨརྒྷཾ་སོགས་ཀྱིས་མཆོད། ནོར་གྱི་དབང་ཕྱུག་རིན་ཆེན་གཏེར་མངའ་སོགས་ཀྱིས་བསྟོད། ཡིག་བརྒྱས་བཟོད་གསོལ་བྱ། སྙིང་པོའི་མཐར། སརྦ་སིདྡྷི་ཧཱུྃ་ཨཱ༔ ཞེས་བཏགས་པ་བརྗོད་ལ་དངོས་གྲུབ་ཀྱི་ཆུ་ཐིགས་རེ་སྦྱིན་ཅིང་མྱང་དུ་གཞུག །ནོར་ལྷ་ཡེ་ཤེས་པ་བཛྲ་མུ༔ ཞེས་པས་རང་བཞིན་གྱི་གནས་སམ་རྟེན་ལ་གཤེགས། དམ་ཚིག་པ་རང་རང་གི་སྙིང་ཁར་ཐིམ་པར་མོས་ཤིག །ཤིས་པ་བརྗོད། དེས་བྱང་གཏེར་ནོར་ལྷ་ཡོངས་རྫོགས་ཀྱི་དབང་བསྐུར་གྲུབ་པ་ལགས་པས་སོགས་བརྗོད་ལ་དམ་ཚིག་གཟུང་བ་སོགས་རྗེས་སྤྱི་ལྟར་བྱ། ༈ གཉིས་པ་རྗེས་གནང་ཁོ་ན་བྱེད་ན་གཤོམ་གྱི་སྐབས་དཀྱིལ་འཁོར་ཚོམ་བུ་དང་མཆོད་གཏོར་ཙམ་ལས་བཅའ་གཞི་གཞན་ཅིའང་མི་དགོས་ཤིང་། བདག་བསྐྱེད་ཕྱག་རྒྱ་རྐྱང་སྒྲུབ་ཙམ་དང་མདུན་བསྐྱེད་བཟླས་པ་བསྟོད་པ་གྲུབ་པའི་རྗེས་སུ་གནང་བ་ནོད་པ་ཙམ་བྱ། རྗེས་གནང་དངོས་ལ་ཁྲུས་ནས་རྒྱུན་བཤགས་ཡན་སྔར་ལྟར་ལ། དབང་བཤད་སྐབས། སྨིན་བྱེད་དོར་ནས། རྗེས་གནང་བསྒྲུབ་པ་ལ། ཞེས་དང་། གསོལ་གདབ་ཚིག་རྐང་གསུམ་པར། དབང་སྐུར་དོར་ནས། རྗེས་སུ་གནང་བ་དམ་པ་བསྩལ་དུ་གསོལ༔ ཞེས་སྒྱུར། རྒྱུན་བཤགས་འཕྲོས། དེ་ནས་ཐོག་མར་སྐུའི་རྗེས་སུ་གནང་བ་ལ་དམིགས་པ་འདི་བཞིན་དུ་མཛོད། བསང་སྦྱང་ནས་ལྷ་བསྐྱེད་གོང་ལྟར་ལ། གནས་གསུམ་འབྲུ་གསུམ་གྱིས་མཚན་པ་དང་། ཐུགས་སྲོག་ཛཾ་ནག་པོས་མཚན་པ། དེ་ལས་འོད་ཟེར་འཕྲོས། བླ་མ་བདེ་གཤེགས་ཡོངས་རྫོགས་སུ་གསལ་བའི་ཐུགས་ཀར་ཕོག་པས་ཐུགས་རྒྱུད་བསྐུལ། བླ་མའི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཛཾ་ལྷ་རིགས་ལྔའི་རྣམ་པར་སྤྱན་དྲངས་ཏེ་ཁྱེད་རང་རྣམས་ལ་ཐིམ་པས་རྒྱུད་བྱིན་གྱིས་བརླབས་པའི་མོས་པ་མཛོད། སྤོས་རོལ་དང་། སྙིང་པོའི་མཐར། ཨཱ་བེ་ཤ་ཡ་ཨ་ཨཱཿ བཏགས་པ་བརྗོད། དེས་སྐུའི་རྗེས་སུ་གནང་བ་ཐོབ། ལུས་ལྷ་བསྒོམ་པ་ལ་དབང་བར་བྱས་པ་ཡིན་ནོ། །གཉིས་པ་གསུང་གི་རྗེས་སུ་གནང་བ་ལ། སློབ་དཔོན་གྱི་ཐུགས་ཀའི་འོད་ཟེར་གྱིས་དཀྱིལ་འཁོར་ལྷའི་ཐུགས་རྒྱུད་བསྐུལ། ཐུགས་ཀའི་སྔགས་ཕྲེང་ལས་སྔགས་ཕྲེང་གཉིས་པ་མཆེད། ཞལ་ནས་ཐོན། ཁྱེད་རང་ལྷར་གསལ་བའི་ཞལ་དུ་ཞུགས། ཐུགས་ཀའི་ས་བོན་གྱི་མཐར་འཁོད་པའི་མོས་པ་དང་བཅས་ཏེ་སྔགས་འདིའི་རྗེས་ཟློས། བྱས་ལ་བསྙེན་སྔགས་ལན་གསུམ་རྗེས་ཟློས་བྱར་གཞུག །མེ་ཏོག་འབུལ་སྟེར་སྤྲོ་ན་སྤྱི་ལྟར་བྱ་ཆོག །དེས་གསུང་གི་རྗེས་སུ་གནང་བ་ཐོབ། ངག་སྙིང་པོ་བཟླ་བ་ལ་དབང་བར་བྱས་པ་ཡིན་ནོ། །གསུམ་པ་ཐུགས་ཀྱི་རྗེས་སུ་གནང་བ་ལ། སློབ་དཔོན་གྱི་ཐུགས་ཀའི་འོད་ཟེར་གྱིས་མདུན་བསྐྱེད་དཀྱིལ་འཁོར་པ་རྣམས་ཀྱི་ཐུགས་རྒྱུད་བསྐུལ། དེ་དག་སོ་སོའི་རང་རྟགས་ཕྱག་མཚན་ནེའུ་ལེ་རྣམས་ལས་འོད་ཟེར་འཕྲོས། ལྕང་ལོ་ཅན་དུ་ཛཾ་ལ་རིགས་ལྔའི་ཐུགས་ཀར་ཕོག་པས་ཐུགས་རྒྱུད་བསྐུལ། དེ་རྣམས་ཀྱི་ཐུགས་ཀ་ནས་བྱིན་རླབས་དངོས་གྲུབ་ཀྱི་རང་བཞིན་ཕྱག་མཚན་དང་འོད་ཟེར་གྱི་རྣམ་པ་ཆར་བབས་པ་ལྟར་བྱོན་ནས་ཁྱེད་རང་རྣམས་ཀྱི་ཐུགས་ཀར་ཐིམ་པར་མོས་ལ་རྣམ་པར་མི་རྟོག་པའི་ངང་དུ་མཉམ་པར་འཇོག་མཛོད། དེས་ཐུགས་ཀྱི་རྗེས་སུ་གནང་བ་ཐོབ། སེམས་ཏིང་ངེ་འཛིན་བསྒོམ་པ་ལ་དབང་བར་བྱས་པ་ཡིན་ནོ། །དེ་རྣམས་ཀྱིས་ཁྱེད་རང་གི་ལུས་ངག་ཡིད་གསུམ་ལྷའི་གསང་བ་གསུམ་དུ་གྱུར་ནས་མགོན་པོ་ཛམྦྷ་ལའི་སྐུ་གསུང་ཐུགས་དང་དབྱེར་མི་ཕྱེད་པར་གྱུར་པའི་མོས་པ་མཛོད་ཅིག །ཤིས་པ་བརྗོད། དམ་ཚིག་ཁས་བླང་སོགས་རྗེས་སྤྱི་དང་མཐུན། དབང་རྒྱུན་ཙམ་ལ་སྔ་མ་དང་སྦྲེལ་ནས་བྱེད་ན་རྒྱུན་བཤགས་ཡན་ཚར་གཅིག་གིས་ཆོག་པས། ཐུགས་གཏོར་དབང་གྲུབ་མཚམས་སླར་ཡང་རྗེས་གནང་ཞུ་བའི་ཡོན་དུ་མཎྜལ་འབུལ་དུ་གཞུག །དེ་ནས་ཐོག་མར་སྐུའི་རྗེས་སུ་གནང་བ་སོགས་སྦྲེལ། ཆུ་སྦྱིན་རྗེས་གནང་གཤམ་དུ་བྱས་པས་གྲུབ་བོ། །རྗེས་ཀྱི་བྱ་བ་མཆོད་ཁ་གསོས་ལ་མཆོད་བསྟོད་བྱ། དངོས་གྲུབ་བླང་། ནོངས་བཤགས་བཟོད་གསོལ་སྤྱི་འགྲེ། རྟེན་ལ་བརྟན་བཞུགས། བསྔོ་སྨོན། ཤིས་བརྗོད་བཅས་གཏེར་གཞུང་ལྟར་བྱའོ། །གཞུང་ལས། འདི་རང་གི་བུའམ་སྙིང་འདྲ་གཅིག་ལ་བྱིན༔ གཞན་ལ་བྱིན་ན་རང་གི་ཟས་ནོར་ལ་གནོད་པས་མི་སྦྱིན་གསུངས༔ འདི་ཞུ་དུས་འབུལ་བ་རེ་ཤིན་ཏུ་དགོས་པར་གསུངས་སོ༔ འདི་ཤིན་ཏུ་དམ་པར་ཆོངས་ཤིག་གསུངས་སོ༔ འདིའི་སྒྲུབ་པ་དང༔ དབང་དང་ལས་སྦྱོར་བྱ་བ་ཐམས་ཅད༔ སྐར་མ་རྒྱལ་སྨད་ཁོ་ན་ལ་བྱའོ༔ དེས་གྲུབ་པའོ༔ རང་སྒྲུབ་པ་པོས་དབང་འདི༔ ལོ་རེ་ལ་ལན་གསུམ་བཞི་རེ་རང་གིས་རང་ལ་བསྐུར་བར་བྱའོ༔ དེས་ནི་བསོད་ནམས་རྒྱས་པར་འགྱུར་རོ༔ ཞེས་གསུངས་པའང་ཡིད་ལ་གཅགས་པར་བྱའོ། །སེར་སྣའི་ཉེས་པས་བཅིངས་པའི་དབུལ་ཕོངས་འགྲོ། །རེ་བའི་ཤིང་རྟ་རཏྣའི་ཆར་པས་བཀང་། །ཐུགས་རྗེའི་ཤུགས་ཀྱིས་ཉོན་མོངས་སྒྲོག་ལས་བཀྲོལ། །བདེ་གཤེགས་རིན་ཆེན་མང་དངོས་འགྲུབ་གྱུར་ཅིག །ཅེས་པའང་རིན་པོ་ཆེ་གཏེར་གྱི་མཛོད་ཆ་ཤས་ནས་ཡོངས་སུ་གང་བའི་ཆ་རྐྱེན་དང་བློ་དམན་ལ་ཕན་པ་ཉི་ཚེ་བ་འབྱུང་བའི་སྒོ་མཐོང་ནས། རིག་འཛིན་གྱི་གཟུགས་བརྙན་བློ་གྲོས་མཐའ་ཡས་པའི་སྡེས་རྫོང་སར་བཀྲ་ཤིས་ལྷ་རྩེའི་ཆོས་གྲྭར་བགྱིས་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-WI-049&oldid=114702"


ཁ་བརྡ། | བཀའ་མོལ་ཡང་རྫབ་ཆེན་རེད།\n← ༄༅།། དབུ་ཁྲིད་བཟང་པོ་ནི་དགེ་རྒན་ཚད་ལྡན་ཞིག་ཡིན།\nབྱང་ཨ་རིའི་སྤྱི་འཐུས་ཚེ་དབང་རིགས་འཛིན་ལགས་གྱིས་” ང་རང་བོད་མི་མང་སྤྱི་འཐུས་ཤིག་ཡིན་པའི་ཆ་ནས། གངས་ཅན་པ་ཞིག་ཡིན་པའི་ཆ་ནས་ཞེས་སྐད་ཆ་མགོ་བཙུག་ས་ཏེ། སྐྱབས་བཅོལ་བོད་མི་དཀྱུས་མ་ཞིག་གིས་རང་གི་དང་བླང་དཔྱ་དེབ་རལ་སྲེག་བཏང་བའི་ཐད་ལ་”དམ་ཆོས་ཉི་མ་ཞུ་ཉིན་ཅིག་གིས། འཛམ་གླིང་འདིའི་སྟེང་གི་བོད་པ་ཞིག་ཡིན་པའི་ངོས་འཛིན། བློ་ཕམ་ཡོད། ནག་ཉེས་ཚབ་ཆེན་བསག་པ། དངོས་ཡོད་དཀའ་ངལ་ཞིག་གིས་བྱས་པ་ལ་ངོས་ལེན་མེད། དགྲ་དགའ་གཉེན་སྡུག་གི་བྱ་བ་རེད། ཕན་ཐོག་མེད་པ་དེ་ཨ་རིའི་མི་སེར་ཆགས་ཡོད་པས་ཡིན་རྒྱུ་རེད། དེ་མ་ཡིན་པའི་རྒྱབ་ལྗོངས་ན་ག་རེ་ཡོད་མེད་ང་ཚོས་ཤེས་ཀྱི་མ་རེད། བོད་རྒྱལ་ཁབ་དང་མི་རིགས་ལ་མཐོང་ཆུང་རེད། ཁོ་རང་གི་ཚབ་ཆེན་ལས་ཀ་དེ་བྱས་བར་སོང་ཙང་ངའི་ངོ་དེབ་དྲ་གྲོགས་ལས་ཕྱིར་འབུལ་བཏང་གི་ཡིན་སོགས་སྤོར་ཤོད་དང་མཐོང་ཆུང་། དམའ་འབེབ་ཀྱི་སྐད་ཆ་རྫབ་ཆེན་འགའ་གསུང་འདུག\nབྱང་ཨ་རིའི་སྤྱི་འཐུས་ཚེ་དབང་རིགས་འཛིན་ཁོང་རང་ཉིད་གངས་ཅན་པ་ཞིག་ཡིན་་ཆ་ནས། སྐྱབས་བཅོལ་བོད་མི་ཞིག་ཡིན་པའི་ཆ་ནས། བོད་དོན་་འཐབ་རྩོད་པ་ཞིག་ཡིན་པའི་ཆ་ནས། རང་ཉིད་ཨ་རི་ན་ཡོད་པའི་ཆ་ནས། ལྷག་ཏུ་རང་ཉིད་ས་གནས་དེ་གའི་སྤྱི་འཐུས་ཤིག་ཡིན་པའི་ཆ་ནས་དངོས་བརྒྱུད་གང་རུང་ནས་འབྲེལ་བ་བྱས་ཏེ་དོན་དངོས་དཀའ་ངལ་ག་རེ་རེད། ཁོ་རང་གི་བསམ་བློ་འཁྱེར་སོ་ཅི་རེད། དེ་སེལ་ཐབས་ལ་གདོང་ལེན་གང་དང་གང་བྱ་དགོས་པ་སོགས་ལ་ཐུགས་བསམ་བཞེས་ནས་ཕྱག་ལས་ག་རེ་ག་རེ་གནང་ཡོད་དམ། སྐུ་ཉིད་ཀྱིས་ང་ཚོ་ཞེ་འཁྲེང་བའི་དམ་ཆོས་ཉི་མ་ལ་དངོས་དང་བརྒྱུད་ནས་འབྲེལ་བ་གང་ཡང་བྱས་མེད་ན་ཁྱེད་ས་ཁོངས་དེ་ནས་གདམས་ཐོན་བྱུང་་བོད་མི་མང་གི་སྤྱི་འཐུས་ཤིག་ཡིན་པའི་འགན་ཅི། གནས་ཐོབ་གང་ཡང་ཡོད་དགོས་ལ་འགན་ཅི་ཡང་མེད་དགོས་པའི་སྤྱི་འཐུས་ཤིག་ཡིན་ནམ།\n”དམ་ཆོས་ཉི་མ་ཟེར་བ་ཞིག་གིས” ཞེས་མི་དེ་འདི་རེད་ཅེས་དམིགས་འཛུགས་ངོས་འཛིན་ཐུབ་ཀྱི་མེད་པའི་ཐ་སྙད་སྤྱད་ནས་གསུང་འདུག དམ་ཆོས་ཉི་མ་ནི་དོལ་རྒྱལ་ཁ་འཁྱེར་འགའ་ཕྱིར་གཞུང་ལམ་ཟུར་ལ་ཐོན་དེ་གོང་ས་མཆོག་ལ་ངོ་རྒོད་བྱེད་མཁན་ཚོའི་གདོང་ལ་བཏོན་ནས་ཁ་གཏད་གཅོག་མཁན་ཞིག་དང་། དྲ་གཉེར་བ་ཞིག ལྷག་པར་ཏུ་སྤྱི་འཐུས་རང་ཉིད་ཀྱི་ཁྱབ་ཁོངས་སུ་ཡོད་པའི་མི་སེར་ཞིག་ཡིན་པས་རྩད་གཅོད་མི་ཐུབ་ཞིག་གཏན་ནས་མིན་ཙང་། བཀུར་འོས་སྤྱི་འཐུས་རང་གིས་དངོས་ཡོད་གནས་ཚུལ་ལ་ཐུགས་སྣང་གནང་འདོད་མེད་པ་ཞིག་ལ་ངོས་འཛིན་མི་བྱེད་ཐབས་མེད་རེད། མགོ་འཁྲིད་ནི་མི་མང་གི་རྫི་བོ་ལྟ་བུ་ཡིན་དགོས་པས་བཀུར་འོས་སྤྱི་འཐུས་་རང་ཉིད་ཀྱི་ཁྱབ་ཁོངས་ནས་རང་མི་གཅིག་ཕྱི་ལ་འཕྱན་པས་རྫི་བོས་རྫི་གོབ་མ་ཆོད་པ་ཞིག་མ་ཡིན་ནམ།\nབཀུར་འོས་སྤྱི་འཐུས་ལགས་ཀྱིས”ཁོ་རང་གི་ཚབ་ཆེན་གྱི་ལས་ཀ་དེ་བྱས་ཙང་ངའི་ངོ་དེབ་དྲ་གྲོགས་ནས་ཕྱིར་འབུལ་བྱེད་ཀྱི་ཡིན། བོད་རྒྱལ་ཁབ་དང་མི་རིགས་ལ་མཐོང་ཆུང་རེད”ཅེས་ གསུང་འདུག དཔལ་ལྡན་སྲིད་སྐྱོང་མཆོག་གིས་གསར་འགོད་པར” བོད་ལ་རྒྱལ་ཁབ་ཅིག་བྱུང་མྱོང་མེད”ཅེས་དང་། གྲོས་ཚོགས་སུ་དེའི་འགྲེལ་བཤད་དུ” ང་རང་རྒྱ་གར་དུ་སྐྱེས་པས་བོད་མཐོང་མྱོང་མེད་ཙང་བོད་ལ་རྒྱལ་ཁབ་ཅིག་ཡོད་པའི་ཚོར་སྣང་མི་འདུག་ཅེས་བཤད་རྩིས་ཡིན་ཀྱང” གསུང་བ་རེད། རྒྱ་གར་དུ་སྐྱེས་པའི་བྱིས་པ་ལོ་བརྒྱད་ཡན་གྱིས་བོད་རང་བཙན་གཙང་མ་ཡིན་ཞེས་ངག་ན་མ་ཎི་བགྲེང་བགྲེང་བྱེད་ཀྱི་ཡོད་རེད། མ་ཟད་དཔལ་ལྡན་སྲིད་སྐྱོང་བློ་སེང་ནི་བོད་ཀྱི་གཞོན་ནུ་ལྷན་ཚོགས་ཀྱི་དབུས་སྤྱི་ཁྱབ་རྒྱུན་ལས་ལ་སླེབ་མྱོང་བའི་མིན་སྣ་ཞིག་རེད། བཀུར་འོས་སྤྱི་འཐུས་ཁྱེད་རང་ཡང་གངས་ཅན་པ་ཞིག་དང་གཞོན་ནུའི་ཚོགས་མི་ཙམ་དུ་མ་ཟད་ཚོགས་གཙོ་གནང་མྱོང་ཅན་ཞིག་རེད། གཅིག་བྱས་ན་སྐབས་དེར་གཞོན་ལྷན་ཚོགས་གཙོ་ལས་ཐོག་ཡང་ཡིན་སྲིད། དེ་འདྲའི་བཀའ་མོལ་རྫན་ཆེན་ཞིག་གསུང་ཡོང་བའི་སྐབས་དེར་བཀུར་འོས་སྤྱི་འཐུས་རང་ཉིད་ཀྱི་དེར་རྣམ་འགྱུར་ག་རེ་བསྟན་ཡོདདམ། མེད་ན་མི་ཆེན་དཔོན་ཆེན་ཚོའི་སྐྱོན་འགེབ་སྲུང་དང་མི་དཀྱུས་མ་ཞིག་སྐྱབས་བཅོལ་་བོད་ཚོགས་ནས་ཟག་འགྲོ་བར་བཙན་གཏམ་དེ་འདྲ་བཤད་ནས་ཕྱིར་འབུད་བཏངས་པ་ནི་འགྱེལ་བའི་སྒང་ལ་རྡོག་བརྫིས་བཏངས་པས་ཆིག་སྒྲིལ་ཇི་ལྟར་ཡོང་ངམ། མ་གཞི་ནས་རང་གི་མངའ་ཞབས་ཀྱི་མི་མང་ལ་བདག་པོ་བརྒྱག་སྟངས་ཇི་འདྲའི་ངན་པ་ལ།\nཐ་མའི་འབོད་བསྐུལ་དུ”སྤྱི་ཚོགས་དྲ་རྒྱ་དང་སྐད་འཕྲིན་ནང་དུ་ཆ་ཤས་ལེན་པའི་སྐབས་སུ་ངེས་པར་ཏུ་འགེན་བཞེས་པའི་ཐོག་ནས་ཆ་ཤས་ལེན་རོགས་གནང་། ་་་བོད་ཀྱི་རྩ་དོན་ལ་གནོད་བསྐྱལ་ཡ་དང་ཆིག་སྒྲིལ་ལ་དོ་ཕོག་འགྲོ་ཡ་གི་གནས་ཚུལ་དེ་འདྲ་བྱུང་ན་ཏག་ཏག་སྡད་ཡོད་པ་མ་རེད་་་་”སོགས་གསུང་འདུག བྱས་ན་བཀུར་འོས་སྤྱི་འཐུས་རང་ཉིད་ཀྱིས་ད་རེའི་བཀའ་མོལ་འདི་འགེན་བཞེས་པའི་ཐོག་གསུང་གི་ཡོད་ན། དམ་ཆོས་ཉི་མ་ལ་གོ་བསྐོན་བློ་འགུག་གནང་ཡོང་དམ། བྱང་ཨ་རིའི་དོན་གཅོད་ལ་ལས་འཚམས་འཇོག་བཅུག་པ་དེ་བོད་ཀྱི་རྩ་དོན་ལ་གནོད་ཅིང་ཆིག་སྒྲིལ་གཏོར་གྱིན་པ་མིག་མཐོང་ལག་ཟིན་ཡིན་པས་དེར་ལམ་སྟོན་དང་འབོད་བསྐུལ་ག་རེ་ཞུས་ཡོད། དཔེར་ན་རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་གྱི་ལས་འགུལ་ཆེ་མོ་སྤེལ་བར་ཉིན་བཅུའི་གོང་དུ་སྐུ་ཚབ་དོན་གཅོད་པ་སྐུ་ངོ་སྤེན་པ་ཚེ་རིང་ལ་ལས་འཚམས་འཇོགས་དགོས་པའི་རང་ཁེ་སྤྱི་གནོད་ཀྱི་ལས་དོན་དེར་མི་མང་ནང་ངོ་རྒོད་ཡོད་པ་དང་། དེས་ལས་འགུལ་ཆེ་མོ་ལ་ཡང་དོ་ཕོག་བྱུང་ཉེན་མཐོང་སྐབས། སྐུ་ངོ་སྤེན་ཚེ་རིང་མཆོག་ལ་འབོད་བསྐུལ་གནང་བ་བཞིན་སྐུ་ངོ་སྐུ་ངོ་སྤེན་ཚེ་རིང་མཆོག་ནས་ཀྱང་མི་མང་ལ་དེར་མཉམ་ཞུགས་གནང་དགོས་འབོད་བསྐུལ་་གནང་ཞིང་། མི་མང་གིས་ཀྱང་དེང་ལེན་ཞུས་ཡོད་པ་རེད། དེ་བཞིན་བཀའ་ཤག་ལ་ཡང་རྩིས་སྤྲོད་རྩིས་ལས་ལེན་དེ་ལས་འགུལ་ཆེ་མོའི་རྗེས་ལ་བསྒྱངས་པར་རེ་བསྐུལ་ཞུ་དགོས་པ་ཁ་རྩ་དགོས་གཏུག་གི་འགན་ཡིན་པས་དེ་གནང་་ཡོད་དམ།\nབྱང་ཨ་རིའི་སྐུ་ཚབ་དོན་གཅོང་ཁང་དུ་ཡོད་དགོས་ངེས་ཅན་གྱི་ཡིག་ཆ་ཞིག་མཐོང་རྒྱུ་མེད་སོང་བ་རེད། འདིས་དོན་གཅོད་ཀྱི་ཡིག་ཆ་ཆ་ཚང་རྩིས་སྤྲོད་བྱས་མེད་པ་ཤེས་ཐུབ་ལ། དོན་གཅོད་ཁང་ནི་དབུས་བོད་མིའི་སྒྲིག་འཛུགས་ཀྱི་སྐུ་ཚབ་ལས་ཁང་རེད་མ་གཏོང་དཔལ་ལྡན་སྲིད་སྐྱོང་གི་སྐུ་ཚབ་ཁང་མིན་པ་མཁྱེན་གྱི་ཡོད་ཤག་རེད། མདོར་ན་ད་ཐེངས་ཀྱི་དོན་གཅོད་འཕོ་འགྱུར་དང་མི་མང་གི་ངོ་རྒོལ། རོགས་དངུལ་ཧེ་བག ཆིག་སྒྲིལ་གཏོར་གཤིག རང་ཁེ་སྤྱི་གནོད་སོགས་ཀྱི་ཐད་ནས་ཀུར་འོས་སྤྱི་འཐུས་ལགས་ཀྱིས་རང་གི་ཕྲག་པ་བབ་སྡད་པའི་འགན་དེ་དག་ལས་ཅི་ཙམ་འཁུར་ཐུབ་གྱི་འདུག་དང་མི་འདུག་མ་འོང་བར་གྲོས་ཚོགས་འཚོག་སྐབས་སུ་བལྟ་ཡ་ཡིན་གདའ།\nཐུགས་རྗེ་ཆེ། རྗེས་སུ མཇལ་ཡོང་།\n2018 Jan 2, in བསམ་ཚུལ། |\n“ བཀའ་མོལ་ཡང་རྫབ་ཆེན་རེད། ”སྐོར་ལ་མཆན་ 15 འདུག\n#1 བྱམས་པ། ་ལགས་ཀྱིས་སྤེལ་དོན།:\nཚེ་དབང་རིག་འཛིན་ནི་སྒེར་གཅོད་པའི་གཤིས་ཀ་ཅན་ཞིག་རེད། ཉེ་སྔོན་ཨེ་ཤི་ཡ་རླུང་འཕྲིན་གྱིས་སྐུ་ངོ་སྤེན་ཚེ་གནང་དབྱུང་བཏང་བའི་ཐད་དགོངས་ཚུལ་དྲིས་པར། ཁོས་དེ་ནི་བཀའ་ཤག་གི་སྐུ་དབང་ཡིན་ཚུལ་ལས། དྲང་བདེན་དང་ཁྲིམས་ལུགས་ཀྱི་སྐོར་ལ་ནི་ཚིག་ཟུར་ཙམ་ཡང་གླེང་གི་མི་འདུག ཧ་ལམ་བཀའ་ཤག་གིས་གང་ཐག་བཅད་ན་དེ་ལ་བརྩི་བཀུར་བྱེད་དགོས་པའི་ཕྱོགས་གཅིག་ཁོ་ན་ལམ་སྟོན་གནང་སོང་།\nདབུ་འཁྲིད་འབྱོན་ཐང་དང་ཉམས་མྱོང་། ལྷག་བསམ་དང་བྱས་རྗེས་ཅན་ཞིག་ལས་མེད་དུ་བསྐྱུར་ན་སྤྱི་ཚོགས་ལ་གྱོང་ཆེ་བ་དང་། ལྷག་པར་མི་དཀར་ལ་ཞྭ་ནག་པོ་བསྐྱོན་དེ་མི་སེམས་ཟང་ཟིང་ལང་ལོང་དུ་བཟོ་བའི་དབང་ཆ་སྒེར་གཅོད་ཀྱི་ལས་རྣམས་ནི་ཕུགས་དེད་ན་ཆིག་བསྒྲིལ་གཏོར་བྱེད་དང་སྟོབས་ཤུགས་ཉམས་བྱེད་ཡིན་པའི་དངོས་དོན་དག་ལ་གདོང་ལེན་བྱེད་པ་ཕར་ཞོག དེ་ལས་ལྡོག་སྟེ་མཐུན་སྦྱོར་གྱི་ལས་ལ་འཇུག་ན། བློ་ཕམ་གྱི་གནས་རེད།\n#2 འབའ་ཀུན་དགའ། ་ལགས་ཀྱིས་སྤེལ་དོན།:\nསྤྱི་འཐུས་ཚེ་དབང་རིག་འཛིན་གྱིས་དམ་ཆོས་ཉི་མས་བསྲེགས་པའི་རང་བཙན་ལག་དེབ་སྐོར་གྱི་གཏམ་བཤད་དེ་ལ་ངོ་རྒོལ་མཐའ་གཅིག་ཏུ་ཡོད། རྒྱུ་མཚན་ནི་དམ་ཆོས་ཉི་མས་ཁ་གསལ་གཏིང་གསལ་གྱིས་སྲིད་སྐྱོང་ལ་ངོ་རྒོལ་ཡིན་ཞེ་བཤད་བྱུང་། ཡིན་ཡང་ཚེ་དབང་རིག་འཛིན་གྱིས་མ་ཤེས་ཁུལ་གྱིས་ཁྱེད་ལ་ཨ་རིའི་ལག་འཁྱེར་རག་པས་རེད་ཅེས་འུ་ཚུགས་བྱས་ཏེ་བཤད་ཀྱིན་འདུག འདི་འདྲའི་མི་ནམ་ཡང་སྤྱི་འཐུས་ལ་འདེམས་མི་རུང་། །\nཚེ་དབང་རིག་འཛིན་ཞེས་པ་དེ་སྔོན་མ་གཞོན་ནུའི་ཚོགས་གཙོ་སྐབས་ནས་བཟུང་དྲང་བདེན་མེད་པ་དང་། ཁ་ཞེ་མི་མཚུངས་པ། སྤྱི་སེམས་མེད་པར་མགོ་བདེ་དྲན་འཁྲུལ་ཅན་ཞིག་ཡིན་པ་ཁོ་ལ་འབྲེལ་བ་ཡོད་མཁན་ཀུན་ལ་གསལ་ཆ་ཡོད། ད་ཐེངས་ཡང་སྲིད་འཛིན་སློབ་སངས་ལ་སྤྲེལ་་ལད་འཁྲབ་པའི་ཚུལ་གྱི་རང་མདོག་བསྟན་འདུག\nJanuary 3rd, 2018 at 12:03 am\n་་་་་་་་ ་་་་་་ལམ་ཟུར་ལ་ཐོན་དེ་༼གོང་ས་༽མཆོག་ལ་༼ངོ་རྒོད་༽བྱེད་མཁན་ཚོའི་གདོང་ལ་བཏོན་ནས་་ ་་་་་་་་་རང་མི་གཅིག་ཕྱི་ལ་འཕྱན་པས་རྫི་བོས་༼རྫི་གོབ་༽མ་ཆོད་པ་ཞིག་མ་ཡིན་ནམ།་་་་་་\n་་་་་་་བཀུར་འོས་སྤྱི་ནསའཐུས་རང་ཉིད་ཀྱིས་ད་རེའི་བཀའ་མོལ་འདི་༼འགེན་བཞེས་པའི་༽ཐོག་གསུང་གི་ཡོད་ན་་་་་་་་ ་་་་་་་ལས་དོན་དེར་མི་མང་ནང་༼ངོ་རྒོད་༽ཡོད་པ་དང་།་་་་་་་་ དེ་ལས་འགུལ་ཆེ་མོའི་རྗེས་ལ་༼བསྒྱངས་པར༽་་་་་་་་་་\n༢༠༡༨/༡/༢ ཉིན་གངས་རིའི་དོམ་ཁྲ་ཡིས་བྲིས། ་་་་་་་་\nགངས་རིའི་དོམ་ཁྲའི་ཆེ་རྩོམ་གཅིག་ནང་ལ། ཡིག་ནོར་ག་ཚད་བྱུང་མི་འདུག་གམ། ལགས།\nJanuary 3rd, 2018 at 2:31 am\nཁོས་ད་རེས་ངོ་དེབ་དུ་བཤད་པ་དེ་ཡང་རང་གི་ཁེ་ཕན་ཆེད་དུ་དམིགས་ཡུལ་ཞིག་བཟུང་ནས་བཤད་པ་ལས་སྤྱི་མི་ཞིག་གི་འགན་འཁུར་ནས་བཤད་པ་མིན་པ་ནི་གསལ་བོ་རེད། ཁོས་མ་འོངས་པའི་རྐུབ་བཀྱག་དེ་ཁམས་པའི་ཕྱོགས་ནས་ཁེ་ཕན་རེག་རྒྱུར་དམིགས་པ་རེད། ཁོ་དབུས་གཙང་བ་ཡིན་ཡང་དབུས་གཙང་ཕྱོགས་ནས་ཁོ་ལ་རྒྱབ་སྐྱོར་དེ་ཙམ་མེད་ལ། མདོ་སྨད་ལ་མི་གྲངས་ཆ་ནས་ཁོས་རེ་བ་མི་རྒྱག བློ་སེང་ལ་ངོ་དགའ་བྱས་ན། ཆོལ་ཞེན་དང་གླེན་རྟགས་ཆེ་བའི་ཁམས་པ་ཚོར་རེ་བ་ཆེན་པོ་ཡོད་པ་ཁོས་ཤེས་པ་ཡིན་ཙང་དེ་ལྟར་འཁྲབ་སྟོན་བྱས་པ་རེད། ད་ང་ཚོས་འཁྲབ་སྟོན་ཇི་ལྟར་འཁྲབ་མིན་ལྟ་དགོས་རེད།\n#8 Tenzin ་ལགས་ཀྱིས་སྤེལ་དོན།:\n#9 བྱམས་པ། ་ལགས་ཀྱིས་སྤེལ་དོན།:\nJanuary 4th, 2018 at 10:33 am\nགུས་པའི་མཆན་མི་ལེན་པའི་རྒྱུ་མཚན་ཅི་ཡིན་ནམ། རེ་སྐུལ་ཇི་ལྟར་བརྒྱབས་ཀྱང་གསལ་བཤད་ཙམ་ཡང་མེད་པ་ནི་འགྲོ་སྟངས་འགྲོ་ལུགས་མེད་པའི་མ་རབས་ཀྱི་ལས་ཤིག་མ་རེད་དམ། རང་རེའི་བཙན་བྱོལ་བོད་པའི་ཁྲོད་བོད་ཡིག་དྲ་ལམ་དུ་ཞུགས་མཁན་ཉུང་ཐོག བོད་ཡིག་སྤྱོད་མཁན་ཡང་ཉུང་ནས་ཉུང་དུ་འགྲོ་བཞིན་པའི་དུས་འདི་འདྲ་ལ། མི་གཅིག་ཡིན་ཀྱང་བོད་ཡིག་གི་ཁོར་ཡུག་ནང་དུ་ལེན་ཐུབ་ན་ཡག་པོ་མ་རེད་དམ།\n#10 སྐུ་མཁྱེན། ་ལགས་ཀྱིས་སྤེལ་དོན།:\nJanuary 5th, 2018 at 5:17 am\n#11 བསྟན་འཛིན་ ་ལགས་ཀྱིས་སྤེལ་དོན།:\nJanuary 5th, 2018 at 6:06 pm\nེཚ་དབང་རིན་འཛིན་ལགས་སུ་གུས་ཞབས་བཞུ་ གང་ལ་ཟེར་ན་ཁྱེད་གི་ ལོ་མང་རིང་བུ་ཕྲུག་བཟའ་ཟླ་(མི་ནི་སོ་ཏྲ་Minnesota)རུ་ལྷག་ནས་ རང་དབང་ཅན་བདེ་མཚན་བོད་ཀྱི་གཞོན་ནུའི་ནང་ཕྱགས་ལས་གནང་ ད་ཆ་བྱང་ཨ་རི་སྤྱི་མཐུས་ཐོབས་ རིམ་བཞིན་ཨ་རི་བོད་མི་ནང་བཙོད་སྙོགས་གང་ཙམ་བྱུང་ དེའི་བྱུང་སྐྱེན་བཙོ་བོ་ནི་ བློ་བཟང་སེང་གེ་དང་ཁོའི་ལས་རོགས་རེད་ དེ་མཚོ་ ཁྱེད་ནས་ཧ་ཁོ་མ་སོང་ངམ་ཡང་ན་གོ་མ་ཆོད་དམ་?\n(བོས་ཏྲོན་BOSTON) ནང་གནས་སྡོད་མིང་ཅན་ དམ་ཆོད་ཉི་མས་(Dhamcheo Nyima) སྤྱི་ཚོགས་ནང་ཞབས་བཞུ་གང་ཙམ་སྒྲུབས་སོང་མཉམ་ དེ་ཁྱེད་ནས་ཧ་གོ་མ་སོང་ངམ་ ཡང་ན་མཐོང་མ་་སོང་ངམ་? བོདཀྱི་ཙ་དོན་ གངས་ཅན་པ་ཧཧཧཧ་\n#12 Abhar Jigwang ་ལགས་ཀྱིས་སྤེལ་དོན།:\nJanuary 7th, 2018 at 11:03 pm\n༄༅། མི་ལུས་རིན་ཆེན་གསེར་ལས་དཀོན་། ཁྱོད་འདྲའི་མི་ལུས་དཀོན་རྒྱུ་མེད།\nJanuary 8th, 2018 at 10:00 am\n#14 འབྲོང་བུ་སོག་ཚ། ་ལགས་ཀྱིས་སྤེལ་དོན།:\n༼གསུང་༽འདུག ་་་་་་་ གསུངས་འདུག\n༼ངོ་རྒོད་༽བྱེད་མཁན་ ངོ་རྒོལ། ་་་་་་་་་རང་མི་གཅིག་ཕྱི་ལ་འཕྱན་པས་རྫི་བོས་༼རྫི་གོབ་༽ རྫི་དགོས། མ་ཆོད་པ་ཞིག་མ་ཡིན་ནམ།་་་་་་\n་་་་་་་བཀུར་འོས་སྤྱི་ནསའཐུས་རང་ཉིད་ཀྱིས་ད་རེའི་བཀའ་མོལ་འདི་༼འགེན་བཞེས་པའི་༽ འགན་བཞེས་པའི། ཐོག་གསུང་གི་ཡོད་ན་་་་་་་་ ་་\n་་་་་ལས་དོན་དེར་མི་མང་ནང་༼ངོ་རྒོད་༽ ངོ་རྒོལ། ཡོད་པ་དང་།་་་་་་་་ དེ་ལས་འགུལ་ཆེ་མོའི་རྗེས་ལ་༼བསྒྱངས་པར༽ མགྱངས་པར། ་་་་་་་་་་\nབྱང་ཨ་རིའི་སྐུ་ཚབ་༼དོན་གཅོང་༽ དོནགཅོད། ཁང་དུ་་་་་་་་་\nདོན་གཅོད་ཁང་ནི་དབུས་བོད་མིའི་སྒྲིག་འཛུགས་ཀྱི་སྐུ་ཚབ་ལས་ཁང་༼རེད་མ་གཏོང་༽ རེད་མ་གཏོགས། ད


དེ་རིང་ནི་སྤྱི་ཟླ་དགུ་པའི་ཚེས་པ་བཅུ་གཅིག་རེད། རྒྱ་སེ①དང་བཅས་པའི་ཨ་རིའི་མི་མང་ལ་མཚོན་ན་ལོ་ངོ་བཞིའི་སྔོན་གྱི་བསམ་ཡུལ་ལས་འདས་པའི་ཆག་འཇིག་གང་དེས་བཟོས་པའི་ལུས་སེམས་ཀྱི་རྨ་ཁ་ལ་དེ་རིང་ཡང་མི་འདོད་བཞིན་རེག་དགོས་བྱུང་བ་རེད། རྒྱ་སེ་སོགས་ལ་མཚོན་ན་འདས་ཟིན་པའི་འཇིགས་རུང་གི་ཆག་འཇིག་དེ་ཡང་བསྐྱར་ཕྱིར་དྲན་བྱེད་པའང་སྡུག་བསྔལ་ཚད་མེད་པ་ཞིག་ལོས་ཡིན། དེ་ཡང་ཡང་ཕྱིར་དྲན་བྱེད་པ་དང་དེ་ལ་བློ་སྤོབས་ཆེན་པོས་གདོང་གཏོད་པའང་ཅི་ནས་ཀྱང་དགོས་ངེས་ཆེ་བ་ཞིག་ལོས་ཡིན།\nརེད་དེ། ལ་ལས་བྱུང་ཟིན་པའི་ལོ་རྒྱུས་ཀྱི་ཆག་འཇིག་ཟད་མི་ཤེས་པ་དེ་དག་ཅི་མི་སྙམ་པར་བརྗེད་ངས་ལ་སྐུར་གྱིན་འདུག ལ་ལས་ཕ་རོལ་པོར“བརྗེད་ཟས་བརྗེད་ཆུ”བླུད་དེ་དྲན་འཛིན་གྱི་ངོས་ནས་བསུབ་ཅི་ཐུབ་བྱེད་ཀྱིན་འདུག གང་ལྟར་མིའི་རང་བཞིན་ཚང་བའི་སེམས་ལྡན་ཞིག་ཡིན་ན་ཐག་རིང་གནའ་བོའི་ལོ་རྒྱུས་མི་དྲན་ནའང་། ཉེ་བའི་ཆ་ལ་བྱུང་བའི་སྐྱི་གཡའ་བ། ཡ་ང་བ། བརྗོད་མི་བཏུབ་པའི་ཆག་འཇིག་དེ་དག་བརྗེད་ག་ལ་ནུས། བརྗེད་མི་རུང་བ་དག་བརྗེད་པར་བྱས་ན་རྗེས་ཕྱོགས་མི་བསྲུན་སྡིག་ཏོ་ཅན་དག་གིས་ཆག་འཇིག་དེ་འདྲ་ཡང་བསྐྱར་བཟོ་བར་ང་ཚོས་བབ་བསྟུན་བྱས་པ་མ་ཡིན་ནམ།\nམི་བསྲུན་སྡིག་ཏོ་ཅན་དག་གིས་ཆོས་ངའོ་དང་། རིགས་རྒྱུད་ངའོ་དང་། བདེན་པ་ངའོ་དང་། ལྟ་བ་ངའོ་དང་། སྲིད་ལུགས་ངའོ་ཞེས་སྐྱེ་བོ་འགེལ་མེད་（无辜者）ཁྲི་སྟོང་མང་པོའི་ཚེ་སྲོག་ལ་རྒོལ་བ་རྩོམ་གྱིན་འདུག ཁོ་ཚོའི་ངའོ་སྙམ་པའི་རང་ལྟ་མཆོག་འཛིན་དེའི་དབང་གིས་རང་གི་ལྟ་བ་དང་མི་མཐུན་པ། རང་དང་རིགས་རྒྱུད་མི་གཅིག་པ། རང་གི་ཆོས་ལ་མི་འཇུག་པ། རང་ལ་བདེན་ཁ་མི་སྟེར་བ། རང་གི་ཁ་གཅིག་དབང་གཅིག་ལ་མི་ཉན་པ། མདོར་ན་རང་དང་མི་མཐུན་པ་ཡོད་ཚད་ལོགས་སུ་བཀར་ཏེ། དེ་དག་བསྟན་དགྲ་དང་། དེ་དག་མ་རུངས་པ་དང་། དེ་དག་མི་དམངས་ཀྱི་དགྲ་བོར་བརྩིས་ཏེ། ཅི་མི་སྙམ་པར་དང་། སྙིང་རྗེ་མེད་པར་མཐའ་གཅིག་ཏུ་བསྒྲལ་བྱར་འཛིན་པ་རེད། དེ་ལྟའི་བསམ་སྦྱོར་གྱི་གཞི་འཛིན་ས་ནི་ཁོ་པ་ཚོའི་ཆོས་དོན་དང་། ཡང་ན་ཁོ་པ་ཚོས་རྟག་ཏུ་བཤད་བཞིན་པའི་འགྲོ་བ་མིའི་རིགས་འདིའི་གཏན་འདུན་གྱི་བདེ་སྡུག་གི་ཆེད་དང་། ཡང་ན་རྒྱལ་ཁབ་ཀྱི་གཅིག་གྱུར་དང་མི་རིགས་ཀྱི་ཁེ་ཕན་ནི་མི་སྒེར་གྱི་རང་དབང་དང་ཁེ་ཕན་ལས་བླ་ནས་བླ་རུ་མཐོའོ་ཞེས་པའི་ལྟ་གྲུབ་དང་། ཡང་ན་གཉའ་གནོན་མྱོང་བཞིན་པའི“བྲན་གཡོག”ཐམས་ཅད“བཅིངས་འགྲོལ”གཏོང་དགོས་ཞེས་པའི་ལྟ་བ་དང་གཞུང་ལུགས་འབའ་ཞིག་རེད།\nདེ་ལྟ་མ་ཡིན་ནམ། གོ་ལ་སྒང་འདིའི་ཉེ་བའི་ལོ་རྒྱུས་ལ་ཕྱིར་མིག་ཅིག་བལྟས་ན་སྐྱི་གཡའ་བའི་ཆག་འཇིག་རབ་དང་རིམ་པ་ང་ཚོའི་མིག་ལམ་དུ་ཤར་མར་འཆར་འོངས་པ་མ་ཡིན་ནམ། བདུད་རྒན་ཧི་ཐི་ལིར་གྱིས་ཡ་ཧོ་དྭ་པ་ས་ཡ་དྲུག་དམར་གསོད་བཏང། རུ་ཝང་ཏའི་དོན་རྐྱེན་ལས་མི་མང་ས་ཡ་གཅིག་ལྷག་ཤི སི་ཏ་ལིན་གྱིས་རང་གི་བྲན་ལ་མི་འཛུད་པ་བྱེ་བ་གསུམ་ལྷག་མེད་པར་བཟོས། འཇར་པན་བཙན་རྒྱལ་གྱིས་ཨེ་ཤར་མི་མང་ཁྲི་འབུམ་འབུམ་ཁྲག་ལ་བརྫིས། རྒྱ་ནག་དམར་པོའི་དྲག་རྩུབ་ཀྱིས་བོད་པ་ས་ཡ་གཅིག་དང་འབུམ་གཅིག་ལྷག་རྐྱེན་ལམ་དུ་བཏང་། དེ་དག་ཚང་མ “9﹒11”དོན་རྐྱེན་དང་འདྲ་བར་འགྲོ་མིའི་ལུས་སེམས་ཀྱིས་བཟོད་པར་དཀའ་བའི་འཇིགས་སྐུལ་གྱི་ཆག་འཇིག་མ་ཡིན་ནམ། དེ་དག་ཚང་མ་ཆོས་དོན་དང་། རིགས་རྒྱུད་དང་། རིང་ལུགས་དད་མོས་དང་། “བྲན་གཡོག་བཅིངས་འགྲོལ”གཏོང་བ་སོགས་ལ་ཁ་གཡར་བ་མ་ཡིན་ནམ། དེ་དང་དེ་ལ་སོགས་པའི་ཆག་འཇིག་ཐམས་ཅད་འགྲོ་བ་མིའི་ལོ་རྒྱུས་སྟེང་དྲག་བསྐྱེད་དཀའ་བའི་རྨ་ཁ་ལྟ་བུར་གྱུར་འདུག\nལོས་ཡིན། ཡང་གཅིག་བྱས་ན་ཆེ་ས་ནས་ཆག་འཇིག་དེ་དག་ཐམས་ཅད་འུ་ཚོ་འགྲོ་མི་རང་ལ་བཟོས་པ་ཞིག་རེད། ཡིན་ནའང་དེ་ལྟར་འགྲོ་བ་མི་ཞེས་ཚོགས་སྤྱིའི་ཆ་ནས་བཤད་པ་ཡིན་ན། དོན་དག་གང་ཞིག་གི་རྒྱུ་འབྲས་རྐྱེན་གསུམ་འཚོལ་བ་ལ་དཀའ་ཁག་ཆེན་པོ་འབྱུང་བ་རེད། ཅིའི་ཕྱིར་ཟེར་ན། ཚོགས་སྤྱིའི་ཆ་ནས་བཤད་པའི་འགྲོ་བ་མི་ཞེས་པ་འཛིན་མེད་ལྟོས་མེད་ཅིག་ཡིན་ཏེ། གནོད་འཚེ་གཏོང་མཁན་འགྲོ་བ་མི་རེད་ལ་གནོད་འཚེ་མྱོང་མཁན་ཡང་འགྲོ་བ་མི་ཡིན་པས་འགན་ཁག་དཀྲི་ཡུལ་མེད་འགྲོ་བ་རེད། དེས་ན་ང་ཚོ་ངེས་པར་དུ་བྱེ་བྲག་གི་སྟེང་དུ་འབབ་དགོས་པ་རེད། འགྲོ་མིའི་བྱེ་བྲག་གི་མི་རང་ཉིད་ནས་འགོ་རྩོམ་དགོས་པ་རེད།\nདེ་ཡིན་ན་འགྲོ་མིའི་བྱེ་བྲག་ཅིག་ཡིན་པའི་ཆ་ནས་འུ་ཚོ་མི་རེ་རེས་དུས་དང་རྣམ་པ་ཀུན་ཏུ་ཆག་འཇིག་དེ་དག་གི་རྒྱུ་འབྲས་རྐྱེན་གསུམ་ལ་ངེས་ཤེས་དང་། ཕྱིར་རྟོག་དང་འགྱོད་བཤགས་བྱེད་པའི་དགོས་པ་ལྷག་ཏུ་ཆེ། རང་ཉིད་དང་བཅས་པའི་མི་རིགས་འདིའི་སེམས་རྒྱུད་ན་དེ་ལྟའི་ཆག་འཇིག་གི་རྒྱུ་དང་རྐྱེན་དུ་འགྲོ་བའི་བག་ཆགས་ས་བོན་ཨེ་འདུག་ལ་བསམ་བློ་གཏོང་། གཙང་བཤེར་བྱ། ཐོག་མར་རང་གི་སེམས་རྒྱུད་ནས་དེ་འདྲའི་བག་ཆགས་ས་བོན་དང་བཅས་པ་སྤངས་རྗེས། གཞན་གྱི་བྱས་ཉེས་ལ་སྐྱོན་འཛུགས་དང་མཚང་འབྱིན་བྱས་ན་ད་གཟོད་སྒམ་དཀྱེལ་ཆེ་བའི་མི་དང་མི་རིགས་ཤིག་གི་ཁྱད་ཆོས་མངོན། དེ་ལྟ་བས་ན་འགྲོ་བ་བདག་གཞན་ཀུན་གྱི་ཚེ་སྲོག་ནི་ཇི་འདྲའི་རྩ་ཆེན་ཞིག་ཡིན་པ་དང་། འགྲོ་མི་སོ་སོའི་ཚེ་སྲོག་མཐའ་དག་འཚོ་ཞིང་གནས་ཆོག་པའི་ཁེ་དབང་ནི་ཇི་འདྲའི་བླ་ན་མེད་ན་ཞིག་ཡིན་པ་དང་། འགྲོ་མི་རང་རང་གི་ངོས་ཐད་ནས་རང་ཉིད་འཕེལ་རྒྱས་ཀྱི་ཐབས་ལམ་འཚོལ་བའི་ཁེ་དབང་སྣ་ཚོགས་ཀྱང་དེ་འདྲའི་འཕྲོག་མི་ཆོག་པ་ཞིག་ཡིན་པའི་གནས་ལུགས་ཆེན་པོ་དེ་རྟོགས་ངེས་ཡིན།\nདེང་སང་གོ་ལ་སྒང་འདིར་མི་བསྲུན་སྡིག་ཏོ་ཅན་འགའ་རེ་མ་གཏོགས་འགྲོ་མི་ཡོངས་ཀྱིས་རང་གིས་བཟོས་པའི་ཆག་འཇིག་སྣ་ཚོགས་ལ་ཕྱོགས་དང་ཟུར་སོ་སོ་ནས་འགྱོད་བཤགས་དང་ཕྱིར་རྟོག་བྱེད་ཀྱིན་འདུག མི་ལོ་སུམ་བཅུ་ལྷག་གི་སྔོན་དུ་འཇར་མིན་སྲིད་གཞུང་གི་སྲིད་བློན་པི་རན་ཏིད②ཀྱིས་ཕོ་ལན་དུ་པུས་མོ་ས་ལ་བཙུགས་ཏེ། ཁོ་རང་ཚོའི་གཤེད་མའི་བྱས་ཉེས་ལ་འགྱོད་སེམས་དང་བཅས་ཏེ་ཡོ་རོབ་མི་མང་ལ་བཤགས་པ་ཕུལ། ལོ་འདི་དག་ལ་ཀྲུང་གོ་དང་ཁོ་རེ་ཡ་འདུས་པའི་ཨེ་ཤར་རྒྱལ་ཁབ་ཁག་ནས་ཀྱང་འཇར་པན་གྱི་བྱས་ཉེས་དང་སྡིག་སྤྱོད་སུན་འབྱིན་བྱེད་པའི་དུས་མཚུངས་སུ། འཇར་པན་སྲིད་གཞུང་ལ་འཇར་མན་ཇི་བཞིན་རང་གི་བསགས་ཉེས་འགྱོད་བཤགས་བྱེད་འདོད་ཀྱི་རྣམ་འགྱུར་མི་འདུག་ཅེས་རྒོལ་གཏམ་ཚ་ནན་གཏོང་གི་འདུག ཀྲུང་གོ་པ་རེ་རེའི་སེམས་ཀྱི་ན་ཟུག་དང་ལུས་ངག་གི་བཟོ་ལྟར་བལྟས་ན་གནད་དོན་དེ་ད་ལྟ་ཧ་ཅང་ཛ་དྲག་ཆེ་བའི་ཚད་དུ་སླེབས་འདུག འདི་ལྟའི་གནས་བབ་མུ་མཐུད་དུ་རྒྱུན་བསྐྱངས་ན་འདས་སོང་གི་དྲག་པོའི་ཆག་འཇིག་དེ་ཡང་བསྐྱར་མི་སློང་ངམ་སྙམ་པའི་སེམས་ཁྲལ་ལྡོག་མེད་དུ་སྐྱེ་འོང་། གཅིག་གིས་རང་གི་དྲག་པོ་དམག་རྒྱལ་རིང་ལུགས་ཀྱི་རིག་གནས་སྙིང་སྟོབས་བསྐྱངས། ཅིག་ཤོས་ཀྱིས“དྲགས་ཐལ་མི་རིགས་རིང་ལུགས”ཀྱི་འདུ་ཤེས་ཆེ་ཆེར་སྤེལ། དེ་ལྟར་རང་རང་སོ་སོའི་རྒྱུད་ཀྱི་དྲག་པོའི་ཆག་འཇིག་སློང་བའི་རྒྱུ་དང་རྐྱེན་དུ་གྱུར་པའི་བག་ཆགས་དེ་སྤོང་བའི་ཐབས་ལམ་མི་འཚོལ་བར། དྲག་པོ་དྲག་པོས་འཇོམས་འདོད་ཀྱི་རིག་གནས་སྙིང་སྟོབས་འཛིན་སྐྱོང་སྤེལ་གསུམ་བྱས་ན་ལེགས་ལམ་ཞིག་རྙེད་དཀའ་ཚོད་རེད།\nའཇིགས་སྐུལ་རིང་ལུགས་པས་བསམ་བཞིན་བསླངས་པའི“9﹒11”ཆག་འཇིག་དང་འཇར་པན་བཙན་རྒྱལ་གྱིས་ནན་ཅིན་དམར་གསོད་ཆེན་མོ་བསླངས་པ་སོགས་དོན་རྐྱེན་གྱི་ངོ་བོ་དང་ཁྱབ་ཆེ་ཆུང་གི་ཚད་ ནས་སོ་སོ་མི་གཅིག་ནའང་། སྲོག་ལ་ཞ་བའི་སྐྱེ་བོ་འགེལ་མེད་ཁྲི་སྟོང་མང་པོ་རེ་རེའི་ཆ་ནས་ཚེ་སྲོག་གི་རིན་ཐང་ལ་ཁྱད་པར་ཡོད་པ་མ་རེད། ཡིན་ནའང་དེང་སང་མི་མང་ཆེ་བས་འགྲོ་མི་བྱེ་བྲག་པའི་ཚེ་སྲོག་གི་ངོས་ནས་མི་ལྟ་བར། རང་ཉིད་རྒྱལ་ཁབ་རིང་ལུགས་དང་མི་རིགས་རིང་ལུགས③ཀྱི་བསམ་བློས་ཁ་ལོ་བསྒྱུར་ཏེ། འཇར་པན་གྱི་སྡིག་སྤྱོད་ལ་ཉེས་འཛུགས་བྱེད་པའི་དུས་མཚུངས་སུ། “9﹒11”ནི་ཨ་རིར་འཁོར་བའི་རྣམ་སྨིན་རེད་ཅེས་དགའ་ཚོར་ཆེན་པོ་བྱེད་གི་འདུག དེར་མ་ཟད་ལ་ལས་སྐབས་དེར་དགའ་སྤྲོའི་ཤོག་སྦག་ཀྱང་བཀད་སོང་ཟེར། ཆག་འཇིག་སློང་མཁན་མི་བསྲུན་སྡིག་ཏོ་ཅན་དེ་ཚོ་དང་འདྲ་བར་མི་དེ་དག་གི་སྣང་ངོར་ཉེས་མེད་འགྲོ་མི་སྟོང་ཕྲག་གི་ཚེ་སྲོག་དེ་ཅི་ལའང་རྩི་གི་མི་འདུག\nརྒྱལ་ཁབ་ཡིན་ནའང་འདྲ། མི་རིགས་ཡིན་ནའང་འདྲ། མི་སྒེར་ཡིན་ནའང་འདྲ། ཐོག་མར་ཁ་རང་ཉིད་ལ་འཁོར་ཏེ་ཕྱི་ནང་གང་ཐད་དུ་དྲག་པོའི་བག་ཆགས་ཀྱི་བསམ་སྦྱོར་ཅི་རིགས་ཡོད་མེད་ལ་ངོས་ཟིན་དང་བཤགས་པ་རྣལ་སྨིན་བྱས་རྗེས། ད་གཟོད་གཞན་ལ་བཤད་དུས་ཁྱོད་ཀྱི་སྐད་ཆ་དེ་ཤུགས་ལྡན་དུ་འགྱུར་ངེས། དེ་ལྟ་མ་ཡིན་ན“རྐུན་མས་རྐུན་མ་འཛིན་པ”ཞེས་གཏམ་དཔེ་ཞིག་ཡོད་པ་དེ་འདྲ་རང་དུ་འགྱུར་འགྲོ་བས། མང་མང་གིས་ཁས་ལེན་དཀའ་ཚོད་རེད། ཡིན་ནའང་། ངས་འདི་རུ་འཇར་པན་ལ་ཉེས་སྐྱོན་མི་འདུག་ཟེར་བ་གཏན་ནས་མིན། དེ་ལས་ལྡོག་སྟེ་ངས་འཇར་པན་དམག་རྒྱལ་རིང་ལུགས་པས་ཀྲུང་གོ་གཙོས་པའི་ཨེ་ཤར་མི་མང་ལ་བཤགས་ཐབས་བྲལ་བའི་བྱས་ཉེས་བསགས་ཡོད་པ་བརྗོད་གི་ཡོད་པར་མ་ཟད། དུས་དང་རྣམ་པ་ཀུན་ཏུ་བཙན་འཛུལ་པའི་མཚོན་ཁ་ནས་རྐྱེན་ལམ་དུ་ཤོར་བའི་མི་མང་ཁྲི་ཁྲི་འབུམ་འབུམ་གྱི་དོན་དུ་བདེན་ཁ་རྩོད་པར་ཕྱི་ནང་གཉིས་ཆ་ནས་དཔུང་རོགས་བྱེད་ཀྱིན་ཡོད། དུས་མཚུངས་སུ་ང་རང་ཉིད་འདུས་པའི་བོད་མི་རིགས་འདིར་འདས་སོང་གི་དུས་ལ་བྱུང་བའི་ཆག་འཇིག་དང་། ད་ལྟའི་དུས་ལ་འབྱུང་བཞིན་པའི་རང་གཞན་ཀུན་གྱི་ཚུལ་མིན་གྱི་བསམ་འཁྱེར་དག་ལ་ཕྱོགས་སོ་སོ་ནས་ཕྱིར་རྟོག་དང་བདེན་ཁ་རྩོད་དགོས་བསམ་གྱིན་ཡོད། དེ་ནི་ཅི་རེད་ཟེར་ན་འགྲོ་མི་ཡོད་དོ་ཅོག་གི་ཚེ་སྲོག་གི་རིན་ཐང་ནི་འདྲ་མཉམ་ཡིན་པར་མ་ཟད་འགྲོ་མིའི་ཚེ་སྲོག་གི་ཡན་ན་རྩ་ཆེན་ཞིག་ཡེ་ནས་ཡོད་པ་མ་རེད། མདོར་དེད་ན་བྱེ་བྲག་གི་འགྲོ་མི་རེ་རེའི་ཚེ་སྲོག་གི་རིན་ཐང་འདྲ་མཉམ་ཡིན་པ་ནི་ང་ཚོས་ད་ལྟ་རྩོད་བཞིན་པའི་བདེན་ཁ་ཡིན་ན་འགྲིག\nཇི་ལྟར་མི་རྣམས་ཀྱིས་འཇར་པན་འདྲེ་དམག་གི“གཤེད་མའི”བྱས་ཉེས་ལ་འགྲོ་མིའི་ཚེ་སྲོག་གི་རིན་ཐང་ལྟ་ཚུལ་བེད་སྤྱད་དེ་ཉེས་བརྗོད་བྱེད་པ་ཡིན་ན། དེ་དག་གིས་ཐོག་མར“བཅིངས་འགྲོལ”དྲག་པོའི་དུས་སྐབས་དང་། “ང་བརྒྱད་ཟིང་འཇགས”དྲག་གནོན། “དྲུག་སྟོད་མུ་གེའི”དུས་སྐབས། “རིག་གནས་གསར་བརྗེ་ཆེན་པོ”སོགས་དངོས་དང་བརྒྱུད་པའི་སྒོ་ནས་དབང་ཤེད་སྒེར་གཅོད་ཀྱི་ལག་འོག་ཏུ་ཞ་བའི་སྐྱེ་བོ་འགེལ་མེད་ཁྲི་སྟོང་མང་པོའི་ཚེ་སྲོག་གི་དོན་དུ་བཤགས་པ་བྱེད་དགོས་རྒྱུ་རེད། འཇིག་རྟེན་གནས་ལུགས་ཀྱི་ངོས་ཐད་དང་། ཡང་ན་འཇིག་རྟེན་མི་ཆོས་ཀྱི་ངོས་ཐད་ནས་བལྟས་ན། ལྷག་པར་དུ་འགྲོ་མིའི་ཚེ་སྲོག་རིན་ཐང་གི་ངོས་ཐད་ནས་བལྟས་ན་ཁ་ཅིག་གི་ཚེ་སྲོག་ནི་གལ་ཆེན་ཞིག་དང་། ཁ་ཅིག་གི་ཚེ་སྲོག་ནི་རྩིས་མེད་དུ་བཏང་ཆོག་པ་ཞིག་ཡིན་ན་ག་ལ་འགྲིག་ མིའི་རིགས་ཀྱི་དོན་དུ་ཞེས་དང་། གནམ་འོག་ཞི་འཇགས་ཀྱི་ཆེད་དུ་ཞེས་དང་། ཆོས་ལུགས་གྲུབ་མཐའི་ཆེད་དུ་ཞེས་དང་། རྒྱལ་ཁབ་དང་མི་རིགས་གཅིག་གྱུར་གྱི་དོན་དུ་ཞེས་ཏེ་འགྲོ་མི་བྱེ་བྲག་པ་དག་གི་ཚེ་སྲོག་རིན་པོ་ཆེ་ཇི་མི་སྙམ་པར་བརླག་རྩོམ་པ་ནི་ཤིན་ཏུ་མི་རིགས་པའི་གནས་སུ་འཁུམས། ཡང་གཅིག་བཤད་ན་འགྲོ་མི་བྱེ་བྲག་པའི་ཚེ་སྲོག་བེད་སྤྱད་དེ་རྒྱལ་ཁབ་དང་། མི་རིགས། ཆོས་ལུགས། རིགས་རྒྱུད། མིའི་རིགས་སོགས་དོན་སྤྱི་བམ་པོ་ཞིག་གི་སྤྱི་དོན་སྒྲུབ་ཁུལ་བྱེད་པ་ནི་མདོར་དེད་ན་ཧྥ་ཤི་སིའི་བསམ་སྦྱོར་རེད། དེ་ལ་ང་ཚོའི་མཁས་པའི་དབང་པོ་ས་པཎ་གྱིས་ཀྱང “ངན་པས་གཞན་དོན་སྒྲུབ་བོ་ཞེས།།བསྙད་བཏགས་ནས་ནི་འཕུང་ལ་སྦྱོར”ཞེས་གསུངས་མྱོང་ཡོད་པ་དེ་ལྟ་རེད།\nང་ཚོས་འགྲོ་མི་བྱེ་བྲག་པ་རེ་རེའི་ཚེ་སྲོག་གི་རིན་ཐང་འདྲ་མཉམ་ཡིན་པ་རྨང་གཞི་བྱས་ཏེ་བསམ་བློ་བཏང་ན། “9﹒11”ཆག་འཇིག་ནི་བྱེ་བྲག་གི་མིའི་ཚེ་སྲོག་ཁྲག་ལ་བརྫིས་པའི་ཆག་འཇིག་རེད་ལ། ནན་ཅིན་དམར་གསོད་ཆེན་མོའང་བྱེ་བྲག་གི་མིའི་ཚེ་སྲོག་ཕྱེ་མར་བཏགས་པའི་ཆག་འཇིག་རེད། ང་ཚོ་བོད་པ་འགེལ་མེད་ཁྲི་སྟོང་མང་པོ་རྐྱེན་ལམ་དུ་བཏང་བའང་དེ་ལས་མ་འདས། དེ་དག་ཐམས་ཅད་བྱེ་བྲག་གི་མི་ཉིད་ཀྱི་ཆག་སྒོ་ཡིན་པར་མ་ཟད། བྱེ་བྲག་གི་མི་ཉིད་ཀྱི་ཆག་སྒོ་དེ་ཁོ་པ་ཚོས་རྒྱལ་ཁབ་ཀྱི་མངའ་དབང་དང་མི་རིག་ཀྱི་ཆག་འཇིག་ཟེར་བ་དེ་ལས་ལྡབ་འགྱུར་གྱིས་ཆེ་ཞིང་ལྡབ་འགྱུར་གྱིས་ལྕི་བ་རེད། དེ་འདྲ་ཞིག་ཡིན་པའི་རྒྱུ་མཚན་གྱིས་འུ་ཚོ་འགྲོ་མི་སོ་སོས་རང་རང་གི་ངོས་ཐད་ནས་ལག་པ་བྲང་ལ་སྦྱར་ཏེ། བྱེ་བྲག་གི་མི་ཉིད་ཀྱི་ཁེ་དབང་དང་ཚེ་སྲོག་རིན་ཐང་ལ་རྐང་བཙུགས་ཏེ་ཕྱིར་རྟོག་གི་བསམ་ཕུགས་དེད་ན་འགྱོད་བཤགས་ཞེས་པའི་སེམས་བྱུང་ཞིག་ངང་གིས་སྐྱེ་ཡོང་བ་རེད།\nཡིན་ནའང་། ངས་འདི་ལྟར་བསམ་པ་ནི་རེ་འདུན་ཙམ་དུ་ཟད། དེ་ལས་ལྡོག་སྟེ་དངོས་དོན་ནི་ཧ་ཅང་སྐྱི་གཡའ་བ་ཞིག་རེད། མི་མང་ཤོས་ཤིག་གི་ཁྲག་རྒྱུན་ལ་གཤགས་པའི་རྒྱལ་ཁབ་རིང་ལུགས་དང་མི་རིགས་རིང་ལུགས་ཀྱི་བག་ཆགས་དེ་ད་ལྟ་རྔམ་ཇེ་མཐུག་དང་ཤུགས་ཇེ་ཆེ་རེད། ཉིན་ཞིག་ང་སྐྲ་བཞར་ཁང་དུ་སྐྲ་གཞར་དུ་སོང་། དེ་རུ་མི་མང་པོ་འདུག་པས་ངས་ཅུང་ཟད་སྒུག་པ་ལ། ཁོ་ཚོས་འདི་ལྟར་ཁ་བརྡ་བྱེད་བཞིན་པ་ཐོས། ཁོ་ཚོས་ཨ་རིས་ཀྲུང་གོའི་གཞུང་ཚབ་ཁང་གཏོར་བ④ནས་འཇར་པན་འདྲེ་དམག་གིས་ནན་ཅིན་དམར་གསོད་ཆེན་མོ་བསླངས་པ་སོགས་ལབ། མང་ཁ་གཅིག་གྲག་གིས་སྐད་ཆའི་མདུང་རྩེ་ཨ་རི་ནས་བཟུང་སྟེ་མཐའ་མཇུག་འཇར་པན་གྱི་སྟེང་དུ་བཙུགས་བྱུང་། ཁ་བརྡའི་དངོས་ཤུགས་གང་རུང་ནས་ཁོ་པ་ཚོའི་གནོན་ཐབས་བྲལ་བའི་ཁོང་ཁྲོ་དང་ཞེ་སྡང་མངོན། “ འཇར་པན་འདྲེ་དམག་དེ་ཚོ་དངོས་གནས་མྱི་མ་རེད། ཁོ་ཚོ་གཅན་གཟན་ལས་ཀྱང་སྡིག་པ་ཚ་པོ་རེད། དེ་དག་གིས་མྱི་གསོད་ན་མིག་ཀྱང་རྡེབ་གི་མ་རེད”ཟེར། （这些杀人不眨眼的小日本，简直是没有人心，连畜生都不如）སྐབས་དེར་ངའི་སེམས་སུ་སྙིང་རྗེ་ཞིག་དང་བཅས་ཁག་མི་འདུག་བསམ། འོན་ཀྱང་དེའི་རྗེས་ཀྱི་ཁ་བརྡ་ལས་ང་རང་ཧང་སངས་པར་གྱུར། ཁོ་ཚོས་མུ་མཐུད་དུ་ཁ་བརྡ་བྱེད་ཕྱོགས་ཤིག་གིས་བོད་ཀྱི་དོན་དག་ཀྱང་མང་པོ་གླེང་བྱུང་། བཤད་བཞིན་བཤད་བཞིན་ཁོ་པ་ཚོའི་ངོ་གདོང་ལ་སྔ་ན་མེད་པའི་ཞེ་སྡང་དང་། གང་ནས་འོངས་པ་མི་ཤེས་པའི་ངར་ཤུགས་ཤིག་མངོན་བྱུང་། དེ་ནས་མི་དར་མ་ཞིག་གློ་བུར་དུ་ཡར་ལངས་ཏེ་འདར་ཡེངས་བྱེད་པའི་མཆུ་ལས་ཝུ་བ་གཏོར་བཞིན་ལག་པས་སྦག་སྦག་མེ་མདའ་རྒྱག་པའི་བཟོ་ལྟ་དང་བཅས་ཏེ་བཤད་རྒྱུར“ཕ་རོ་མ་རོ།བཟང་ལ་བཟང་ལན་མེད་པའི་བོད་པ་འདི་དག ཐག་ཐག་ཐག......ཡོད་ཚད་ཁ་གདག་དགོས་པ་རེད”（操他妈的,真不知好歹,砰砰砰…….把这些藏民全部扫光得了）ཟེར། འདི་ཁོ་པ་ཚོས་ཀུ་རེ་རྩེ་བ་གཏན་ནས་མ་རེད། འདི་ཁོ་པ་ཚོའི་སེམས་གཏིང་གི་སྐད་ཆ་ཕྱིར་མངོན་པ་རེད། འདི་དང་འདི་ལྟ་བུའི་སྐད་ཆ་ངས་ཡུལ་དུས་མང་མང་ནས་རེས་ཐེངས་ཡང་ཡང་གོ་མྱོང་། གོ་ཐེངས་རེར་ངའི་སེམས་སུ་ཐོག་མར་ཤར་བ་ནི། ཨ་ཙི། སྐྱི་གཡའ་བ་ལ། འཇིགས་སུ་རུང་བ་ལ། ང་ཚོས་ཁོ་པ་ཚོའི་ཕ་བསད་པ་ཡིན་ནམ་མ་བསད་པ་ཡིན? འདི་འདྲའི་སྙིང་ནད་ཅིག་གང་ནས་བྱུང? འདི་ལྟར་འུ་ཚོ་མཉམ་གནས་ལྷན་འཚོ་ཇི་ལྟར་བྱ? འདི་ལྟའི་དྲི་བ་མང་པོ་མང་པོ་ཐོན་གི་འདུག ཡིན་ནའང་རིམ་བཞིན་ངའི་སེམས་ལྷོད་ལ་བབས་དུས་སེམས་སུ་ཡེ་ཤུ་མ་ཤི་ཀའི་སྐད་ཆ་ཞིག་དྲན་གི་འདུག “གལ་ཏེ་གཞན་གང་ཞིག་གིས་ཁྱོད་ཀྱི་འགྲམ་པ་གཡས་པར་ཐལ་ལྕག་གཅིག་གཞུས་ན། ཁྱོད་ཀྱིས་དེ་ལ་འགྲམ་པ་གཡོན་པར་ཡང་འགྲམ་ལྕག་གཅིག་རྒྱག་ཏུ་ཆུགས” འོན་ཀྱང་ངའི་སེམས་གཏིང་གི་དྲི་བ་མང་པོ་སྐད་ཆ་འདི་ཙམ་གྱིས་བསལ་འགྲོ་བ་ཨེ་རེད། ཅིའི་ཕྱིར?ཅིའི་ཕྱིར?ང་ལ་ད་དུང་དྲི་བ་མང་པོ་འདུག\nདེ་བས་ང་ཚོས་སེམས་རྣལ་ལ་ཕབ་སྟེ་བསམ་བློ་གཏོང་རྒྱུ་གང་མང་མང་འདུག བྱེ་བྲག་གི་འགྲོ་མི་རེ་རེ་དང་། འགྲོ་མི་རེ་རེས་གྲུབ་པའི་ཚོགས་པ་དང་། ཚོགས་པ་གང་དེའི་བསམ་ཕུགས་འཁྱེར་ཕྱོགས་གང་དང་གང་ཡིན་ཡང་། ཐོག་མར་རང་ཉིད་ཀྱི་སེམས་རྒྱུད་ནས་འགོ་རྩོམ་དགོས་པར་སེམས། གཞན་གང་ཞིག་གིས་རང་གི་རིན་ཐང་བྲལ་བའི་ཚེ་སྲོག་ལ་གནོད་བརྩམས་ན་མི་བཟོད་པ་དེ་བཞིན་དུ་རང་གིས་གཞན་གྱི་རིན་ཐང་བྲལ་བའི་ཚེ་སྲོག་ལ་གནོད་བརྩམས་ན་གཞན་གྱིས་ཀྱང་ག་ལ་བཟོད། དེ་བཞིན་དུ་དེའི་དོན་དུ་རང་གིས་ད་ལྟ་གཞན་ལ་ལེ་ཁག་འདེད་པ་འཇིག་རྟེན་གནས་ལུགས་དང་མཐུན་པ་ཡིན་ན། གཞན་གྱིས་ཁྱོད་ལ་ལེ་ཁག་དཀྲི་བའང་འཇིག་རྟེན་གནས་ལུགས་ལས་ལོག་པ་ཞིག་ག་ལ་ཡིན། གལ་ཏེ་ཁྱོད་ཀྱིས་དབང་ཤུགས་དང་བཙན་སྟོབས་ལ་བརྟེན་ནས་གནོད་ཐེབས་པ་གང་དེའི་སྨྲ་ལྕེ་བསྡམས་ནའང་། གང་དེས་རེ་ཞིག་མི་སྨྲ་བའི་བརྟུལ་ཞུགས་འཛིན་པ་ཡིན་གྱི་བརྗོད་འདོད་ཀྱི་སེམས་འདུན་དེ་འཕྲོག་ག་ལ་ནུས། ཡིན་ནའང་སྐབས་འདིར་ངེས་པར་དུ་ཤེས་དགོས་རྒྱུ་ཞིག་ནི། འདས་སོང་དུ་གྱུར་པའི་མང་མང་གི་ཚེ་སྲོག་ལ་གནོད་བརྩམས་པའི་ཆག་འཇིག་དེ་དག་ཡང་བསྐྱར་གླེང་བ་ནི། ཕན་ཚུན་འཁོན་ལན་སློག་པ་དང་། དྲག་པོར་དྲག་པོས་རྒོལ་བ། ཡང་ན“ སྲོག་ལན་སྲོག་གིས་འཇལ་བ” ཟེར་བའི་བསམ་གཞིག་སྐྱོང་བ་གཏན་ནས་མ་ཡིན། འོ་ན་གང་རེད་ཟེར་ན། རང་གཞན་ཀུན་གྱི་ཚེ་སྲོག་རིན་པོ་ཆེར་གནོད་བརྩམས་པའི་ཆག་འཇིག་དེ་དག་ཡང་བསྐྱར་ང་རང་ཚོ་སུ་ཡིན་གྱི་མགོ་ཐོག་ཏུ་མི་ཡོང་བའི་ཆེད་དུ་ཡིན། དེ་ཡིན་ན་ཆག་འཇིག་དེ་དག་གི་རྒྱུ་རྐྱེན་དུ་གྱུར་པའི་དངོས་ཤུགས་བརྒྱུད་གསུམ་གྱི་བསམ་སྦྱོར་མཐའ་དག་ལ་གཞན་ཁོ་ནའི་ངོས་ཐད་ནས་མ་ཡིན་པར། འུ་ཚོ་འགྲོ་མི་སོ་སོས་རང་ཉིད་ཀྱི་ངོས་ཐད་ནས་འགྱོད་བཤགས་རྣལ་སྨིན་བྱ་དགོས་རྒྱུ་དེ་རེད་ཟེར་བ་ཡིན།\nདེས་ན་ང་རང་བོད་པ་ཚོས་རང་སེམས་ལ་གདོང་ཅི་ལྟར་གཏོད། འུ་ཚོས་ནམ་རྒྱུན་འདི་ལྟར་བཤད་པ་ཡིན་ཏེ། “ ང་རང་ཚོ་བྱམས་སྙིང་རྗེའི་བདག་པོ་ཡིན་པས་སྔོན་ཆད“9﹒11” ལ་སོགས་འཇིགས་སྐུལ་རིང་ལུགས་ཀྱི་བསམ་སྦྱོར་བསྟེན་མ་མྱོང་བ་དང་། ཕྱིན་ཆད་ཀྱང་དེ་མཚུངས་ཀྱི་སྦྱོར་བ་རྩོམ་པའི་དཔེ་མི་སྲིད”ཟེར། བདེན་པ་རེད། ཡིན་ནའང་དེ་ལས་འཕྲོས་པའི་གནད་དོན་གཞན་དག་གི་ཐད་དུ་བསམ་བློ་ཞིབ་ཏུ་གཏོང་རྒྱུ་མི་འདུག་གམ།\nང་ཚོས་ད་ལྟ་རང་ཉིད་ལ་འདྲ་མཉམ་དང་རང་དབང་སོགས་འགྲོ་མིའི་ཐོབ་ཐང་དགོས་ཚུལ་རྗོད་ཀྱིན་ཡོད། རང་ཉིད་ཀྱི་ཚེ་སྲོག་ལ་ཇི་ལྟར་གནོད་འཚེ་ཐེབས་ལུགས་བཤད་ཀྱིན་འདུག གཞན་གང་ཞིག་ལ་འབབ་འོས་པའི་དྲང་གཞག་གི་བདེན་ཁ་སྟེར་དགོས་པ་དེ་བཞིན་དུ། ང་ཚོ་རང་ཉིད་ལའང་དྲང་གཞག་གི་བཤད་ལུགས་ཤིག་དགོས་ཚུལ་རྗོད་ཀྱིན་འདུག ལོས་ཡིན། བདེན་པ་དྲང་གཞག་གི་བདེན་ཁ་རྩོད་པ་ནི་འགྲོ་བ་མི་འདིའི་ཐུན་མོང་གི་རང་བཞིན་ཞིག་རེད། ཡིན་ནའང་ང་ཚོས་ཐོག་མར་ཁ་ནང་ལ་བསྐོར་ཏེ་རང་སེམས་ལ་ཚ་འདྲི་ཞིག་བྱེད་པའི་དགོས་པ་མི་ཆེའམ། ང་རང་ཚོས་སྐྲ་གཞར་ཁང་གི་མི་དེ་དག་ཇི་བཞིན་གཞན་གྱིས་རང་ལ་གཙེས་པ་མི་བཟོད་པ་དང་རང་གིས་གཞན་ལ་སྦག་སྦག་མེ་མདའ་བསྐོར་རྐྱང་བྱས་ཏེ་ཁ་བཏགས་པར་བྱས་ཆོག་པའི་གནས་ལུགས་བསྐྱངས་ན་ག་ལ་འགྲིག ང་རང་ཚོས་གཞན་ལ་ལེ་ཁག་དཀྲི་དུས་རང་སེམས་ན་ནོངས་མེད་པ་ཞིག་ཡིན་དགོས། རང་སེམས་ན་ནོངས་ཡོད་ན་གཞན་ལ་བཤད་དུས་དེ་འདྲའི་གདེང་དང་སྤོབས་པ་སྟོབས་ལྡན་ཞིག་ག་ལ་འབྱུང་། དེང་སང་འུ་ཚོའི་ཁོར་ཡུག་འདི་ན་མི་མང་ཤོས་ཀྱིས་རང་ཚུལ་ལ་མི་ལྟ་བར་དོན་དག་གང་དང་ཅི（ཀུན་སྤྱོད་དང་ལྟ་ཚུལ་སོགས་ཡིན་ནའང་འདྲ）ཡིན་ཡང་གཞན་གྱི་ལྟ་སྤྱོད་ལ་ཐད་ཀར་དུ་སྡིགས་མཛུབ་སྟོན་རྐྱང་བྱེད་པའི་སྲོལ་ངན་ཞིག་ཆགས་འདུག འོ་ན་སྐབས་འདིར་རང་སེམས་ཀྱི་གནོང་དེ་གང་ལ་ངོས་འཛིན་རྒྱུ་ཟེར་ན། གོང་ནས་བཤད་པའི་གཞན་གྱི་ཚེ་སྲོག་ལ་རྒོལ་བ་རྩོམ་པའིབསམ་བློ་བག་ཆགས་དེ་ལ་ཟེར་བ་ཡིན།\nའུ་ཚོ་སུ་ཞིག་གིས་ང་རང་ཚོའི་རྒྱུད་ན་དེ་འདྲའི་བག་ཆགས་ས་བོན་ཙམ་ཡང་མེད་ཟེར་ཐུབ? “ཐུབ་པའི་བསྟན་པ་རིན་པོ་ཆེའི་དོན་དུ་ང་ཚོས་སྔོན་ཆད་རྒྱལ་པོ་ཡིན་ཡང་བསྒྲལ་མྱོང་། ད་ལྟའང་ཆོས་སྣུབ་མཁན་ཡོད་ན་གསོད་ངེས་ཡིན”ཞེས་པའི་སྐད་ཆ་ལབ་མཁན་མང་པོ་ཡོད་པ་མ་ཡིན་ནམ། （དོན་དུ་ཆོས་སྣུབ་མཁན་གྱི་གྲོགས་རང་གིས་བྱས་དང་བྱེད་བཞིན་པ་བརྗེད་སོང་བ་འདྲ）དེ་ནི་ཁ་བཤད་ཙམ་ཡིན་ལས་ཆེ། ཅིའི་ཕྱིར་ཟེར་ན་འུ་ཚོ་རྟག་ཏུ་ཁ་ལག་གོ་མི་མཚུངས་པའི་ལྟ་སྤྱོད་འཛིན་པར་ཧ་ཅང་གོམས་འདུག་པས་སོ།། གང་ལྟར་འུ་ཚོའི་སེམས་རྒྱུད་ན་དེ་འདྲའི་བག་ཆགས་དངོས་གནས་ཡོད་པ་ཞིག་རེད། དེ་འདྲ་མ་ཡིན་ཟེར་ན་འུ་ཚོའི་སྒྲུང་ནང་གི་གེ་སར་རྒྱལ་པོའི་བསམ་སྦྱོར་ལ་རྗེས་སུ་ཡི་རང་དང་། དང་དོད་བླ་ལྷག་བྱེད་པའི་ཚུལ་ལ་ལྟོས་དང་། གེ་སར་རྒྱལ་པོས་སངས་རྒྱས་བསྟན་པ་སྤེལ་ཕྱིར་སེམས་ཅན་བགྲང་གིས་མི་ལང་བ་ཕྱེ་མར་བཏགས་པ་མ་ཡིན་ནམ། དཔའ་རྟུལ་ཚོས་སེམས་ཅན་བགྲང་གིས་མི་ལང་བའི་མགོ་བོ་མེ་ཏོག་འཐུ་འཐུ་བྱེད་དུས་འུ་ཚོ་ཡིད་ཚིམ་ཞིང་སྤྲོ་སངས་ཏེ་འདུག་པ་ལས། སུ་ཞིག་གིས་སེམས་ཅན་དེ་དག་སྙིང་རེ་རྗེ་བསམས་མྱོང་། གེ་སར་རྒྱལ་པོས་ཁྱོད་ཀྱི་ཕ་ནི་ང་ཡིས་བསྒྲལ་བར་བྱ། ཁྱོད་ཀྱི་སྲིང་མོ་ང་ཡི་ཇ་མ་བྱེད། ཁྱོད་ཀྱི་ནོར་རྣམས་ང་ཡི་མཛོད་དུ་འབེབ། ཁྱོད་ཀྱི་འབངས་རྣམས་ང་ཡིས་སྙིང་རྗེས་སྐྱོང་གསུངས་པ་ལ་རྒྱལ་བུ་གང་གིས་མཐའ་མཇུག་ལགས་སོ་ཞུས།⑤མི་རྣམས་ཀྱིས་འདི་འདྲའི་འཇིག་རྟེན་གནས་ལུགས་དང་རྒྱུ་འབྲས་ལས་ལོག་པའི་གཏམ་རྒྱུད་ཅིག་ལ་དགའ་མགུ་ཡི་རང་བྱེད་དགོས་པའི་རྒྱུ་མཚན་གང་ལ་ཐུག དེ་ལ་འདྲ་འདྲ་འགྲིག་འགྲིག་གི་རྒྱུ་མཚན་ལྟར་སྣང་ཞིག་བཀོད་པ་ནི་སྔར་བཞིན་བསྟན་འགྲོའི་ཆེད་དུ་ཞེས་ཆོས་ཀྱི་དོན་འབའ་ཞིག་ཡིན་པ་མ་ཡིན་ནམ། འུ་ཚོས་བརྗེད་མི་རུང་བ་ནི“9﹒11”ཆག་འཇིག་སློང་མཁན་དེ་དག་གིས་ཀྱང་ཁོ་རང་ཚོའི་ཆོས་དོན་དུ་སེམས་ཅན་སྟོང་ཕྲག་གི་ཚེ་སྲོག་ཅི་མི་སྙམ་པར་བཅད་ཅིང་གཅོད་པ་ལ་མང་པོ་ཞིག་གིས་དེང་སང་དགའ་མགུ་ཡི་རང་བྱེད་པ་རེད། སྒེར་གཅོད་དབང་ཤེད་ཅན་ཚོས་ཀྱང་རང་གི་ལྟ་བ（རིང་ལུགས）སྤེལ་ཕྱིར་སྐྱེ་བོ་འགེལ་མེད་བགྲང་གིས་མི་ལང་བ་སྲོག་ཐོག་ཏུ་བཏང་བར“གསར་བརྗེའི”གཞུང་ལུགས་ཤིག་ལ་རྒྱབ་འཁེན་ཞིང་བརྟེན་པ་རེད། དེ་མིན་ད་རུང་འུ་ཚོའི“དམ་ཉམས་བསྟན་དགྲའི་སྙིང་ཁྲག་དྲོན་མོ་བཞེས”སོགས་ཀྱི་ཕུགས་འདུན་ལ་ཞིབ་ཏུ་སོམས་དང་། མི་རེ་རེས་རང་ཉིད་དད་པའི་ཡུལ་ལ་འཇུག་ལྡོག་ཇི་ལྟར་བྱེད་རྒྱུ་དང་། རང་རང་གི་ལྟ་ཚུལ་ཇི་བཞིན་དུ་བསམ་གཞིག་གཏོང་རྒྱུ་ནི་འགྲོ་མི་རང་རང་གི་བླ་ན་མེད་པའི་ཁེ་དབང་རེད། བླ་ན་མེད་པའི་ཁེ་དབང་འཕྲོག་དགོས་པས་མི་ཚད་ད་དུང་སྙིང་ཁྲག་དྲོན་མོ་བཞེས་དགོས་པའི་འོས་གང་ན་ཡོད། འཇིགས་སུ་རུང་བ་ལ།\nའུ་ཚོས་ཕྱི་མིའི་ཚེ་སྲོག་གི་མདུན་དུ་བྱམས་དང་སྙིང་རྗེའི་དར་ཆ་ཕྱར་ཏེ་སྐད་ཆ་ཆེན་པོ་ལབ་ན་མི་འགྲིག་པ་མེད་ལས་ཆེ་མོད། ཡིན་ནའང་འུ་ཚོ་ནང་མིའི་ཚེ་སྲོག་ལ་ཐུག་ན་སྙིང་རྗེ་སྤུ་ཙམ་མེད་པ་འདི་ཅི་ཡིས་ཉེས། ཆ་འདི་ནས་བཤད་ན་བྱམས་སྙིང་རྗེའི་བདག་པོ་ཡིན་ཟེར་མཁན་འུ་ཚོ་རང་གི་རྒྱུད་ནའང་མི་བསྲུན་སྡིག་ཏོ་ཅན་གཞན་དག་དང་འདྲ་བར། ཆོས་དོན་དང་དམངས་དོན་དང་། སྤྱི་དོན་དང་། རྒྱལ་ཁབ་དང་། མི་རིགས་དང་། གནམ་འོག་སོགས་ཀྱི་དོན་དུ། ཡང་ན་དེ་ལ་ཁ་གཡར་ཏེ་འགྲོ་མི་བྱེ་བྲག་པའི་ཚེ་སྲོག་དང་རང་དབང་དང་། གཞན་ཁེ་ཕན་ཡོད་ཚད་ཅི་མི་སྙམ་པར་འཕྲོག་འདོད་ཀྱི་བག་ཆགས་མཐུག་པོ་ཡོད་པ་མ་ཡིན་ནམ། དེས་ན་རང་སྐྱོན་མེད་པ་ག་ལ་ཡིན། དེང་དུས་སྲོལ་རྒྱུན་རིག་གནས་དང་ཆོས་ལུགས་སྙིང་སྟོབས་ལ་དོགས་སློང་དང་། དགག་སྒྲུབ་བྱེད་དགོས་ཚུལ་གྱི་རང་ལུགས་བརྗོད་མཁན་འགའ་རེ་བྱུང་བར། བརྒྱ་ཁ་གཅིག་གྲག་གིས་མ་རུངས་པའི་གྲས་སུ་བསྐྲད་བྱུང་། ཁོ་ཚོའི་བཟོ་ལྟར་བལྟས་ན་དགག་སྒྲུབ་བྱེད་མཁན་དེ་དག་ལན་བརྒྱར་བསད་ཀྱང་ན་ཟུག་མི་དྭངས་པའི་ཚད་རེད། “འུ་ཚོ་རང་ཉིད་ལ་དབང་ཆ་མེད་པས་ལན་པ་རེད། གལ་ཏེ་དབང་ཆ་ཞིག་ཡོད་རྒྱུ་ན་མི་དེ་དག་རེ་རེའི་སྐེ་ནས་བཙིར་བཙོན་ལ་བཅུག་སྟེ། ད་ཁྱོད་ཀྱིས་སྐད་ཆ་དེ་འདྲ་ཤོད་དང་ཟེར་རྒྱུ་ན་ཁོ་ཚོས་བཤད་ཐུབ་བམ”ཞེས་པའི་སྐད་ཆ་ལབ་མཁན་མང་པོ་འདུག ལོས་ཡིན། འུ་ཚོར་དབང་ཆ་མེད་པ་མ་གཏོགས་དབང་ཆ་ཞིག་ཡོད་བྱུང་ན་དེ་ལྟར་མི་བྱེད་པའི་ངེས་པ་གཏན་ནས་ཡོད་པ་མ་རེད། ཡང་གཅིག་ཏུ་ན་དབང་ཤེད་སྒེར་གཅོད་དང་བསམ་བློ་སྒེར་གཅོད་ཀྱི་རྩ་ལག་གཞི་གཅིག་ཏུ་འབྲེལ་འདུག་པས་དབང་ཆ་དེ་ཡང་མེད་གོ་ཆོད་པ་མ་ཡིན་ནོ།།\nདུས་ཡུན་རིང་པོ་ཞིག་ལ་འུ་ཚོར་རང་གི་ལྟ་ཚུལ་བརྗོད་པའི་ཁེ་དབང་མི་འདུག་ཅེས་ཕྱོགས་གཅིག་ནས་འུ་ཚོས་ངུ་ངག་ཙེར་ཙེར་འདོན། ཡང་ཕྱོགས་གཅིག་ནས་འུ་ཚོས་ནང་མིའི་གཏམ་བརྗོད་རང་དབང་གི་སྨྲ་ལྕེ་དུམ་བུར་གཅོད། འདི་འདྲའི་བསམ་སྦྱོར་སློང་བྱེད་ཀྱི་གཞུང་ལུགས་ལ“ཁྲམ་པའི་གཏན་ཚིགས”མི་འདྲེས་སམ། རྒྱའི་རང་དབང་རིང་ལུགས་ཀྱི་མཁས་པ་ཆིན་ཧུའེ⑥ཡིས་བཤད་པའི་སྐད་ཆ་འདི་བདེན་པར་སེམས་ཏེ། “དངོས་ གནས་གསོན་ཤུགས་ཅན་གྱི‘རིག་གནས’ཤིག་ཡིན་ཕྱིན། དེས་ནི་ཕྱིའི་བཙན་བསྒྱུར་འགོག་རྒོལ་བྱེད་པ་དང་ཆབས་ཅིག་ནང་དུ་ཕན་ཚུན་བཙན་སྒྱུར་བྱེད་པའང་མཐའ་གཅིག་ཏུ་འགོག་རྒོལ་བྱེད་པ་རེད”ཟེར། གཞན་གྱི་ཚུལ་མིན་གྱི་བཙན་ཤེད་ལ་འགོག་རྒོལ་བྱེད་པར་སྟོབས་ཤུགས་ཤིག་དགོས་པ་རེད། སྟོབས་ཤུགས་དེ་འབྱུང་དགོས་ན་ཐོག་མར་རང་གི་ནང་དུ་ཚུལ་མིན་གྱི་བསམ་སྦྱོར་དག་འདོར་ཞིང་སྤང་དགོས་པ་ཞིག་རེད། དེ་ནི་ཕྱིའི་འབྱོར་བ་ཙམ་མ་ཡིན་པར་གཙོ་བོ་ནང་གི་སྙིང་སྟོབས་ལ་ཐུག་ཡོད་པ་ཞིག་རེད།\nགཞན་གང་ཞིག་གིས་འུ་ཚོའི་ཚེ་སྲོག་དང་། རང་དབང་དང་། འདྲ་མཉམ་སོགས་ཕྲོགས་པ་དང་འཕྲོག་བཞིན་པར་ང་ཚོས་ངེས་པར་དུ་བདེན་ཁ་རྩོད་འོས་པ་ནི་བཤད་མི་དགོས་པ་ཞིག་རེད། དུས་མཚུངས་སུ་འུ་ཚོས་རང་ཉིད་ལ་ཚེ་སྲོག་དང་འདྲ་མཉམ་དང་རང་དབང་གི་འདུ་ཤེས་ག་འདྲ་ཞིག་ཡོད་པར་རང་སེམས་ལ་ལག་མྱོང་ཞིག་བྱེད་པའི་དགོས་པ་ཡང་ལྷག་ཏུ་ནས་ཆེ། དེ་ལྟར་བྱེད་པའི་དགོས་པ་ཅི་ཡོད་ཟེར་ན། ཐོག་མར་འུ་ཚོ་རང་ཉིད་ལ་ཚེ་སྲོག་གི་རིན་ཐང་ལྟ་ཚུལ་ཡང་དག་ཅིག་དང་། འདྲ་མཉམ་གྱི་ངེས་ཤེས་ཟབ་མོ་ཞིག རང་དབང་གི་གོ་རྟོགས་གསལ་པོ་ཞིག་ཡོད་པ་ཡིན་ཚེ། གོ་ལའི་སྒང་འདི་རུ་འུ་ཚོར་ཡང་གཞན་དང་འདྲ་བར་རང་ཉིད་ཀྱི་ཚེ་སྲོག་རིན་ཐང་འདུས་པའི་འདྲ་མཉམ་དང་རང་དབང་སོགས་ཀྱི་ཁེ་དབང་སྣ་ཚོགས་ངེས་པར་དུ་དགོས་པའི་འདུ་ཤེས་ཤུགས་དྲག་ཅིག་སྐྱེ་ངེས། འདུ་ཤེས་ཤུགས་དྲག་དེ་ཡོད་ཕྱིན་འུ་ཚོས“འཇིགས་སྣང་མི་ཐེབས་པའི་ཐོབ་ཐང”⑦ལ་སོགས་རྩོད་ལེན་བྱེད་པའི་སྟོབས་ཤུགས་ཇེ་ཆེར་འགྲོ་ངེས། མདོར་ན་རང་སྐྱོན་རང་གིས་མི་བསམ་མི་མཐོང་བར་ནམ་ཡང་གཞན་གྱིས་རང་ཚབ་ཏུ་བསམ་ཞིང་སྟོན་དགོས་པ་ཆགས་ན་དོན་ལ་རང་གི“སྣ་ཐག”གཞན་ལག་ཏུ་དཀྲིས་པ་ཡིན་པས། དུས་དང་རྣམ་པ་ཀུན་ཏུ་གཞན་གྱིས་ཅི་ཟེར་ལ་ཉན་ཏེ་འདུག་དགོས་པའི་ལན་ཆགས་དེ་མི་ཉོ་རང་ཉོ་རེད།\nརྒྱ་བོད་མང་པོ་ཞིག་གིས་འཇིགས་སྐུལ་དང་། དམར་གསོད་དང་། དྲག་གནོན་དང་། སྒེར་གཅོད་ལ་རྒོལ་གཏམ་གཏོང་བའི་དུས་མཚུངས་སུ་རང་ཉིད་ཀྱི་སེམས་རྒྱུད་ན་དེ་འདྲའི་བག་ཆགས་བསམ་བློ་ཁྲིགས་ཆགས་སུ་ཡོད་པའི་འགལ་འདུ་འདི་སུ་ཞིག་གིས་སྙོམ་པར་ནུས།\n①རྒྱ་སེ། ངའི་ཨ་རིའི་གྲོགས་པོ་ཞིག ངས་ཁོ་བོར་རྒྱུན་ཏུ་རྒྱ་སེ་ཞེས་འབོད་པ་ཡིན།\n②པི་རན་ཏིད། w.brandtའཇར་པན་གྱི་སྲིད་བློན་ཞིག ནོ་པེལ་ཞི་བདེའི་བྱ་དགའ་ཐོབ་མཁན།\n⑦“འཇིགས་སྣང་མི་ཐེབས་པའི་ཐོབ་ཐང” ཨ་རིའི་སྲིད་འཛིན་སོ་གཉིས་པ་རོ་སི་ཧྥུ་ཡིས་བཤད་པའི་འགྲོ་མིའི་ཐོབ་ཐང་ཆེན་པོ་བཞིའི་ནང་གི་གཅིག ཁོས་བཤད་པའི་འགྲོ་མིའི་ཐོབ་ཐང་ཆེན་པོ་བཞི་ནི། སྨྲ་བརྗོད་རང་དབང་། དད་མོས་རང་དབང་། དབུལ་ཞིང་ཕོངས་པར་མི་བྱ་བའི་རང་དབང་། འཇིགས་སྣང་མི་ཐེབས་པའི་རང་དབང་བཞིའོ། །